ΚΕΝΤΡΙΚΗ ΕΝΩΣΗ ΔΗΜΩΝ ΚΑΙ ΚΟΙΝΟΤΗΤΩΝ ΕΛΛΑΔΟΣ

ΣΥΝΑΝΤΗΣΗ ΕΡΓΑΣΙΑΣ ΣΤΕΛΕΧΩΝ ΠΛΗΡΟΦΟΡΙΚΗΣ

Σάββατο, 24 Νοεμβρίου 2007
«Συγκρότηση μόνιμων εξειδικευμένων θεματικών ομάδων εργασίας για την συντονισμένη συνεργασία των δήμων που υλοποιούν ομοειδή έργα της Κοινωνίας της Πληροφορίας»

ΠΡΟΕΔΡΕΙΟ (Μ. ΤΑΜΗΛΟΣ): Καλώ στο βήμα, να έρθει επάνω στο πάνελ ο κύριος Θανάσης Κανταρτζής, Γενικός Διευθυντής του ΙΤΑ και ο κύριος Νίκος Κάκαρης Διευθυντής του Παρατηρητηρίου Κοινωνία της Πληροφορίας. 

Να ξεκινήσουμε την πρώτη συζήτηση και θα παρακαλούσα πρώτα να προηγηθεί ο κύριος Κάκαρης, διότι έχει μια πάρα πολύ καλή παρουσίαση που αφορά τα τελευταία στοιχεία που έχουν προκύψει για το Παρατηρητήριο, που πρέπει να τα λάβουμε υπόψη όλοι, πριν δούμε τι πρέπει να κάνουμε στην συνέχεια και μέχρι να ετοιμαστεί, θέλω να πω το εξής: σαν ΚΕΔΚΕ και σαν Ινστιτούτο Τοπικής Αυτοδιοίκησης και σαν πρώτο μέλημα της μόνιμης Επιτροπής των Νέων Τεχνολογιών που συστήσαμε, αντιλαμβανόμενοι ότι πλέον οι νέες τεχνολογίες είναι ένα επείγον θέμα που πρέπει οπωσδήποτε να το αντιμετωπίσουμε συστηματικά και όχι κατά βούληση, σήμερα πρέπει να συγκροτήσουμε μόνιμες εξειδικευμένες ομάδες εργασίας. 
Έχει παρατηρηθεί ότι πολλοί Δήμοι έχουν αδυναμία να απαντήσουν σε διάφορα ερωτήματα που συναντάμε κατά την υλοποίηση των έργων του Γ΄ Κοινοτικού Πλαισίου στην κοινωνία της πληροφορίας ή δεν έχουν την εξειδίκευση. Πρόθεσή μας είναι όλοι να υπογράψουμε και να δώσουμε τα στοιχεία μας και τα e-mail των Δήμων ή τα δικά μας, σε ένα χαρτί που θα περάσει από το τραπέζι σας. Στην συνέχεια, αυτοί οι πίνακες θα συγκροτήσουν το πρώτο μητρώο στελεχών των Δήμων για την ΚΕΔΚΕ και για το ΙΤΑ και θα μπορέσουμε να οργανώσουμε μια μόνιμη υποστηρικτική ομάδα για όλους σας μέσω της ΠΕΤΑ μάλλον, γιατί το ΙΤΑ έχει πάρα πολλές δουλειές, όπου οποιοδήποτε πρόβλημα θα υπάρχει σε οποιονδήποτε Δήμο για ένα από τα έργα που εκτελεί, θα κοινοποιείται και εμείς θα προσπαθούμε να σας απαντούμε και να σας διευκολύνουμε αμέσως, έτσι ώστε να προλάβουμε την χρονιά που έρχεται, το 2008, να υλοποιήσουμε όλοι τα έργα, να απορροφήσουμε τους πόρους και να είμαστε στο τέλος της χρονιάς με έναν πλούσιο, μπορώ να πω, εξοπλισμό για όλη τη χώρα, που οι Δήμοι τουλάχιστον θα έχουν τις βασικές τους υποδομές και δεν θα έχουμε απολέσει κάποια από τα έργα αυτά που μας έχουν δοθεί. Νομίζουμε ότι είναι πάρα πολύ σημαντικό, θα δοθεί και στη συνέχεια ο λόγος σε πολλούς και σε εσάς θα δοθεί η δυνατότητα να τοποθετηθείτε και να μας πείτε αν έχετε συστηματοποιήσει τα προβλήματα που αντιμετωπίζετε, ποια είναι αυτά τα προβλήματα και εμείς θα τα κωδικοποιήσουμε.
Ας ξεκινήσουμε λοιπόν, με τον κύριο Νίκο Κάκαρη.

Ν. ΚΑΚΑΡΗΣ: Καλημέρα σας, καταρχήν να ευχαριστήσω τους διοργανωτές για την πρόσκληση και για την άρτια διοργάνωση αυτού του Συνεδρίου.

Θα ήθελα δυο λόγια να σας πω καταρχήν για το Παρατηρητήριο, το οποίο είναι Νομικό Πρόσωπο Ιδιωτικού Δικαίου και μη κερδοσκοπικού χαρακτήρα. Θα ήθελα να ξεκινήσω με κάποιους προβληματισμούς, τους οποίους, όταν ξεκινήσαμε και την έρευνα θέλαμε να τους θέσουμε και από την αρχή. Γενικά, βλέπουμε σήμερα το μέλλον μας και ποιο είναι αυτό; Το πώς θα πάμε και το ερώτημα είναι επίσης: θα συνεχίσουμε να μιλάμε για τις λακκούβες, για την συλλογή σκουπιδιών ή θα πρέπει από τώρα να οραματιζόμαστε πώς θα είναι οι ψηφιακές πόλεις του 2030. Ένα άλλο ερώτημα που μας προβλημάτισε ήταν: είναι έτοιμοι οι φορείς για την επόμενη προγραμματική περίοδο; Ποια είναι η ετοιμότητά τους; Υπάρχει ανάπτυξη ηλεκτρονικών υπηρεσιών στους φορείς; Επόμενό μας ερώτημα ήταν: υπάρχουν συνέργιες μεταξύ γειτονικών φορέων και Δήμων και περιοχών; Απλώς, ξεκινώντας την παρουσίαση, θέλω να πω ότι αυτή είναι η τάση της Ευρωπαϊκής Κοινότητας και αυτό είναι το μέλλον και έτσι προδιαγράφεται. Επίσης, ποια είναι τα μοντέλα συνεργασίας. Κανείς, όταν συνεργάζεται με ιδιωτικούς φορείς στην εγκατάσταση ευρυζωνικών δικτύων και ποιο είναι αυτό το μοντέλο.

Κάποια κύρια συμπεράσματα, ήθελα να ξεκινήσω από τα συμπεράσματα και μετά να σας τεκμηριώσω τα συμπεράσματα που είχαμε. Με εξαίρεση τις Περιφέρειες και τους ΟΤΑ του Α΄ βαθμού, δεν υπάρχει καταγεγραμμένη στρατηγική. Αυτό δείχνει ότι είναι αναγκαίο να στηθούν business plan, οικονομικοί προγραμματισμοί σε επίπεδο ΟΤΑ και Δήμων. Υπάρχει ένα έλλειμμα στην οργανωτική και οργανωσιακή και στελεχιακή ευθυγράμμιση των Οργανισμών της Τοπικής Αυτοδιοίκησης με την εθνική στρατηγική. Υπάρχει μια έλλειψη αποτελεσματικής επικοινωνίας και προώθησης του στρατηγικού σχεδίου στις Περιφέρειες και στους ΟΤΑ. Υπάρχει ένα έλλειμμα στις δεξιότητες στην διαχείριση των έργων και βέβαια υπάρχει μια ικανοποιητική παρουσία στην προσπάθεια εκσυγχρονισμού και εφαρμογής ηλεκτρονικής διακυβέρνησης, αλλά υπάρχουν πολλά περιθώρια βελτίωσης. 

Θέλουμε να δώσουμε ένα όραμα, γιατί πραγματικά καλό είναι να ξέρουμε πού θέλουμε να πάμε και αυτό που δείχνει λοιπόν είναι ότι πραγματικά αρχίζει να μην υπάρχει ανταγωνισμός πλέον μεταξύ κρατών, αλλά είναι ανταγωνισμός μεταξύ πόλεων, τι θα κρατήσει τους περισσότερους πολίτες και πώς θα είναι ανταγωνιστική μια πόλη σε σχέση με την διπλανή της ή κάποια άλλη. Χτες, έγινε μια αναφορά στην πόλη της Αλμίρα στην Ολλανδία, που θέλω να πω κάποια στοιχεία περισσότερο για να συνδυάσουμε την τεχνολογία, δεν είναι για την τεχνολογία. Εκεί η Δήμαρχος αποφάσισε και λέει: πώς θα κρατήσω την νεολαία στην περιοχή μου; Πώς θα μειώσω την ανεργία; Έχοντας ένα όραμα από το 1975, «η πόλη της γνώσης», καθίσανε σε αυτό, το βάλανε στο DNA της πόλης με σκοπό να μαζέψουν νέες επιχειρήσεις, να έρχονται να δημιουργηθούν 5.000 νέες θέσεις εργασίας και με βασικό σκοπό από 175.000 κατοίκους, το 2030 να φτάσει στις 400.000 κατοίκους. Άρα η τεχνολογία βοήθησε να λύσει ένα ζωτικό πρόβλημα που απασχολούσε την περιοχή. 
Βέβαια, καλό είναι αν θέλουμε να ξέρουμε πού θέλουμε να πάμε, το πώς πάμε είναι το άλλο ερώτημα και καλό είναι να ξέρουμε βέβαια και πού είμαστε και τώρα, γιατί αν δεν ξέρουμε πού είμαστε τώρα και με τι ρυθμό πρέπει να τρέξουμε για να φτάσουμε εκεί που πρέπει να πάμε. Αυτά είναι λοιπόν κάποια στοιχεία που θα σας παρουσιάσω τώρα από την μελέτη μας, με την οποία καταγράψαμε υφιστάμενη κατάσταση στην Ελλάδα, είδαμε το ευρωπαϊκό και διεθνές περιβάλλον, μετρήσαμε 100 βέλτιστες πρακτικές σε όλο τον κόσμο από χώρες όπως η Κορέα, η Σιγκαπούρη, η Σουηδία, η Φινλανδία, οι οποίες είναι και διαθέσιμες στο site του Παρατηρητηρίου. Το λέω γιατί δεν χρειάζεται να ψάξετε να βρίσκετε βέλτιστες πρακτικές, είναι ήδη συγκεντρωμένες στο site του Παρατηρητηρίου.
Επίσης, μετρήσαμε τις δεξιότητες του ανθρώπινου δυναμικού, δημιουργήσαμε ένα σύστημα δεικτών το οποίο θα σας το παρουσιάσω στο τέλος και το επίπεδο ωριμότητας και ωρίμανσης των φορέων. Θέλω να τονίσω, με ευκαιρία αυτή δράττομαι, ότι η έρευνα έγινε από την εταιρία «Ευρωσύμβουλοι» με την βοήθεια της εταιρίας “Quantos” επίσης και το Πανεπιστήμιο Μακεδονίας και επίσης project manager του έργου ήταν η κυρία Όλγα Φωτίου από τους συνεργάτες μου. 

Κάποια στοιχεία για το πώς έγινε η έρευνα, μετρήσαμε ένα δείγμα από 68 Δήμους, καταγράψαμε όλα τα back office συστήματα, ρωτήσαμε 249 στελέχη πληροφορικής για τις δεξιότητες, μετρήσαμε από τελικούς χρήστες 1.500 περίπου χρήστες και βέβαια, όταν μετρήσαμε για την ετοιμότητα τον φορέα ρωτήσαμε 246 Δήμους, άρα ήταν ένα πολύ καλό δείγμα και τα στοιχεία που θα σας παρουσιάσω τώρα.
Ξεκινώντας, με το επίπεδο ωριμότητας και ετοιμότητας. Όπως προανέφερα, δεν υπάρχει πουθενά καταγεγραμμένη στρατηγική. Οι διαφάνειες που παρουσιάζω είναι ανά Περιφέρεια, Νομαρχία και Δήμους. Πολύ σημαντικό επίσης είναι, ότι αγνοείται ποια είναι η εθνική στρατηγική και τι κάνουν οι υπόλοιπες ευρωπαϊκές χώρες και πόλεις. Ενδεικτικά, όταν μετρήσαμε ποια είναι η στρατηγική της ΚΕΔΚΕ – και την γνωρίζετε – 80% περίπου μας είπε δεν την γνωρίζουν. Συνέδρια σαν το σημερινό, πιστεύω συμβάλλει ακριβώς να υπάρχει αυτή η ετοιμότητα και ενημέρωση. Επίσης, ένα σημαντικό συμπέρασμα είναι, δεν ξέρουν οι Δήμοι τι κάνει ο γειτονικός Δήμος άρα υπάρχει και εδώ ένα σημείο που πραγματικά πρέπει να συνεργαστείτε για να δείτε και να ενημερωθείτε μεταξύ σας. Ένα δεύτερο σημείο ήταν ότι, αν χρησιμοποιούν τις τεχνολογίες πληροφορικής σαν εργαλείο πολιτικής. Βρίσκουν ότι είναι πολύ χρήσιμο και αναγκαίο για την χάραξη στρατηγικής.

Επίσης, αυτό που είδαμε, ότι μόνο ένα 36% θεωρεί απολύτως απαραίτητη τη συμμετοχή των πολιτών στις διαδικασίες λήψης αποφάσεων. Το e-participation. Είναι κάτι που όμως έρχεται και θα πρέπει να το λάβουμε από σήμερα υπόψη μας.
Περνώντας στο θέμα της υλοποίησης των έργων και στις δεξιότητες του προσωπικού, είδαμε λοιπόν ότι οι δεξιότητες των στελεχών είναι σε ένα βαθμό στο επίπεδο του μέτριου, αυτό που φάνηκε ήταν πάρα πολύ έντονο, το θέμα της απαραίτητης εκπαίδευσης και όλοι θεωρούν ότι χρειάζονται εκπαίδευση και βέβαια ένα μεγάλο ποσοστό προτείνει ότι πρέπει να γίνουν μαθήματα και σεμινάρια. Ήδη ακούσαμε ότι θα υπάρχει ένα πρόγραμμα για 18.000 αιρετούς, οι οποίοι θα εκπαιδευτούν στο άμεσο μέλλον. Για τα στελέχη πληροφορικής αντίστοιχα, καταγράψαμε τα ποσοστά, αν είχαν αντικείμενο σπουδών πληροφορικής, αυτό που φάνηκε όμως – ειδικά στους Δήμους – η πιστοποίηση των γνώσεων πληροφορικής ήταν σε πάρα πολύ χαμηλό επίπεδο, ήταν περίπου 33%. Αυτό δεν είναι σωστό όμως, γιατί άτομα τα οποία υποστηρίζουν τα συστήματα, έχουν πιστοποιημένες γνώσεις σε πολύ χαμηλό βαθμό. Επίσης τα στελέχη πληροφορικής, αυτό που ρωτήσαμε είναι αν συμφωνούν για την αναγκαιότητα της εκπαίδευσης. Συμφωνούν όλοι κατά πολύ μεγάλο ποσοστό, αυτό όμως που προτείνουμε και λέμε είναι ότι χρειάζονται στοχευμένα σεμινάρια. Δεν είναι γενικά ενημέρωση και εκπαίδευση, αυτό που χρειάζεται είναι συγκεκριμένα σεμινάρια.
Μια άλλη οπτική γωνία, ήταν οι τελικοί χρήστες. Αυτό που φάνηκε λοιπόν από τους τελικούς χρήστες των συστημάτων πληροφορικής, είναι ότι υπάρχει αρκετό πλέον καλό υλικό από απόφοιτους Πανεπιστημίων και δευτεροβάθμιας εκπαίδευσης, όμως το ποσοστό πάλι γνώσης τους σε θέματα πληροφορικής είναι επίσης χαμηλό. Επίσης σημαντικό συμπέρασμα, είναι ότι δεν έχει διοργανωθεί σε καμία από τις Υπηρεσίες τους, ένα πολύ μεγάλο ποσοστό δηλαδή 85%, κανένα σεμινάριο το τελευταίο χρονικό διάστημα ή αντίστοιχα δεν έχουν λάβει σε κάποιο σεμινάριο μέρος. Επίσης, ένα πολύ μεγάλο ποσοστό του 57% περίπου, μας δήλωσε ότι είναι πάρα πολύ σημαντικό σε αυτούς και για την καριέρα τους, να γνωρίζουν πληροφορική και την χρήση των υπολογιστών. Βέβαια η μη χρήση των υπολογιστών εξαρτάται από την έλλειψη γνώσης και έλλειψη εξοπλισμού, άρα πρέπει να λυθούν και αυτά τα θέματα. Επίσης, για το θέμα των τελικών χρηστών, αυτό που δηλώθηκε είναι ότι προτιμάνε παρακολούθηση μαθημάτων σε σχέση με on-line εκπαίδευση ή με κάποιο cd-rom. Αυτό πρέπει επίσης να ληφθεί υπόψη, στον τρόπο όταν σχεδιάζουμε εκπαίδευση στους τελικούς χρήστες. Επίσης είδαμε ότι υπάρχει ένα πολύ μεγάλο, ευρύ χάσμα δεξιοτήτων από θέμα ηλικίας, από θέμα της θέσης τους στους ΟΤΑ και τη γενική τους εκπαίδευση. Οι Περιφέρειες και οι φορείς του κέντρου έχουν μια πολύ καλύτερη απόδοση σε σχέση με τις περιφέρειες. Πάντως, βασικό μας συμπέρασμα, είναι ότι θα πρέπει να υπάρχει στοχευμένη εκπαίδευση - και αυτό το τονίζουμε - ανάλογα με την γνώση και το επίπεδο τεχνογνωσίας που έχει το προσωπικό. 
Αυτό που παρατηρήθηκε επίσης, είναι ότι υπάρχει μια σοβαρή έλλειψη στελεχιακής υποδομής της Περιφέρειας και στους Δήμους. Υπάρχουν δηλαδή πολύ λίγα άτομα για να υποστηρίξουν τα συστήματα και τις εφαρμογές. Ένα περίπου 46% των ΟΤΑ έχουν εξωτερικό συνεργάτη για να υποστηρίξουν τα συστήματά τους, ενώ ένα 17% δεν διαθέτει ούτε εσωτερική, ούτε εξωτερική Υπηρεσία υποστήριξης για τα IP. Επίσης, από το θέμα των υποδομών που το εξετάσαμε, είδαμε ότι οι εγκαταστάσεις και τα κτίρια είναι σε πολύ χαμηλό βαθμό ακόμη συνδεδεμένα. Βέβαια ήδη υλοποιούνται έργα, με τα οποία το ποσοστό αυτό θα ανέλθει μέχρι το 2008 σε έναν πολύ σημαντικό βαθμό πλέον. 
Από το θέμα της αξιοποίησης τώρα του διαδικτύου, ένα νούμερο που φαίνεται χαμηλό, ένα 2,3 περίπου δεν διαθέτει σύνδεση στο διαδίκτυο. Αυτό πάει να πει ότι έχουν μεν PC, αλλά δεν έχουν επικοινωνία με τον υπόλοιπο έξω χώρο του internet. Ένα άλλο επίσης σημαντικό, είναι ότι υπάρχει ένα πολύ χαμηλό ποσοστό χρήσης του ηλεκτρονικού ταχυδρομείου, που θεωρούμε ότι η πρώτη εφαρμογή που κάποιος θέλει να χρησιμοποιήσει το internet ή την τεχνολογία είναι το e-mail και παίρνοντας αφορμή εδώ από το βήμα, θα ήθελα λοιπόν την παρουσίαση που έχω και τα στοιχεία, να μου επιτρέψετε να σας τα στείλω ηλεκτρονικά με e-mail. Νομίζω ότι είναι μια καλή μέθοδος να αρχίσουμε να υπάρχει μια χρήση και να δούμε ίσως του χρόνου πόσοι το διάβασαν και απάντησαν.
Αυτό που επίσης είδαμε, ότι από την μεριά του λογισμικού δεν υπάρχει έως τώρα ενιαία προσέγγιση, τα συστήματα δεν είναι ομοιογενή και δεν έχουν ίδια λειτουργικά περιβάλλοντα και οι εφαρμογές καλύπτουν πολύ βασικά και στοιχειώδη θέματα. Εδώ ήδη ξαναλέω ότι υπάρχουν πολλά έργα τα οποία υλοποιούνται και θα δώσουν καλύτερο περιβάλλον στο μέλλον. Αυτό που συζητείται όμως είναι: τα συστήματα που υπάρχουν, είναι διασυνδεδεμένα; Αυτό που καταγράψαμε λοιπόν είναι ότι πάνω από το 50% των φορέων δεν έχουν διασυνδεδεμένα συστήματα. Πώς θα μιλήσουμε λοιπόν για λύσεις στους πολίτες, όταν τα συστήματα μεταξύ των Δήμων ακόμη δεν μιλάνε μεταξύ τους. Υπάρχουν βέβαια εξαιρέσεις εφαρμογών, όπως είναι για τους αλλοδαπούς ή ΚΕΠ, οι εκλογικοί κατάλογοι και τα δημοτολόγια. 
Επίσης από την έρευνα, αυτό που διαπιστώσαμε, είναι ότι έχουν δικτυακούς τόπους οι Περιφέρειες και οι Νομαρχίες, αλλά πάνω από 22% των δικτυακών τόπων δεν λειτουργούσαν, άρα μπορεί να έχουμε δώσει λεφτά, αλλά δεν λειτουργούν. Επίσης, αυτό που φάνηκε είναι ότι οι περισσότερες Περιφέρειες, Νομαρχίες αλλά και Δήμοι, προσφέρουν υπηρεσίες λέμε επιπέδου 1 ή 2. Δεν υπάρχουν υπηρεσίες προς τους πολίτες επιπέδου 3. Αυτό λοιπόν είναι ένα σημείο το οποίο πραγματικά πρέπει να το λάβουμε υπόψη μας. Δεν φτάνει το site να έχει μόνο πληροφόρηση και να έχει μια ενημέρωση, χρειάζεται να προσφέρουμε υπηρεσίες και ίσως θα ήθελα να θέσω εδώ ένα ερώτημα πάλι προς όλους: πόσοι έχετε κάποια εφαρμογή η οποία διαχειρίζεται παράπονα των πολιτών σας, παραδείγματος χάρη για τις λακκούβες, για τους στύλους της ΔΕΗ, για τις λάμπες τις καμένες, πόσοι πραγματικά έχετε μια τέτοια απλή εφαρμογή που καταγράφει τέτοια παράπονα πολιτών; Εξαιρούνται οι παρόντες.
Επίσης, κάτι που θέλω να σας το περάσω σαν μήνυμα, είναι το εξής: επειδή έχουμε και μια άλλη έρευνα που αφορούσε τον τουρισμό, φάνηκε λοιπόν ότι έχετε έναν θησαυρό και δεν το ξέρετε, χρυσάφι. Είναι το όνομα της περιοχής σας. Κάποιος που ταξιδεύει και θέλει να επισκεφτεί την περιοχή, το πρώτο που κοιτάει είναι το site της περιοχής σας. Αυτό να το λάβετε υπόψη, γιατί έχει αξία πάρα πολύ μεγάλη. Ενδεικτικά θα σας πω ότι ένα site στην Αγγλία πωλήθηκε 1.000.000 δολάρια, ήταν το “One million pictures” που λένε, όπως επίσης το “sex.com” η ονομασία αυτού του site πωλήθηκε 12.000.000. Θα έλεγα λοιπόν, αν συνεργαστείτε με τους διάφορους τοπικούς φορείς τουρισμού, επιχειρήσεις, η ονομασία του site και το περιεχόμενο που θα βάλετε είναι πολύ σημαντικό για τον Δήμο και την περιοχή σας. Τι πρέπει βέβαια να έχει; Όλοι έχουν βάλει για θέματα: χαιρετισμός Προέδρου – βέβαια όπως βλέπετε υπάρχει σε πολύ μεγάλο ποσοστό – για θέματα τουρισμού υπάρχει πληροφόρηση, αυτό που δεν έχουν τα site όμως των περιοχών, δεν έχουν για εκπαίδευση και πρόνοια, δεν έχουν στοιχεία για αθλητισμό, δεν έχουν αρκετή πληροφόρηση για επιχειρηματικότητα και δεν έχουν για τις Υπηρεσίες του φορέα. Αυτό είναι κάτι που θα πρέπει να το αναπτύξετε στο μέλλον. 
Επίσης ένα άλλο χαρακτηριστικό για την ποιότητα και την λειτουργικότητα των sites είναι το εξής: θα πρέπει να λάβετε υπόψη σας την πολυγλωσσικότητα. Πλέον υπάρχει και κόσμος που δεν μιλάει μόνο ελληνικά, υπάρχουν και άλλες γλώσσες που πρέπει να τις λάβετε υπόψη σας, να σχεδιάζετε site για το μέλλον. Μια άλλη σημαντική παρατήρηση, θα πρέπει να λάβετε πρόληψη για θέματα όπως είναι τα ΑΜΕΑ. Είναι στην πολιτική της Ευρωπαϊκής Ένωσης, κανένα έργο δεν θα προχωράει αν δεν έχει μέσα ρητά, πρόληψη και λαμβάνει μέριμνα για τα ΑΜΕΑ. Επίσης, αυτό που παρατηρήσαμε εκτός από το θέμα των γεωγραφικών συστημάτων που έχουν τα site, υπάρχει πολύ χαμηλό ποσοστό ακόμη για θέματα όπως είναι: chat rooms, blogs ή forums που θα πρέπει επίσης να τα λαμβάνετε υπόψη σας.
Αυτό που είδαμε με τους διαδικτυακούς τόπους ήταν πραγματικά ότι στις Περιφέρειες, είδαμε λοιπόν το site της Περιφέρειας Ηπείρου να διακρίνεται και της Θεσσαλίας, χαρακτηριστικές εικόνες από αυτές σας τις δείχνω, επίσης από τις Νομαρχίες, είναι της Θεσσαλονίκης και της Λάρισας, ελπίζω να τα έχετε επισκεφθεί αυτά τα site και επίσης κάτι που βγήκε από την έρευνά μας για ηλεκτρονικές υπηρεσίες, αυτό που μας έκανε πραγματικά εντύπωση, το έχει και ο Δήμος Εχεδώρου, πραγματικά διακρίθηκε για τις ηλεκτρονικές υπηρεσίες τις οποίες προσφέρει στους πολίτες. Άρα ίσως θα ήταν ένα καλό σημείο στο μέλλον να δούμε πώς θα μπορούσαν πραγματικά να βραβεύονται τέτοια site και τέτοιες προσπάθειες που υπάρχουν στους Δήμους. Ίσως είναι μια καλή πρόταση να το σκεφτούν στο μέλλον. Δεν λέω ότι είναι awards αυτό, αλλά πραγματικά είναι από το δείγμα των Δήμων που μελετήσαμε.
Αν λοιπόν συγκεντρώσουμε λίγο τα εμπόδια και τα προβλήματα, εμπόδια λοιπόν και προβλήματα είναι η έλλειψη εξειδικευμένου, καταρτισμένου προσωπικού, η έλλειψη των πόρων, υπάρχουν οργανωτικά, γραφειοκρατικά προβλήματα και έλλειψη προγραμματισμού και προθυμία και δυσκολία για την εκμάθηση νέων τεχνολογιών. Ακόμη υπάρχει κόσμος ο οποίος δεν βλέπει θετικά το θέμα των τεχνολογιών.
Όπως ειπώθηκε χτες στο πάνελ, για το θέμα της ευρυζωνικότητας, κάνω μια αναφορά γιατί πραγματικά θα αλλάξει όλο το τοπίο στο μέλλον και επειδή πάντα λέμε: η Ελλάδα είμαστε τελευταίοι, δεν είμαστε πλέον τελευταίοι, τα τελευταία χρόνια έχουμε κάνει μια μεγάλη προσπάθεια, είμαστε στο 7,5% ευρυζωνικότητα σήμερα, θα κλείσουμε πολύ πιο αισιόδοξα στο τέλος της χρονιάς, αυτό που τονίζουμε όπως ειπώθηκε και χτες πάλι, είναι να μην είναι μόνο η Αττική ή η Θεσσαλονίκη η οποία θα έχει ανάπτυξη στην ευρυζωνικότητα και να μην υπάρχει αυτός που λέμε ο ψηφιακός αποκλεισμός και σίγουρα με τα σενάρια που πιστεύουμε, υπάρχουν διάφορα σενάρια που ίσως το 2011 πραγματικά και σαν χώρα θα συγκλίνουμε με την υπόλοιπη Ευρωπαϊκή Ένωση.
Ένα άλλο σημείο που απασχολεί και το Συνέδριο και συζητήθηκε επίσης, είναι ακριβώς με ποια μοντέλα θα λειτουργήσει η ευρυζωνικότητα. Ποιο είναι δηλαδή το μοντέλο; Οι Δήμοι θα υποστηρίζουν την ευρυζωνικότητα; Θα είναι πάροχοι; Ποιο είναι αυτό το μοντέλο, το οποίο είναι από τα χρήσιμα συμπεράσματα που θα βγει από το Συνέδριο αυτό. Αν λοιπόν μαζέψουμε όλα τα προηγούμενα, πραγματικά ερχόμαστε με κάποιες προτάσεις οι οποίες μπορούν να καταγραφούν ως εξής: στρατηγικός σχεδιασμός για την ανάπτυξη των τεχνολογικών πληροφορικής και ηλεκτρονικής διακυβέρνησης, στον πρώτο βαθμό, επικαιροποίηση των στρατηγικών σχεδίων, ενημέρωση για την εθνική στρατηγική και την ωφέλεια αξιοποίησης των ΤΠΕ από την Κεντρική Διοίκηση προς την περιφέρεια, εσωτερική οργάνωση των φορέων που εδώ θα πρέπει να προωθηθεί η πιστοποιημένη διαχειριστική ικανότητα, είναι κάτι που θα σας απασχολήσει πολύ έντονα στο μέλλον και επίσης μια ωρίμανση στην εκμετάλλευση και συνεκμετάλλευση – που λένε – των έργων, αυτά που ονομάζονται ΣΔΙΤ. Από την μεριά της εκπαίδευσης, θα πρέπει να ενισχυθεί η δεξιότητα των στελεχών στην διαχείριση των έργων και επίσης οι δεξιότητες του ανθρώπινου δυναμικού. Από την μεριά του περιεχομένου, θα πρέπει να αναπτύξουμε υπηρεσίες. Δεν είναι μόνο να έχουμε συστήματα και εξοπλισμό, το θέμα είναι ότι πρέπει να αναπτυχθούν και οι υπηρεσίες προς τους πολίτες και επίσης η ζήτηση: μπορεί δηλαδή να κάνω ωραία site των 2.000.000, πόσοι πολίτες το χρησιμοποιούν; 

Κλείνοντας και βέβαια σαν Παρατηρητήριο, προτείνω ένα σύστημα δεικτών με το οποίο πρέπει να αρχίσουμε να μετράμε και ορισμένα πράγματα και όχι μόνο το θέμα των πόσα PC έχουμε. Ένα τέτοιο σύστημα δεικτών, ενδεικτικά είναι: πόσο ποσοστό του πληθυσμού του Δήμου ή της Περιφέρειας διαθέτει ευρυζωνική σύνδεση. Εδώ ο κύριος Λογοθέτης από την Λευκάδα, σίγουρα θα μας πει ότι είναι πολύ χαμηλό το ποσοστό της περιοχής του και έχει δίκιο. Κοιτάμε όλοι να βοηθήσουμε να αυξηθεί. Πόσο ποσοστό του πληθυσμού του Δήμου κάνει χρήση σε ηλεκτρονική διακυβέρνηση; Πόσες Υπηρεσίες, Επιχειρήσεις, είναι συνδεδεμένες; Επίσης θα πρέπει να δούμε πόσες Υπηρεσίες χρησιμοποιούνται από την μεριά των πολιτών ανά δίαυλο, πόσα κανάλια; Τηλέφωνο, T.V., υπάρχουν και άλλοι εναλλακτικοί τρόποι. Πόσοι επισκέπτονται το site μας και πόσοι πάλι το χρησιμοποιούν;
Κλείνοντας, το Παρατηρητήριο έχει κάνει και άλλες δράσεις, ενδεικτικά είναι οι δείκτες Europe 2010, είναι το βιβλιαράκι που έχετε μέσα στο ντοσιέ που έχει μοιραστεί, έχουμε κάνει μελέτη σχετικά με τους ΟΤΑ και τις Περιφέρειες, έχουμε κάνει μελέτη σχετικά με τον τουρισμό, διαμορφώνουμε κάποιες προτάσεις ανάπτυξης για την ευρυζωνικότητα, μελετάμε τα επιχειρησιακά σχέδια των Περιφερειών και επίσης σε συνεργασία με μια εταιρία την “CISCO” δοκιμάσαμε τα Τρίκαλα και το Ηράκλειο ένα μοντέλο, το οποίο απλώς μια εικόνα θέλω να σας δείξω, βάλαμε όλα τα έργα πληροφορικής που μπορούν να στηθούν και σε μια πενταετία πραγματικά τι οικονομικό όφελος μπορούν να φέρουν στον Δήμο. Τα νούμερα είναι πολύ εντυπωσιακά. 

Ήθελα λοιπόν εδώ να κλείσω και να ευχαριστήσω. Όλα τα στοιχεία που σας είπα είναι στο site του Παρατηρητηρίου www.observatory και είναι διαθέσιμες όλες οι μελέτες. 
Ευχαριστώ πολύ.

ΠΡΟΕΔΡΕΙΟ (Μ. ΤΑΜΗΛΟΣ): Ευχαριστούμε τον κύριο Κάκαρη για τις πληροφορίες που μας έδωσε, οπωσδήποτε και θα πρέπει να έχουμε μια μόνιμη καταγραφή των στατιστικών δεδομένων, διότι με αυτά μπορούμε να εκτιμήσουμε αν οι πολιτικές μας έχουν αποτέλεσμα και προφανώς και την ΚΕΔΚΕ, αλλά και το Υπουργείο, την ενδιαφέρει η καταγραφή της προόδου, διότι από εκεί θα κριθούν εάν πρέπει στο Δ΄ Κοινοτικό Πλαίσιο, στην επόμενη προγραμματική περίοδο, να αλλάξουμε την πολιτική μας και να διορθώσουμε τα λάθη που ίσως στηρίχθηκαν σε λάθος εκτιμήσεις.

Για να συνεχίσουμε τις ομιλίες, καλώ τον κύριο Βασαρδάνη, Διευθύνοντα Σύμβουλο της ΠΕΤΑ να αναπτύξει το θέμα του, καθώς επίσης και τον κύριο Ράπτη να έρθει επάνω στο πάνελ να τελειώσουμε και αυτή την αναφορά σε ορισμένα θέματα τεχνικής φύσης και στη συνέχεια να κάνουμε έναν διάλογο για να συζητήσουμε τα προβλήματα που υπάρχουν στην εξέλιξη των έργων, καθώς επίσης και τα προβλήματα που υπάρχουν στην συνεργασία μεταξύ Δήμων με τις Διαχειριστικές Αρχές ή μεταξύ των Δήμων και των τελικών αναδόχων, γιατί είναι πολύ σημαντικό αυτό να ακούμε από τους ίδιους τους έχοντες την ευθύνη από την πλευρά των Δήμων, τι προβλήματα αντιμετωπίζουν με την Διαχειριστική Αρχή με το θέμα τους.
Γ. ΒΑΣΑΡΔΑΝΗΣ: Καλημέρα, διαδέχομαι στο βήμα τον υπεύθυνο από το Παρατηρητήριο για την Κοινωνία της Πληροφορίας και ήθελα να βασίσω την παρέμβαση αυτή σε ένα Παρατηρητήριο που υπάρχει ήδη και λειτουργεί αρκετό καιρό, χρόνια θα έλεγα, στα πλαίσια της ΚΕΔΚΕ, το κρατάει και το υποστηρίζει η ΠΕΤΑ, με το οποίο παρακολουθούμε τα έργα των ΟΤΑ σε όλα τα επιχειρησιακά προγράμματα του Γ΄ Κοινοτικού Πλαισίου Στήριξης, περιλαμβανομένων προφανώς των προγραμμάτων που σχετίζονται με τα έργα τεχνολογίας, πληροφορικής και επικοινωνιών. 

Χτες και με άλλες δουλειές που έχουμε κάνει, προσπαθήσαμε και θα προσπαθήσουμε και σήμερα να δώσουμε το στίγμα – τεκμηριωμένα – των έργων ΤΠΕ στην Αυτοδιοίκηση με προφανή στόχο να ενισχύσουμε την προσπάθεια υλοποίησης αυτών των έργων και αξιοποίησής τους για την εφαρμογή του προγραμματισμού, του πολιτικού σχεδίου των ΟΤΑ. Σήμερα μας δίνεται η δυνατότητα, ακριβώς και επειδή είναι τέτοια η σύνθεση του ακροατηρίου, ανθρώπων που σχετίζονται ευθέως με το ζήτημα, να μιλήσουμε και αρκετά πιο τεχνικά. 

Με στοιχεία 31/8/2007, η εικόνα της πορείας της υλοποίησης των έργων ΤΠΕ από την Αυτοδιοίκηση, είναι αυτή που βλέπετε στην διαφάνεια. Εδώ περιλαμβάνονται στοιχεία, έργα ΤΠΕ στην Αυτοδιοίκηση, τα οποία χρηματοδοτούνται κυρίως μέσα από το τομεακό επιχειρησιακό της Κοινωνίας της Πληροφορίας, αλλά και μέσα από τα ΠΕΠ. Εδώ οι αριθμοί είναι χαρακτηριστικοί : πλήθος ενταγμένων έργων 4.422. Επί της ουσίας, το σημαντικό είναι το 893. Τα υπόλοιπα είναι έργα σχολικών Επιτροπών. Τα έργα των σχολικών επιτροπών τα περιλαμβάνουμε στην δουλειά μας, για τον λόγο ότι οι δικαιούχοι καταρχήν χρηματοδοτούνται από το τομεακό επιχειρησιακό και δεύτερον, οι δικαιούχοι είναι ΟΤΑ. Πιο πολύ λοιπόν να κοιτάμε τα μεγάλα νούμερα παρά το σύνολο. Ενταγμένα έργα, 240.000.000 €. Από αυτά τα 240.000.000 €, τα 184.000.000 € είναι τα σημαντικά έργα ΤΠΕ, δηλαδή έργα που έχουν μέσα τα ευρυζωνικά, την ηλεκτρονική διακυβέρνηση, τα γεωγραφικά συστήματα πληροφοριών και ανάλογα. 

Συμβάσεις, όπως βλέπετε 46.000.000 € και δαπάνες, αυτό είναι εντυπωσιακό, δηλαδή χρήματα που έχουμε απορροφήσει ως Αυτοδιοίκηση μέχρι 31/8, 10.000.000 €. Τα νούμερα κυριολεκτικά είναι – για να μην χρησιμοποιήσω βαριές διατυπώσεις – ανησυχητικά. Δεν είναι η εξαίρεση οι ΟΤΑ στην πορεία του επιχειρησιακού προγράμματος της Κοινωνίας της Πληροφορίας. Το Ε.Π. έχει προβλήματα στην υλοποίησή του και λόγω της φύσης του. Πάντως καταλαβαίνουμε ότι με απορροφητικότητα 5,5% και με σχέση συμβασιοποίησης 25%, είναι προφανές ότι οι κίνδυνοι να χαθούν πάρα πολύ μεγάλα και σοβαρά κονδύλια, δημόσιοι πόροι υπερπολύτιμοι, είναι υπαρκτοί. 

Ένα από τα ζητούμενα και με την σημερινή συζήτηση και με την χτεσινή συζήτηση και με την διαμόρφωση των δικτύων και με την ανταλλαγή απόψεων μεταξύ μας, είναι να υποστηρίξουμε την προσπάθεια της Αυτοδιοίκησης να ανταποκριθεί στην ανάγκη υλοποίησης της ολοκλήρωσης των έργων, γιατί είναι προφανές και με όρους πολιτικής και με όρους άλλους, τεχνικούς, ότι εάν έχουμε αποτυχία ως Αυτοδιοίκηση στην εφαρμογή των έργων, είτε αυτά είναι ΤΠΕ, έχουμε αυτό το αντικείμενο σήμερα αλλά είναι και άλλα έργα είτε υποδομών, είτε κοινωνικής πολιτικής, τότε θα δυσκολευτούμε πάρα πολύ να διεκδικήσουμε πόρους, να κινητοποιήσουμε ένα δυναμικό και μέσα στο πολιτικό προσωπικό αλλά και στην κοινωνία, υπέρ του σχεδιασμού και των απόψεων της Αυτοδιοίκησης.

Νομίζω ότι από όλη αυτή την εικόνα, πρέπει να αξιολογήσουμε ως σημαντικό και το θέμα των υπολοίπων προς υλοποίηση από τα Επιχειρησιακά Προγράμματα 2000 - 2006, τα υπόλοιπα θα προκύψουν εύκολα από διαφορές. Τα υπόλοιπα που έχουμε να υλοποιήσουμε είναι πάρα πολύ μεγάλα. Εκεί θυμίζουν αυτά που είπαμε χτες σε ότι αφορά την υποστηρικτική δυνατότητα, δηλαδή και στα πλαίσια καταρχήν της επίσημης δομής που διαχειρίζεται το Κοινοτικό Πλαίσιο Στήριξης, υπάρχουν κάποιοι υποστηρικτικοί μηχανισμοί, σχετίζονται με την Διαχειριστική Αρχή, με τις Περιφερειακές Διαχειριστικές Αρχές και με το Εθνικής Οικονομίας κεντρικά. 

Την ίδια στιγμή η ΚΕΔΚΕ προσπαθεί να ενισχύσει αυτό το έργο το υποστηρικτικό, χρησιμοποιώντας μια ομάδα συναδέλφων μέσα στην ΠΕΤΑ, στην οποία λειτουργεί help desk, αντίστοιχη παρέμβαση μπορεί να γίνει στην συνέχεια και από το ΙΤΑ και προφανώς και από την ΕΕΤΑΑ, κυρίως στους τομείς που τούτη την περίοδο δημιουργείται ή υπάρχει εμπειρία στους φορείς αυτούς της Αυτοδιοίκησης. Αυτή την υπόθεση μπορεί επίσης να την ενισχύσει το δίκτυο, αξιοποιώντας την εμπειρία ΟΤΑ, οι οποίοι όντως έχουν επιτυχία στην υλοποίηση των επιχειρησιακών προγραμμάτων των έργων ΤΠΕ και υπάρχουν τέτοιοι ΟΤΑ. Έχουν ήδη καταγραφεί θετικές επιδόσεις, οι οποίες μέσα από αυτή τη διαδικασία του δικτύου για την οποία θα μιλήσουμε αναλυτικότερα στην συνέχεια, μπορούν να διαχυθούν και στην υπόλοιπη Αυτοδιοίκηση και να χρησιμοποιηθούν υποστηρικτικά. 
Πάντως η πίεση η χρονική, είναι όντως ασφυκτική. Μια εξαίρεση ενδεχομένως να υπάρχει για τις πυρόπληκτες περιοχές, σε ότι αφορά τα ΠΕΠ μεν, έχει καλώς, για τα προνοιακά ένα ερωτηματικό μέγιστο, εάν και κατά πόσο τα προνοιακά που υλοποιούνται σε περιοχές πυρόπληκτες, μπορούν ενδεχομένως να έχουν μια παράταση χρόνου.

Εδώ είναι ένας άλλος πίνακας που δείχνει τα μερίδια των έργων ΤΠΕ της Αυτοδιοίκησης στα επιχειρησιακά προγράμματα του Γ΄ Κοινοτικού Πλαισίου Στήριξης, βλέπετε τα μερίδια είναι της τάξης του 7%, γιατί στο Παρατηρητήριο που υπάρχει, το δικό μας της ΚΕΔΚΕ, της ΠΕΤΑ, αυτοί οι πίνακες σύγκρισης, δηλαδή τα μερίδια της Αυτοδιοίκησης σε όλα τα επιχειρησιακά προγράμματα είναι ένας δείκτης τον οποίο επαναφέρουμε συνεχώς, προφανώς για να έχουμε μια εικόνα και να τεκμηριώσουμε την άποψη της διεκδίκησης μεγαλύτερων μεριδίων για την Αυτοδιοίκηση στα επιχειρησιακά προγράμματα της επόμενης προγραμματικής περιόδου. Αυτά καταθέτουμε σε ότι αφορά το Γ΄ Κοινοτικό Πλαίσιο Στήριξης. Εξελίξεις στα της διαχείρισης του Γ΄ Κοινοτικού Πλαισίου Στήριξης, σημαντικές αυτή τη στιγμή δεν υπάρχουν, εκτός εάν νομίζω ότι οι παρόντες από την Διαχειριστική Αρχή του επιχειρησιακού της Κοινωνίας της Πληροφορίας, τα στελέχη μπορούν να δώσουν λεπτομέρειες οι οποίες πιθανόν να μην είναι σε γνώση μας. 
Να μπούμε λίγο στην επόμενη προγραμματική περίοδο. Στην επόμενη, την προγραμματική περίοδο 2007-2013, τα έργα και οι δράσεις Τεχνολογίας Πληροφορικής και Επικοινωνιών θα περάσουν μέσα από τα επιχειρησιακά προγράμματα. Καταρχήν υπάρχει το επιχειρησιακό «Διοικητική Μεταρρύθμιση», είναι το πρώτο, πρώτη φορά που σχεδιάζεται και γίνεται προσπάθεια να εφαρμοστεί τέτοιο επιχειρησιακό. 
Αφορά 100% και την Αυτοδιοίκηση, οι άξονές του θα παρουσιαστούν αργότερα, επί της ουσίας είναι σχεδιασμός και εφαρμογή δημόσιων πολιτικών, είναι ανθρώπινο δυναμικό στην Αυτοδιοίκηση, είναι θέματα ισότητας και αυτό είναι χαρακτηριστικό και αξιοποιήσιμο. Δημόσια δαπάνη 631.000.000 € από τα οποία 505.000.000 είναι τα κοινοτικά κονδύλια . Είναι έργο που χρηματοδοτείται από το Ευρωπαϊκό Κοινοτικό Ταμείο και εφαρμόζεται και στις 13 Περιφέρειες με κατανομή ήδη δημοσιευμένη και έργο το οποίο χειρίζεται το Υπουργείο Εσωτερικών, διακριτά.

Το δεύτερο είναι το επιχειρησιακό «Ψηφιακή Σύγκλιση». Η διάκριση είναι, η «Ψηφιακή Σύγκλιση» επί της ουσίας είναι τα έργα του Ευρωπαϊκού Ταμείου Περιφερειακής Ανάπτυξης, του ΕΤΠΑ, το ένα Επιχειρησιακό για έργα Κοινωνίας της Πληροφορίας με χρηματοδότηση ΕΚΤ, το άλλο με χρηματοδότηση ΕΤΠΑ. Στο «Ψηφιακή Σύγκλιση», η δημόσια δαπάνη είναι 1.150.000.000 €, 1.147.000.000 €, από τα οποία 866.000.000 € είναι Κοινοτικό χρήμα. Το «Ψηφιακή Σύγκλιση», εφαρμόζεται στις 8 Περιφέρειες της σύγκλισης. Τα έργα ΤΠΕ στις άλλες Περιφέρειες της μεταβατικής στήριξης, phasing In, phasing Out, οι 5 Περιφέρειες είναι Αττική, Κεντρική και Δυτική Μακεδονία, Στερεά και Νότιο Αιγαίο, περνάνε μέσα από τα ΠΕΠ, εάν δείτε τα ΠΕΠ 2007 – 2013 σε αυτές τις Περιφέρειες θα δείτε ότι έχουν άξονες, είτε κάποια έχουν άξονες τελείως διακριτούς που αφορούν την «Ψηφιακή Σύγκλιση», σε κάποια ΠΕΠ η «Ψηφιακή Σύγκλιση» εμφανίζεται σε άξονες μαζί με την ανταγωνιστικότητα. 

Νομίζω ότι θα γίνει αναλυτική παρουσίαση στην συνέχεια, απλώς να θυμηθούμε το εξής: ότι αυτά τα έργα πληροφορικής ΤΠΕ της Αυτοδιοίκησης στην επόμενη προγραμματική περίοδο, θα υλοποιηθούν με την αρωγή διαφόρων φορέων. 
Στη Προγραμματική Περίοδο 2007-2013, ο σημερινός φορέας «Κοινωνία της Πληροφορίας» Α.Ε., μετονομάζεται σε «Διοικητική Ανασυγκρότηση» Α.Ε. και αναλαμβάνει να υποστηρίξει, να υλοποιήσει τα έργα Κοινωνίας της Πληροφορίας που χρηματοδοτούνται από ΕΤΠΑ και ΕΚΤ, τόσο στην Αυτοδιοίκηση, όσο και στην Δημόσια Διοίκηση. Δημιουργείται επίσης και μια άλλη εταιρία, η «Ψηφιακές Ενισχύσεις» Α.Ε. η οποία θα αναλάβει τα έργα ΤΠΕ του ιδιωτικού τομέα. Η Κοινωνία της Πληροφορίας Α.Ε. λοιπόν, αναδεικνύεται σε κρίσιμο κρίκο και με αυτή την ευκαιρία να θυμίσω κάτι το οποίο το έθεσε ο εκπρόσωπος της Κοινωνίας της Πληροφορίας χτες, ότι στην υλοποίηση των έργων του Γ΄ Κοινοτικού Πλαισίου Στήριξης, υπάρχουν κομμάτια ολόκληρα τα οποία περνάνε, έχουν φορέα υλοποίησης αυτή την περίοδο την Κοινωνία της Πληροφορίας Α.Ε. και νομίζω ότι ένα από τα καθήκοντα θα λέγαμε της Αυτοδιοίκησης, είναι όντως να βοηθήσουμε, να συνεργαστούμε με αυτόν τον φορέα για την επιτυχή υλοποίηση των έργων του Γ΄ Κοινοτικού Πλαισίου που βρίσκονται σε εξέλιξη. 

Οι παραπάνω φορείς είναι σχήματα τα οποία θα χρησιμοποιηθούν για τα έργα ΚτΠ στην 4η Προγραμματική Περίοδο. Επίσης λογικά και η ΔΗΜΟΣ Α.Ε., όταν συσταθεί, θα εμπλακεί σε αυτή τη διαδικασία. Νομίζω ότι είναι θέματα διαχειριστικά, από τα οποία καλό είναι να έχουμε μια εικόνα, καθ’ οδόν αυτή η εικόνα θα γίνει σαφέστερη και για την ΚΕΔΚΕ, διότι αυτά μέχρι στιγμής έχουν αποτυπωθεί στο νόμο που αφορά την διαχείριση, πρακτικά υπάρχουν ακόμη βήματα πολλά να γίνουν προς τα εκεί. 

Όσον αφορά την επόμενη προγραμματική περίοδο, νομίζω ότι – και με την σημερινή αφορμή – κάποια ζητήματα πρέπει να τεθούν, που σχετίζονται με τα περιεχόμενα του νόμου για την διαχείριση. 
Το κρίσιμο ζήτημα το οποίο πλέον έχει περάσει ως πρόβλημα, ως προτεραιότητα στην Αυτοδιοίκηση, είναι το θέμα της «Επάρκειας» των φορέων της Αυτοδιοίκησης . Στα ζητήματα της επάρκειας, η ΚΕΔΚΕ έχει ολοκληρωμένη πρόταση, η πρόταση αυτή έχει τεθεί σε διαπραγμάτευση, η πρόταση αυτή επί της ουσίας θα αρχίσει να διακινείται και στους ΟΤΑ και νομίζω ότι θα παίξει ουσιαστικό ρόλο στην ομαλή πορεία της Αυτοδιοίκησης προς τον στόχο του να υλοποιήσει τα προγράμματα της επόμενης προγραμματικής περιόδου. Τα θέματα της επάρκειας είναι αρκετά σύνθετα, αλλά να κατανοήσουμε ότι η Αυτοδιοίκηση μπαίνει σε όλη αυτή τη διαδικασία περί επάρκειας με πολύ μεγαλύτερα εφόδια από ότι την προηγούμενη προγραμματική περίοδο. Είναι ζήτημα το οποίο θα τεθεί και θα ξανατεθεί. 
Πού εμπλέκονται τα ψηφιακά στα θέματα της επάρκειας ; 

Εξ αντικειμένου, ένα από τα βασικά θέματα που αναμένεται να αξιολογηθούν  είναι τα Πληροφοριακά Συστήματα που υπάρχουν στους ΟΤΑ, για να υποστηρίξουν τις διάφορες διαδικασίες, είτε αυτές αφορούν προγραμματισμό, είτε υλοποίηση, είτε παρακολούθηση, είτε οικονομική διαχείριση, είτε έλεγχο. Η συμμετοχή των πληροφοριακών συστημάτων των ΟΤΑ, στα κριτήρια της Επάρκειας, η αξιολόγηση και με βάση τα πληροφοριακά συστήματα των ΟΤΑ, αναμένεται να υπάρχει   και με όρους ελληνικού προτύπου, το οποίο θα εμφανιστεί από 1/1/2009 και με όρους «ISO» αλλά και με βάση τα κριτήρια που λογικά θα ισχύσουν την μεταβατική περίοδο, Επομένως είναι σαφές ότι χρειάζεται να ξανακοιτάξουμε αυτό το θέμα που αφορά την υποστήριξη με πληροφοριακά συστήματα της βασικής δουλειάς του Δήμου, ιδιαίτερα εκείνων των κομματιών, εκείνων των τμημάτων της δουλειάς του Δήμου και της οργάνωσης του Δήμου που σχετίζονται με τους άξονες επί των οποίων θα γίνει η κρίση για την πιστοποίηση. 
Μιλάμε για Τεχνική Υπηρεσία, μιλάμε για Οικονομική Υπηρεσία, μιλάμε για διάφορους τομείς οι οποίοι καλύπτουν τα κριτήρια για την μεταβατική περίοδο. 

Σε ότι αφορά αυτή την μεταβατική περίοδο και γενικώς την προετοιμασία προς τα επιχειρησιακά προγράμματα της περιόδου 2007 – 2013, ένα άλλο εργαλείο που πρέπει να το έχουμε μπροστά μας και το οποίο τέμνεται, σχετίζεται 100% με την δουλειά των ανθρώπων της πληροφορικής, είναι τα Επιχειρησιακά Προγράμματα των ΟΤΑ. Πρέπει να περάσει και αυτό σαν μήνυμα. Τα Επιχειρησιακά Προγράμματα είναι γνωστό ότι είναι υποχρεωτικά για Δήμους οι οποίοι υπερβαίνουν τις 10.000 και για τις πρωτεύουσες των Νομών. Εν τούτοις φαίνεται ότι υπάρχει ένα κλίμα τέτοιο, ώστε και άλλοι μικρότεροι Δήμοι συνολικά να προσπαθούν να μπουν στη διαδικασία εκπόνησης των επιχειρησιακών προγραμμάτων τους.

Τα Επιχειρησιακά Προγράμματα των ΟΤΑ πώς σχετίζονται με το θέμα που συζητάμε: πρώτον, στον κορμό τους, στην ψυχή τους, στον πυρήνα τους υπάρχει σχεδιασμός για την επόμενη προγραμματική περίοδο και είναι ένα στοιχείο που βοηθάει έναν αξιόπιστο, έναν ρεαλιστικό σχεδιασμό του Δήμου ή ομάδας Δήμων ή μιας περιοχής ή μιας ΤΕΔΚ, για την επόμενη περίοδο. Αυτό είναι το ένα. Το δεύτερο είναι ότι σε όλο αυτόν τον σχεδιασμό νομίζω ότι είναι ανάγκη να μπουν έργα που σχετίζονται με τις ΤΠΕ, να μπει αυτή η προσπάθεια της Αυτοδιοίκησης να χρησιμοποιήσει τις καινούργιες τεχνολογίες για την επόμενη προγραμματική περίοδο. Τα έργα δεν πρέπει να αφορούν μόνο υποδομές, υπηρεσίες, αλλά ένα θέμα πολύ σημαντικό το οποίο θα δοθεί η ευκαιρία σε αυτό το Συνέδριο να το συζητήσετε στην συνέχεια με τις εισηγήσεις των επόμενων συναδέλφων, είναι τα θέματα του ανθρώπινου δυναμικού. Κρίσιμο ζήτημα. 
Με τα επιχειρησιακά προγράμματα λοιπόν, μπορούμε και να βρούμε κρίκο σημαντικό, εισόδου στα θέματα της επόμενης προγραμματικής περιόδου και να βρούμε ένα σημείο σύνδεσης ουσιαστικό για την προώθηση των ΤΠΕ, της δουλειάς για τις τεχνολογίες, για τα πληροφοριακά συστήματα, για το ανθρώπινο δυναμικό, στην επόμενη προγραμματική περίοδο στους Δήμους πρακτικά και συγκεκριμένα.

Αυτές ήταν οι βασικές ιδέες. Δυο λόγια και έκλεισα, σχετικά με τα θέματα του δικτύου. Η κεντρική ιδέα για το δίκτυο υποστήριξης είναι η εξής. Αυτή τη στιγμή ένα προσωπικό που δουλεύει στους Δήμους, είτε ως στελέχη, συνεργάτες, σύμβουλοι, να κινητοποιηθεί – και το οποίο είναι πολύ πιο έντονα ενεργό και παρόν σήμερα και φαίνεται στο Συνέδριο και φαίνεται και με τις συμμετοχές, πριν από ένα χρόνο, το είπαμε και χτες, πενήντα άτομα, σήμερα τριακόσια και, δηλώνουν υποψηφιότητα – αυτό το δυναμικό να κινητοποιηθεί με παραγωγικό τρόπο και για να υποστηριχθεί η υλοποίηση των έργων και για να ανταλλαγεί γνώση και για να ενισχυθούν καινοτόμες προτάσεις, ιδέες που σίγουρα υπάρχουν και οι οποίες αυτή τη στιγμή μπορούν να μπολιάσουν προσπάθειες που γίνονται σε όλους, στην Αυτοδιοίκηση. 

Σας ευχαριστώ. 

ΠΡΟΕΔΡΕΙΟ (Μ. ΤΑΜΗΛΟΣ): Ο επόμενος ομιλητής είναι ο κύριος Αντώνης Τάσσης, υπάλληλος του Υπουργείου Εσωτερικών, αντικαθιστά στην ομιλία που βλέπετε και είναι ο κύριος Φαίδων Κακλαμάνης, είναι στην Ειδική Υπηρεσία Διαχείρισης Προγραμμάτων ΚΠΣ της Γενικής Γραμματείας Ηλεκτρονικής Διακυβέρνησης και θα μας αναπτύξει το θέμα που αφορά το «ΣΥΖΕΥΞΙΣ» και γενικά τη διοίκηση των μεγάλων έργων της Κοινωνίας της Πληροφορίας.
Α. ΤΑΣΣΗΣ: Καταρχήν να ευχαριστήσω όλους εσάς, να ευχαριστήσω και την ΚΕΔΚΕ για την ευκαιρία που μας δίνει, γιατί η αλήθεια είναι ότι η καθημερινότητα μας τρέχει και έτσι δράσεις της επικοινωνίας τα έχουμε σε δεύτερη μοίρα, αν και δεν θα έπρεπε γιατί από ότι έχει φανεί σε όλα τα έργα η επιτυχία ή όχι (…)
(αλλαγή κασέτας)

Α. ΤΑΣΣΗΣ: (…) οφείλω να τη μνημονεύσω, γιατί πολλά από αυτά που έχουμε πετύχει μέχρι σήμερα και πολλές από τις ελπίδες μας, είναι πάνω σε αυτόν τον φορέα που μας έχει στηρίξει μέχρι στιγμής με κάθε δύναμη και η ηγεσία του αλλά και τα στελέχη στην καθημερινότητα των έργων. 

Τώρα δεν θέλω να πω πολλά για το δίκτυο σύζευξης, θέλω να πιστεύω ότι πλέον έχετε αρχίσει – τουλάχιστον τα στελέχη των Δήμων – να το βιώνετε. Ίσως να το ξέρετε δηλαδή πιο καλά μέσα από την χρήση. Παρόλα αυτά, όταν ξεκίνησε σαν ιδέα, ο απώτερος στόχος, ενώ φαινόταν να είναι οι δικτυακές υπηρεσίες, οι απώτεροι στόχοι ήταν ουσιαστικά να δώσει την ώθηση, να είναι ο καταλύτης εκείνος που θα βοηθήσει την Δημόσια Διοίκηση να αλλάξει, που ουσιαστικά τι θέλουμε να πετύχουμε; Αναβάθμιση υπηρεσιών, πολίτες, επιχειρήσεις, αλλά και αναδιοργάνωση και αλλαγή του τρόπου λειτουργίας εσωτερικά πια στην Δημόσια Διοίκηση, που σημαίνει ότι το στοίχημα που έχουμε να παίξουμε αυτή την περίοδο αλλά και τα επόμενα χρόνια, είναι κατά πόσο τελικά αυτές οι υποδομές θα μπορέσουν να χρησιμοποιηθούν προς αυτή την κατεύθυνση.

Για να δούμε έτσι και λίγο πόσο αργά κινείται η Δημόσια Διοίκηση, αν δούμε ιστορικά την εξέλιξη του δικτύου σύζευξης, θα δούμε ότι έχει ξεκινήσει ήδη από το Β΄ Κοινοτικό Πλαίσιο Στήριξης να συζητιέται η ιδέα, δηλαδή ενός δικτύου που να αφορά την Δημόσια Διοίκηση, είχε ξεκινήσει δειλά δειλά με κάποιο πιλοτικό που είχε γίνει την περίοδο 2000 – 2002 όπου είχαν συμμετάσχει 15 φορείς, πήγε σχετικά καλά και αυτό έδωσε την ώθηση να πάμε σε μια επέκταση αυτής της ιδέας, η οποία άρχισε να δίνει ουσιαστικά καρπούς πια, να δίνει υπηρεσίες από το 2006. Πάρα πολλοί φορείς και του Υπουργείου Εσωτερικών, Υπουργείο Υγείας, Νοσοκομεία, Διαχειριστικές Αρχές, Στρατολογικά Γραφεία, έχουν μπει σε αυτή την αγκαλιά, σε αυτό το δίκτυο και αυτό το δίκτυο δείχνει πλέον, έχοντας δείξει αποτελέσματα, αρχίζει και προσελκύει και άλλους φορείς της Δημόσιας Διοίκησης που στην αρχή – αν θέλετε – το έβλεπαν λίγο πιο διστακτικά σαν οποιαδήποτε μεγάλη προσπάθεια όταν ξεκινάει. Έτσι αυτή τη στιγμή, είμαστε στην φάση που πλέον και το Υπουργείο Οικονομικών ενεργά εντάσσεται στο δίκτυο σύζευξης και αναμένεται από τις αρχές του 2008 να είναι και αυτό κομμάτι του εθνικού δικτύου Δημόσιας Διοίκησης. Αυτό σημαίνει για Υπηρεσίες Δ.Ο.Υ., για Τελωνεία και διάφορα άλλα τέτοια.

Όπως όλα τα έργα, επειδή πάντα ο προϋπολογισμός συνήθως όταν ξεκινάει, δεν υπάρχει το budget, έτσι πάρα πολλά κτίρια Νομαρχιών και Περιφερειών έμειναν έξω, αλλά αυτή τη στιγμή αντιμετωπίζεται ώστε να ενταχθούν πλέον όχι φορείς, που ήταν ο πρώτος στόχος αν θέλετε του «ΣΥΖΕΥΞΙΣ», να εντάξουμε ένα κτίριο τουλάχιστον από κάθε φορέα, αλλά πλέον πάμε στον δεύτερο στόχο που λέει: κάθε κτίριο κάθε φορέα με κάποιον τρόπο, να μπορεί να επικοινωνεί με αυτό το δίκτυο. Το δίκτυο «ΣΥΖΕΥΞΙΣ» έτσι όπως δουλεύει σήμερα, ουσιαστικά φαίνεται να έχει ζωή, σαν σύμβαση, μέχρι το τέλος του 2008. Άρα προκύπτει ένα θέμα, τι γίνεται από την 1/1/2009. Αυτή τη στιγμή με πρωτοβουλία της Κοινωνίας της Πληροφορίας Α.Ε. έχει ξεκινήσει μια δράση με αρκετή προεργασία από πίσω, στο τι θα γίνει μετά, όπου εδώ τώρα πλέον το τοπίο, με αυτά που ακούσαμε και τις προηγούμενες μέρες, έχει διαφοροποιηθεί αισθητά από ότι ήταν το 2000, μιλάμε για πλέον Δήμους που διαχειρίζονται υποδομές, μιλάμε για τοπικούς δακτυλίους, μιλάμε για ασύρματα δίκτυα, οπότε αντιλαμβάνεστε ότι η σχεδίαση του νέου «ΣΥΖΕΥΞΙΣ» πρέπει να έχει όλους αυτούς τους φορείς και η δράση που έχει ξεκινήσει από την Κοινωνία της Πληροφορίας, με την πρωτοβουλία της είναι ουσιαστικά να έρθουμε όλοι εμείς κοντά, οι μεγάλοι καταναλωτές του, Υπουργεία, Δήμοι, ΚΕΔΚΕ, για να μπορέσουμε να δούμε ποιο θα είναι το σχήμα του επόμενου «ΣΥΖΕΥΞΙΣ» από το 2009 και μετά. 

Πιθανόν να το έχετε ξανακούσει αυτό, η βασική ιδέα ήταν ότι επειδή δεν θα μπορούσε να ήταν ένα ενιαίο έργο, χωρίστηκε σε κάποιες νησίδες η Ελλάδα για να ενισχύσει και την ανταγωνιστικότητα και τους εναλλακτικούς παρόχους στον τομέα των επικοινωνιών, όπου πάρθηκε απόφαση πολιτική ότι πρέπει να χωριστεί σε κάποιες γεωγραφικές περιοχές η Ελλάδα και αυτά να είναι ανεξάρτητα υποέργα – αν θέλετε – ανεξάρτητες συμβάσεις, που ουσιαστικά τι ενδιαφέρονται; Να φέρουν τα κτίρια των φορέων, δίκτυα δηλαδή πρόσβασης, αλλά και διανομής, σε ένα κεντρικό δίκτυο, δίκτυο – κορμό, του «ΣΥΖΕΥΞΙΣ». Άρα αυτή είναι η όλη αρχιτεκτονική που ισχύει μέχρι σήμερα. 

Παράλληλα, από την αρχή δόθηκε ιδιαίτερη έμφαση σε αυτό που λέμε: ανθρώπινο δίκτυο και αν θέλετε να μας ρωτήσετε τι είναι αυτό που θα μείνει κυρίως από το «ΣΥΖΕΥΞΙΣ» αυτό, μετά το τέλος της σύμβασής του, εγώ θα έλεγα ούτε ο εξοπλισμός ο τοπικός, ούτε οι rooter, είναι το ανθρώπινο δίκτυο και για αυτό, επειδή αυτό ήταν πρώτο μέλημα, στήθηκε ένα ολόκληρο σύστημα τηλε-εκπαίδευσης, επικοινωνίας με όλους αυτούς τους ανθρώπους από αυτούς τους φορείς και βέβαια επειδή το κομμάτι της ασφάλειας γενικά, ψηφιακών υποδομών, ψηφιακών πιστοποιητικών ήταν από τα σημαντικά, γιατί οτιδήποτε επιχειρησιακή αξιοποίηση πάμε να κάνουμε στην Δημόσια Διοίκηση, καλώς ή κακώς, θέλουμε την επίσημη υπογραφή, θέλουμε την νομική συνέπεια, θέλουμε όλα αυτά, έπρεπε να στηθεί και ένα σύστημα που να υποστηρίζει ουσιαστικά αυτή την επιχειρησιακή διάσταση.
Τώρα, αυτά που απολαμβάνουν οι χρήστες του «ΣΥΖΕΥΞΙΣ», είναι συμβατικά πράγματα, που λίγο – πολύ θα έλεγε κάποιος τα παίρνει από έναν οποιονδήποτε internet provider. Υπάρχει σίγουρα ευρυζωνική πρόσβαση, υπάρχουν λογαριασμοί ηλεκτρονικού ταχυδρομείου, γίνεται φιλοξενία διαδικτυακών τόπων, είπαμε ψηφιακά πιστοποιητικά για υπογραφές, τηλε-εκπαίδευση, τηλεδιασκέψεις και σίγουρα το κομμάτι της τηλεφωνίας είναι κάτι που όλους μας απασχολούσε και παλαιότερα και τώρα. Υπάρχει επίσης κάτι που έχει στηθεί που είναι μια δομή υποστήριξης για τους φορείς, ένα help desk, όπου ουσιαστικά πλέον ο κάθε φορέας που εντάσσεται στο «ΣΥΖΕΥΞΙΣ», έχει κάποιον να ρωτήσει, έστω τηλεφωνικά να πάρει κάποια καθοδήγηση και κάποια στοιχειώδη υποστήριξη. 
Κοντεύουμε να κλείσουμε σχεδόν δυο χρόνια παραγωγικής λειτουργίας του «ΣΥΖΕΥΞΙΣ», να δούμε λίγο ποια είναι τα αποτελέσματα. Εδώ τώρα πάλι τα αποτελέσματα αξίζουν συγχαρητήρια πραγματικά, όχι μόνο στη σύμβαση και στους αναδόχους, αλλά κυρίως – το ξαναλέω – στο ανθρώπινο δυναμικό, στους επιχειρησιακούς και τεχνικούς υπεύθυνους που ήταν στους φορείς, γιατί κάθε αρχή είναι και δύσκολη, κάθε αρχή έχει και παιδικές ασθένειες, έχει δυσκολίες, αυτοί δεν απογοητεύτηκαν, επέμειναν, για να μπορούμε σήμερα να λέμε ότι από τους φορείς αρχικά που είχαν σχεδιαστεί, 1.700 περίπου αξιοποιούν πλέον τις δικτυακές υπηρεσίες του «ΣΥΖΕΥΞΙΣ» και όταν λέμε «αξιοποιούν», δεν μιλάμε για περιστασιακή χρήση του τύπου: ένας – δύο χρήστες μπαίνουν και κάπου δημιουργούν κάποια τηλεπικοινωνιακή κίνηση, μιλάμε για φορείς που μερίμνησαν, παρόλο που δεν είχαν, να φτιάξουν δικά τους τοπικά δίκτυα ή αν είχαν, να τα μεταπέσουν, άρα μιλάμε για συστηματική χρήση του δικτύου. Τώρα, τα προβλήματα που αντιμετωπίστηκαν και αντιμετωπίζονται ακόμη και τώρα, είναι αυτά που γενικά υπάρχουν στην ελληνική αγορά και στην ελληνική πραγματικότητα. Δυστυχώς και για το «ΣΥΖΕΥΞΙΣ» αυτό είναι και ένα μικρό ποσοστό, περίπου γύρω στο 2% των ανθρώπων δυστυχώς, δεν μπορεί να απολαύσει ευρυζωνικές υπηρεσίες και των φορέων, γιατί στις περιοχές που υπάρχουν, δεν υπάρχει τηλεπικοινωνιακός πάροχος να δίνει τέτοια πράγματα και αν μάλιστα ξεφύγουμε από τις συμβάσεις του «ΣΥΖΕΥΞΙΣ» και πάμε σε άλλες πρωτοβουλίες, βλέπε ΚΕΠ και τέτοια, εκεί τα πράγματα γίνονται αρκετά χειρότερα, δηλαδή βλέπουμε ένα ποσοστό να ανεβαίνει στο 15 με 20%, όπου δηλαδή πραγματικά υπάρχει αδυναμία εθνικών υποδομών, οποιωνδήποτε υποδομών από οποιονδήποτε πάροχο ή οποιονδήποτε δημόσιο φορέα. Αρκετοί φορείς είπαμε, δεν είχαν εσωτερικά δίκτυα όποτε έγιναν συμπληρωματικές άλλες δράσεις, είτε με πρωτοβουλία των ίδιων φορέων, είτε κεντρικές δράσεις από άλλα κάθετα έργα πιο στοχευμένα για τις ανάγκες των φορέων και σίγουρα έγιναν και δράσεις για ανθρώπους που εκεί που υπήρχε έλλειψη ανθρώπινου δυναμικού να τα υποστηρίξει, για να μεταπέσουν σε αυτό το δίκτυο. 
Σήμερα, έχουμε περισσότερους από 12.000 χρήστες που χρησιμοποιούν ηλεκτρονικό ταχυδρομείο από τις υποδομές του «ΣΥΖΕΥΞΙΣ». Τι σημαίνει αυτό; Ότι δεν έχουν τίποτα, έχουν το δικό τους domain, dimos.gr ή ότι άλλο θέλουν και αυτό ουσιαστικά το βλέπει οποιοσδήποτε χρήστης, αντιλαμβάνεται ότι επικοινωνεί με τον φορέα, αλλά στην πραγματικότητα από πίσω κρύβονται οι υποδομές του «ΣΥΖΕΥΞΙΣ». Πάρα πολλοί έτσι ώριμοι φορείς, έχουν αναλάβει και την δική τους διαχείριση, δηλαδή υπάρχουν πέραν των 12.000 που δίνονται απευθείας από τις υποδομές του «ΣΥΖΕΥΞΙΣ», υπάρχουν μέλη server που απλά το «ΣΥΖΕΥΞΙΣ» παίζει τον ρόλο διαμεταγωγέα για να δώσει τις υπηρεσίες αυτές στους φορείς που έχουν τις υποδομές και επίσης έχουμε περίπου 242 διαδικτυακούς τόπους, που πάλι φιλοξενούνται μέσα από τις υποδομές του «ΣΥΖΕΥΞΙΣ». 
Όσον αφορά το κομμάτι της τηλεφωνίας, εκεί τα πράγματα ήταν λίγο πιο διστακτικά, καθυστερήσανε λίγο και το πιο σοβαρό πρόβλημα που παρουσιάστηκε, ήταν στο να γίνει συνεννόηση να προγραμματιστούν κατάλληλα τηλεφωνικά κέντρα που είχαν φορείς και είχαν δικές τους συμβάσεις συντήρησης και έπρεπε να γίνουν κατάλληλες ενέργειες ώστε να μπορούν να δρομολογούνται εντός του φορέα, γιατί το «ΣΥΖΕΥΞΙΣ» δεν είναι να φτάσει στον φορέα, ο στόχος του είναι να φτάσει στον τελευταίο υπάλληλο, που σημαίνει ότι έπρεπε ο φορέας να πάρει το «ΣΥΖΕΥΞΙΣ» και να το δώσει στον υπάλληλο. Αυτό σήμαινε για την περίπτωση της τηλεφωνίας, ότι έπρεπε να προσαρμοστούν κατάλληλα τα τηλεφωνικά κέντρα, έτσι σε όσα τηλεφωνικά κέντρα δεν είχε εμπλακεί το «ΣΥΖΕΥΞΙΣ», εκεί υπήρχε μια καθυστέρηση.
Ένα δεύτερο κομμάτι καθυστέρησης και προβληματισμού, ήταν ουσιαστικά για να οριοθετηθεί και να βγει το πλαίσιο τιμών, γιατί όταν παίρνω τηλεφωνία δεν ενδιαφέρει μόνο η τηλεφωνία εντός του «ΣΥΖΕΥΞΙΣ» που καλύπτεται από το έργο και είναι δωρεάν για όλους τους συμμετέχοντες, αλλά και εκτός δικτύου. Αυτή τη στιγμή είμαστε σε μια πολύ καλή τροχιά, περίπου 1.100 φορείς είτε αξιοποιούν, δηλαδή έχουν υπογράψει συμβάσεις και οποιοδήποτε κομμάτι τηλεφωνίας χρησιμοποιούν μόνο το «ΣΥΖΕΥΞΙΣ», είτε βρίσκονται στις διαδικασίες υπογραφής συμβάσεων. Τώρα, πέρα από αυτά, τα οποία μέχρι στιγμής κάποιος αν θα τα ακούσει θα πει: εντάξει, αυτά λίγο – πολύ τα είχαμε, αυτά λίγο – πολύ τα δίνει η αγορά. Αυτά τα οποία είναι καινούργια στην Δημόσια Διοίκηση εξαιτίας του «ΣΥΖΕΥΞΙΣ» και άρχισαν να γίνονται καθημερινότητά μας, είναι ουσιαστικά αυτά που φαίνονται σε αυτή τη διαφάνεια. Σημαντικό κομμάτι είναι η αξιοποίηση υπηρεσίας τηλεδιάσκεψης. Αυτή τη στιγμή έχουν στηθεί πάνω από 100 studio και έχουν γίνει επανειλημμένα πολλές τηλεδιασκέψεις, πολυδιασκέψεις θα έλεγα καλύτερα, μεταξύ στελεχών της Δημόσιας Διοίκησης, Γενικών Γραμματέων, Υπουργών, όλων ουσιαστικά των εμπλεκομένων. Πάλι τώρα και εδώ, επόμενος στόχος είναι και γιατί η ιδέα του studio τηλεδιάσκεψης έχει λειτουργήσει και λίγο αποθαρρυντικά, υπό την έννοια ότι: ναι, έπρεπε να μεταφερθώ σε έναν χώρο που έστω μπορεί να είναι στην Νομαρχία μου ή στην Περιφέρειά μου, να μην χρειάζεται να ταξιδέψω πολύ, παρόλα αυτά με έχει αποθαρρύνει να το φέρω στον υπολογιστή μου, που σημαίνει ότι ο επόμενος στόχος σε εμάς, αυτών δηλαδή που σχεδιάζουμε και σκεπτόμαστε, είναι πώς τώρα σε αυτή την τηλεδιάσκεψη ή τηλε-εργασία, όπως θέλετε πείτε το, δώστε του ότι διάσταση θέλετε, θα έρθει πια στο γραφείο του υπαλλήλου.
Έχουν αρχίσει να αξιοποιούνται υποδομές του «ΣΥΖΕΥΞΙΣ» για εκπαίδευση υπαλλήλων, ένα μεγάλο κομμάτι υπαλλήλων και έργων της ΚτΠ Α.Ε. και των ΚΕΠ, αλλά και το επιχειρησιακό πρόγραμμα «Πολιτεία», έγινε χρησιμοποιώντας είτε υπηρεσίες τηλεδιάσκεψης, είτε υποδομές τηλε-εκπαίδευση που παρέχει το «ΣΥΖΕΥΞΙΣ», για σύγχρονη εκπαίδευση, συν παράλληλα, υποστηρικτικά, έχει σηκωθεί και ασύγχρονο υλικό για διάφορα θέματα γενικού ενδιαφέροντος, τα οποία αφορούν κυρίως το «ΣΥΖΕΥΞΙΣ», βλέπε ψηφιακές υπογραφές, βλέπε υπηρεσίες του «ΣΥΖΕΥΞΙΣ», αλλά σιγά σιγά αυτό αρχίζει και μπαίνει και σε άλλες διαστάσεις και μάλιστα έτσι τελευταία, ένα από τα πιο ενδιαφέροντα που έχουν συμβεί, πρωτόγνωρα για την Δημόσια Διοίκηση, είναι ουσιαστικά υπηρεσίες πια τηλεϊατρικής και υπηρεσίες για σεισμογράφους, καταγραφή σεισμών, μέσα από το δίκτυο. Αυτά αν τα σκεφτούμε τώρα, πριν λίγα χρόνια δεν υπήρχαν και αυτή είναι αν θέλετε η προστιθέμενη αξία των δύο τελευταίων ετών του «ΣΥΖΕΥΞΙΣ», πέραν των υπόλοιπων, που λίγο ή πολύ με τον έναν ή το άλλο τρόπο πιθανόν να τα είχε κάποιος.
Το «ΣΥΖΕΥΞΙΣ» στάθηκε αφορμή και εδώ θέλω να δώσουμε μια πολύ σημαντική διάσταση, γιατί συνήθως οι περισσότεροι που ασχολούνται με έργα ΤΠΕ είναι λίγο από τον τομέα της πληροφορικής και το κοιτάνε λίγο από το μετερίζι της πληροφορικής. Φαίνεται όμως ότι αυτό από μόνο του δεν αρκεί. Εδώ χρειάζονται πολλά θέματα για να λειτουργήσει επιχειρησιακά πια ένα έργο, χρειάζονται πολλά θέματα τα οποία είναι νομοθετικά, είναι επιχειρησιακά και μάλιστα το «ΣΥΖΕΥΞΙΣ» στάθηκε αφορμή για να φτιαχτεί ένα ολόκληρο θεσμικό πλαίσιο που να κατοχυρώνει πια την ψηφιακή υπογραφή του δημοσίου υπαλλήλου. Δεν θέλω να μπω σε λεπτομέρειες, αλλά αυτό πήρε πάρα πολύ χρόνο και στο να φτιαχτούν οι κατάλληλες Υπηρεσίες και Όργανα που επιχειρησιακά θα υποστηρίξουν αυτή τη διαδικασία, αλλά και να καταγραφούν και να νομοθετηθούν οι όροι και οι προϋποθέσεις που κάποιος χρησιμοποιεί, παίρνει ή διαχειρίζεται τέτοια πράγματα στο Δημόσιο.

Τώρα, κάτι που ίσως δεν έχει γίνει έντονα αντιληπτό, αλλά μέρα με τη μέρα θα γίνεται πιο αντιληπτό, είναι ότι το «ΣΥΖΕΥΞΙΣ» δεν είναι ένας ακόμη internet provider. Ο «ΣΥΖΕΥΞΙΣ» είναι επιχειρησιακό δίκτυο της Δημόσιας Διοίκησης. Αυτή τη στιγμή πολλά μεγάλα πληροφοριακά συστήματα, λειτουργούν κάτω από το «ΣΥΖΕΥΞΙΣ». Τι σημαίνει αυτό; Ότι πράγματι, ας πάρουμε το παράδειγμα των ΚΕΠ, όλα τα ΚΕΠ έχουν πρόσβαση σε εφαρμογές επειδή είναι μέσα στο «ΣΥΖΕΥΞΙΣ». Εάν πάνε από το σπίτι τους, δεν θα έχουν πρόσβαση. Είναι το ασφαλές – αν θέλετε - περιβάλλον που επικοινωνούμε πλέον επιχειρησιακά και όσο σηκώνονται περισσότερες εφαρμογές, όσο δηλαδή οι υπόλοιπες δράσεις της Κοινωνίας της Πληροφορίας αρχίζουν και αποδίδουν, Δημοτολόγιο, Νομαρχιακές Αυτοδιοικήσεις, αυτή τη στιγμή βρίσκονται σε πιλοτική λειτουργία, κάποια στιγμή θα μπουν σε παραγωγική, αρχίζουμε όλοι να αντιλαμβανόμαστε ότι το «ΣΥΖΕΥΞΙΣ» δεν είναι οποιοσδήποτε internet provider. Είναι αυτός που μου δίνει τα εργαλεία να δουλέψω σαν Δημόσια Διοίκηση.
Πέρα από τις υποδομές, το μοντέλο που έχουμε σαν Υπουργείο Εσωτερικών στο μυαλό μας, είναι ότι θέλουμε να έχουμε μια υποδομή τηλεπικοινωνιακή που λέγεται «ΣΥΖΕΥΞΙΣ», αυτό όμως από μόνο του δεν φτάνει και ουσιαστικά εδώ υπάρχουν κάποια μεγάλα έργα που θα είναι προπομπός για αυτά που λέγαμε για την «Διοικητική Μεταρρύθμιση» και την «Ψηφιακή Σύγκλιση» και το Δ΄ Κοινοτικό και μιλάω για το πλαίσιο παροχής υπηρεσιών ηλεκτρονικής διακυβέρνησης και την εθνική πύλη Δημόσιας Διοίκησης «ΕΡΜΗΣ». Εδώ η όλη ιδέα είναι, ότι όλα τα πληροφοριακά συστήματα που έχει και λειτουργεί η Δημόσια Διοίκηση θα είναι κάτω από την ομπρέλα του «ΣΥΖΕΥΞΙΣ», κάτω από την ασφάλεια που παρέχει το «ΣΥΖΕΥΞΙΣ», από εκεί και πέρα αυτά θα πρέπει να βρούμε έναν τρόπο να συνεργαστούν και εδώ στο κομμάτι της συνεργασίας εγώ δεν θα έβαζα μόνο τα πληροφοριακά συστήματα, αλλά θα έβαζα και επιχειρησιακά και οργανωτικά θέματα και αυτό ουσιαστικά γίνεται, ώστε να μπορέσουν πια να λειτουργήσουν οι Υπηρεσίες σαν Δημόσια Διοίκηση ώστε ο πολίτης, ανεξάρτητα από ποιο κανάλι επικοινωνίας διαλέξει, είτε αυτό λέγεται εθνική πύλη «ΕΡΜΗΣ», είτε λέγεται η πύλη του Δήμου, είτε λέγεται η πύλη των ΚΕΠ, είτε λέγεται η πύλη του taxisnet στο ikanet ή όποιος άλλος θέλει να έχει πύλη, εντέλει με ομοιόμορφο τρόπο να μπορέσει να απολάβει της ίδιας ποιότητας υπηρεσίας. Αυτό τώρα τι σημαίνει; Ότι στο κομμάτι της διαλειτουργικότητας ανασχεδιασμού διαδικασιών, έχουμε να κάνουμε πάρα πολλή δουλειά στο μέλλον.
Όπως σας είπα, ήδη έχουμε ξεκινήσει και έχουμε κάνει έναν προπομπό, μια προεργασία για αυτό και ουσιαστικά περίπου από τον Οκτώβριο, έχουμε ολοκληρώσει την πρώτη έκδοση σαν Υπουργείο Εσωτερικών, για το ελληνικό πλαίσιο παροχής υπηρεσιών ηλεκτρονικής διακυβέρνησης. Αυτό έχει τρία σοβαρά κομμάτια, ένα κομμάτι είναι το πλαίσιο πιστοποίησης δημόσιων διαδικτυακών τόπων, όπου εδώ ουσιαστικά υπάρχουν οι κατευθύνσεις του πώς πρέπει να είναι ένα portal, αλλά όχι μόνο τεχνικά και οργανωτικά, πώς θα υποστηρίζεται, πώς θα αλλάζει το περιεχόμενό του, γιατί το καλύτερο portal να έχεις, αν δεν επικαιροποιείς το περιεχόμενο, ουσιαστικά το έχεις απαξιώσει, που σημαίνει ότι μία φορά θα μπει ο πολίτης, δεύτερη φορά θα μπει, αν πάρει την λάθος πληροφορία, αν αυτό που πάρει δεν είναι έγκυρο, αν δεν εξυπηρετηθεί, προφανώς δεν θα ξαναχρησιμοποιήσει αυτό το κανάλι επικοινωνίας. Άρα ουσιαστικά τίθενται και τέτοια θέματα. 
Το δεύτερο κομμάτι πολύ σοβαρό, είναι το κομμάτι της διαλειτουργικότητας και πώς εμείς θα συνεργαστούμε για να παρέχουμε υπηρεσίες που ξεφεύγουν από τα όρια του φορέα μας. Μέχρι στιγμής η λογική όλων μας είναι: εγώ σαν Δήμος, σαν ΚΕΔΚΕ, σαν Υπουργείο Εσωτερικών, τι μπορώ να βγάλω μόνος μου. Η προστιθέμενη αξία θα είναι να δώσω σύνθετες υπηρεσίες όπου να μπορέσω πράγματα να τα λύσω με άλλες υπηρεσίες αδιαφανώς προς τους χρήστες, χωρίς να το καταλάβουν δηλαδή οι χρήστες και ουσιαστικά τέτοια θέματα βάζει το πλαίσιο διαλειτουργικότητας και μπαίνουν και οργανωτικά και επιχειρησιακά θέματα και τεχνικά.
Τελευταίο κομμάτι βέβαια είναι, επειδή η Δημόσια Διοίκηση πάντα όταν εξυπηρετεί και χειρίζεται υποθέσεις πολιτών, χειρίζεται προσωπικά δεδομένα, χειρίζεται ευαίσθητες πληροφορίες, πρέπει πάντα να ξέρω ότι η ηλεκτρονική παρουσία κάποιου είναι πράγματι αυτός που είναι, δηλαδή να μπορέσω να τον ταυτοποιήσω και εντέλει να αποδείξω ότι είναι αυθεντικός, για να μπορέσω να τον εξυπηρετήσω. Τέτοιου τύπου θέματα, πώς αναγνωρίζω έναν χρήστη, έναν πολίτη θέτει το πλαίσιο ψηφιακής αυθεντικοποίησης που σημαίνει ότι στο προηγούμενο μοντέλο φαίνεται ότι σε όλες αυτές τις πύλες που έχουμε, θα πρέπει με κάποιο τρόπο να εξασφαλίσουμε την ενιαία αυθεντικοποίηση και μάλιστα είναι και στόχος του Υπουργείου Εσωτερικών να μπορώ να έχω πρόσβαση στις υπηρεσίες της Δημόσιας Διοίκησης ή δυνατόν, με έναν κωδικό πρόσβασης. Αυτό δηλαδή θα είναι το θεάρεστο, να μπορέσει ο πολίτης να ξέρει ότι έχω αυτόν τον κωδικό πρόσβασης και οποιαδήποτε υπηρεσία της Δημόσιας Διοίκησης θέλω, να μπορώ να την απολαύσω από οπουδήποτε και αν πάω. Αυτό είναι το όραμα.
Εδώ, αυτό που θέλω πραγματικά, έχουμε έναν διαδικτυακό τόπο, τον www.e-gif.gov.gr θα ήθελα να το σημειώσετε όλοι και θα ήθελα, η επιτυχία αν θέλετε της ομιλίας μου θα είναι να δούμε αύριο και μεθαύριο πάρα πολλές επισκέψεις εκεί, να κατεβάσουμε τα πλαίσια, να τα δούμε, κυρίως θέλουμε και τα στοιχεία σας γιατί θέλουμε να προχωρήσουμε σε ομάδες εργασίας γιατί είμαστε σε φάση διαβούλευσης, δηλαδή αυτή τη σκέψη την αρχική που έχουμε κάνει εμείς εσωτερικά, πρέπει να την μοιραστούμε μαζί σας, γιατί οποιοδήποτε πλαίσιο δεν έχει σημασία να το έχεις πει επιστημονικά καλά, σημασία έχει να το υποδεχτούν οι χρήστες του, που σημαίνει όλοι εμείς, όλοι οι φορείς – και όταν λέω φορείς, όχι μόνο του δημοσίου τομέα αλλά και εταιρίες – πρέπει να συμμετάσχουμε στη διαμόρφωση αυτού του πράγματος, που σημαίνει ότι η επιτυχία της δικής μου ομιλίας θα είναι αν αύριο δούμε τουλάχιστον τα δικά σας στοιχεία: ναι, μπήκαμε και το κατεβάσαμε και πολύ περισσότερο να κάνουμε μια πιο στενή συνεργασία ώστε να έχουμε και τα σχόλιά σας, δηλαδή είναι σημαντικό να δούμε τι έχουμε ξεχάσει, τι έχουμε παραλείψει, τι άλλο θα πρέπει να δούμε, τι άλλο θα πρέπει να συμπεριλάβουμε.
Αυτά από εμένα, ευχαριστώ.

ΠΡΟΕΔΡΕΙΟ (Μ. ΤΑΜΗΛΟΣ): Η επόμενη ομιλία, μετά από την πολύ ενδιαφέρουσα παρουσίαση που έκανε ο κύριος Αντώνης Τάσσης, είναι μια παρουσίαση των προβλημάτων που αντιμετωπίζουν οι Δήμοι όταν προσπαθούν να καλύψουν τις ανάγκες και τις προϋποθέσεις που θέτει το πλαίσιο υποβολής των τεχνικών δελτίων και γενικά η διαχείριση των έργων που αφορούν την Κοινωνία της Πληροφορίας.


Υπάρχει μεγάλο έλλειμμα γνώσης σε αυτά τα θέματα και μπορώ να πω η όλη διάρθρωση που επιλέχτηκε από την αρχή του σχεδιασμού του Γ΄ Κοινοτικού Πλαισίου, διάρθρωση από το Υπουργείο Εθνικής Οικονομίας, Διαχειριστικές Αρχές και όλο το σύστημα αυτό, δεν βοήθησε πάρα πολύ όλους τους φορείς να προσαρμοστούν, για αυτό και ακριβώς και η κεντρική εξουσία έχει τεράστια ευθύνη για την μικρή απορροφητικότητα των κονδυλίων στον τομέα της, δηλαδή η ΚτΠ Α.Ε. και γενικά το Υπουργείο Εθνικής Οικονομίας έχει μεγάλη ευθύνη για το ότι ακόμη είμαστε τόσο χαμηλά στην απορροφητικότητα. Δεν την έχουν την ευθύνη οι Δήμοι, αυτοί τους επέλεξαν τους Δήμους για να κάνουν έργα όπως όφειλαν, να διασπαρθούν τα έργα αυτά σε όλη την Ελλάδα, αλλά το δυσνόητο, περίπλοκο και πολλές φορές και μεταξύ των ιδίων των στελεχών των Δημοσίων Υπηρεσιών δυσχερές περιβάλλον συνεννόησης, οδήγησε σε μεγάλη καθυστέρηση στην επιλογή των έργων, σε μεγάλη καθυστέρηση στην επιβολή των κανονισμών λειτουργίας και σε τεράστιες πολυπλοκότητες όσον αφορά την ολοκλήρωση των διαδικασιών. Εύχομαι και ελπίζω στο Δ΄ Κοινοτικό Πλαίσιο να απλοποιηθούν οι διαδικασίες εάν θέλουμε να απορροφήσουμε χρήματα. Δεν μπορεί έτσι ελαφράν την καρδίαν να κατηγορούμε τους Δήμους ότι δήθεν δεν έχουν το απαιτούμενο προσωπικό ή δεν ξέρουν να απορροφήσουν τα χρήματα. Οι συντελεστές των Υπουργείων δεν ξέρουν πώς να σχεδιάσουν τα έργα και πώς να γίνουν.

Θα σας παρουσιάσει λοιπόν ο κύριος Ράπτης την εμπειρία μας, που αν εμείς υποτίθεται θεωρούμαστε από τους καλούς Δήμους, δυο – τρεις στην Ελλάδα, σας λέω τον πόνο της ψυχής μου ότι έχουμε ασπρίσει, πολλές από τις άσπρες τρίχες του κεφαλιού μου οφείλονται στην Κοινωνία της Πληροφορίας και τις περιπέτειες που έχουμε περάσει, για να κατανοήσουμε ακριβώς το πλαίσιο. Για αυτό λοιπόν θα πρέπει να σχεδιάσουμε – και το έχουμε βάλει σαν στόχο στην ΚΕΔΚΕ – το επόμενο πλαίσιο να είναι πάρα πολύ πιο απλό και να μην χρειαζόμαστε ειδικούς μεταφραστές που να αποκωδικοποιούν αυτά που λέει η τεχνολογική ηγεσία στην πολιτική ηγεσία.

Παρακαλώ.

Ο. ΡΑΠΤΗΣ: Ευχαριστώ.


Όντως τα μαλλιά του Δημάρχου άσπρισαν, τα δικά μου έπεσαν. Για να ξεκινήσουμε, είναι πολύ απλό πράγμα. Πάμε να μας υπογράψει ο τοπικός Επίτροπος τον οπτικό δακτύλιο, την οπτική ίνα, να υπογράψει την πρώτη προκαταβολή που έπρεπε να δοθεί στον ανάδοχο και κατά σύμπτωση εκείνη την ημέρα έσκαβε το μηχάνημα κάτω από το γραφείο του. Το έργο ήταν προμήθεια για τον Δήμο. Ο Επίτροπος επέμενε ότι είναι έργο, διότι μου λέει: σκάβουν κάτω. Πώς είναι δυνατόν ένα έργο να το ονομάζετε προμήθεια; Αυτό που θα προσπαθήσω σήμερα να σας πω και θεωρούμε ότι η σημερινή εκδήλωση έχει την σημασία - που είπε και ο κύριος Ταμήλος προηγουμένως – της δικτύωσης, ότι μας έρχεται μια απόφαση ένταξης. Εκεί περιγράφεται μια νομοθεσία η οποία για να φτάσουν τα χρήματα σε εμάς, πρέπει να την εφαρμόσουμε. Εγώ θα προσπαθήσω σήμερα να σας πω την μεθοδολογία. Την αρχή που θα κάνουμε ένα τεχνικό δελτίο, μέχρι το τέλος που θα πληρώσουμε τον ανάδοχο και θα κλείσουμε το έργο και την καταθέτουμε σαν εμπειρία και είμαστε στην διάθεσή σας να μπορέσουμε να συνεργαστούμε, για να μπορέσετε να υλοποιήσετε και οι άλλοι Δήμοι παρόμοια έργα από το ίδιο σύστημα διαχείρισης. Άρα με την υλοποίηση και την αξιοποίηση των έργων πληροφορικής και επικοινωνιών, πρέπει να προσαρμοστούμε και εμείς στις απαιτήσεις της εποχής για τον εκσυγχρονισμό της Δημόσιας Διοίκησης και κυρίως για την αναβάθμιση της ζωής των πολιτών μας. Άρα εκείνο το οποίο πρέπει κάθε Δήμος – κατά την γνώμη μας – να έχει στο μυαλό του και συζητήθηκε και χτες και νομίζω ότι είναι πολύ θετικό, είναι να υπάρχει ένα επιχειρησιακό σχέδιο. Να ξέρει περίπου τι θέλει. Είναι τουριστικός Δήμος; Θέλει τουριστική πληροφορία. Είναι Δήμος ορεινός, ίσως θα ήθελε να έχει κάποιες πληροφορίες για τα χιόνια, για τον καιρό, για κάποια τηλεπρόνοια, για κάποιες μορφές πρόνοιας. 
Πρέπει λοιπόν να παρακολουθούμε όλες τις προσκλήσεις οι οποίες βγαίνουν και δόξα τω Θεώ, το site των φορέων της ΕΥΔ, της Διαχειριστικής Αρχής και της Κοινωνίας της Πληροφορίας Α.Ε. είναι ζωντανά, δηλαδή ενημερώνονται συνεχώς, άρα καλά θα είναι κάθε πρωί – και δεν υπερβάλλω σε αυτό που σας λέω – να μπαίνουμε μέσα στο site των δύο φορέων που διαχειρίζονται τα έργα που μας αφορούν. Φυσικά μετά πρέπει να υποβάλλουμε ένα τεχνικό δελτίο για την ένταξη στο έργο και να ακολουθήσουμε μια συγκεκριμένη μεθοδολογία για την διαχείριση αυτού του έργου. Αν λοιπόν ένα έργο μας ενδιαφέρει, γινόμαστε υποψήφιοι για να συμμετάσχουμε και υπάρχει ένα τεχνικό δελτίο που πρέπει να συμπληρωθεί. Η συχνή – αυτό που σας είπα πριν – που αφορά τους Δήμους, μπορεί να βγει κυρίως μέσα από το www.infoshop.gr που είναι το επίσημο site της Διαχειριστικής Αρχής του προγράμματος, να υποβάλλουμε το τεχνικό δελτίο για την ένταξη στο αντίστοιχο μέτρο και μετά να μας έρθει η απόφαση ένταξης από την Διαχειριστική Αρχή. Εκεί λοιπόν μας ήρθε το έργο. Άρα κάναμε ένα τεχνικό δελτίο, το στείλαμε, το μελέτησαν, το διόρθωσαν, το διαπραγματευτήκαμε ως προς το ποσό ή ως προς τα υποέργα που θα έχει μέσα και την ποιότητά τους, άρα μας έρχεται μετά η απόφαση ένταξης. Αυτό είναι το ευαγγέλιο. Συνήθως, δεν την κοιτάμε την απόφαση ένταξης. Χαιρόμαστε, βάζουμε μια υπογραφή και την βάζουμε στο αρχείο. Η απόφαση ένταξης είναι το σημαντικότερο έγγραφο, διότι εκεί περιγράφει ακριβώς τι πρέπει να κάνει ο Δήμος για να ολοκληρώσει με επιτυχία και να προχωρήσει στην αποπληρωμή προς τους αναδόχους. Μετά πρέπει να γίνει μια αίτηση προς τον φορέα χρηματοδότησης, στην παρούσα φάση είναι το Υπουργείο Εσωτερικών για να εγγραφεί το έργο στην αντίστοιχη ΣΑΕ για να μπορέσουμε να πληρωθούμε στο τέλος και αποστολή της σύμφωνης γνώμης από τον φορέα χρηματοδότησης, εδώ έχει εξελιχθεί αυτό το πράγμα και συνεννοείται μεταξύ του το Υπουργείο Εσωτερικών με την Διαχειριστική Αρχή, άρα δεν ασχολούμαστε πλέον με αυτό το βήμα. Άρα έτσι σχηματικά, θα μπορούσαμε να πούμε ότι ο Δήμος κάνει το τεχνικό δελτίο του έργου προς την Διαχειριστική Αρχή της Κοινωνίας της Πληροφορίας, μας έρχεται η πράξη ένταξης, κάνουμε την αίτηση εγγραφής της Α.Ε., από τον φορέα της χρηματοδότης έρχεται η σύμφωνη γνώμη και είμαστε έτοιμοι να το προκηρύξουμε, δηλαδή το έργο είναι δικό μας και είναι στα χέρια του Δήμου από εκεί και πέρα.
Τι πρέπει να κάνει ο Δήμος; Να κάνει ένα τεύχος προκήρυξης και δεν είναι δύσκολο δηλαδή να κάνει ένα τεύχος προκήρυξης, διότι περιγράφονται στην απόφαση ένταξης όλες οι λεπτομέρειες του έργου. Να κάνει τις διαδικασίες για την διενέργεια του διαγωνισμού, αν είναι εθνικός, αν είναι διεθνής, αν πρέπει να πάει στο Εποπτικό Συνέδριο αν υπερβαίνει κάποιο ποσό, να γίνει ο διαγωνισμός, να κατοχυρωθεί, να υλοποιηθεί το έργο, το φυσικό, το αντικείμενο δηλαδή του έργου, να γίνουν οι διαδικασίες πληρωμής του αναδόχου και με αυτά ολοκληρώνεται το έργο.
Ένα τεύχος προκήρυξης πρέπει, αφού συνταχθεί να πάει στην δημόσια διαβούλευση. Είναι μια δημοκρατική κίνηση, η οποία πολλές φορές μας έχει προσφέρει γνώση. Μας έχει προφυλάξει από νομικά, ψιλά γράμματα που λέμε, τα οποία δεν γνωρίζαμε και μέσα από την διαβούλευση, οι ανάδοχοι, οι επίσημοι φορείς του κράτους, διαβάζοντας τον διαγωνισμό σε διορθώνουν. Να οριστικοποιηθεί λοιπόν μετά την διαβούλευση η προκήρυξη και όπου φυσικά αν υπάρχουν παρατηρήσεις, θα συμπεριληφθούν και οι παρατηρήσεις δημόσιας διαβούλευσης. 
Μετά πρέπει να πάρουμε κάποιες αποφάσεις μέσα στους Δήμους. Να γίνουν οι δημοσιεύσεις και να προκηρυχθεί ο διαγωνισμός και όταν λέμε: αποφάσεις μέσα στον Δήμο, είναι πολύ σημαντικό αυτό που σας λέω τώρα, αυτή η διαφάνεια, διότι από αυτή τη διαφάνεια αρχίζει να ελέγχει ο Επίτροπος, ο οποίος Επίτροπος στο τέλος θα υπογράψει το ένταλμα που έβγαλε η Οικονομική Υπηρεσία του Δήμου για να πάρει τα χρήματα ο ανάδοχος, που έχουν έρθει τα χρήματα στην τράπεζα. Δεν είναι ανάγκη να τα φωτογραφίζετε, τα έχουμε τυπωμένα και θα σας τα δώσουμε. Αυτό τον στόχο έχει η σημερινή παρουσίαση ή θα είναι στην διάθεση του δικτύου το οποίο δημιουργούμε. Όχι μόνο έτσι, αλλά και με τηλεφωνήματα και μέσα από τον ιστότοπο που θα δημιουργηθεί. Άρα το Δημοτικό Συμβούλιο πρέπει να πάρει την έγκριση για την διενέργεια του διαγωνισμού. Κάθε διαγωνισμού. Πρέπει να το θέλει ο Δήμος, με απόφαση Δημοτικού Συμβουλίου και ταυτόχρονα να ορίσει τις Επιτροπές προκήρυξης, παρακολούθησης και παραλαβής του έργου και να οριστεί ένας υπεύθυνος έργου και μια ομάδα του έργου.
Η Δημαρχιακή Επιτροπή στη συνέχεια, πρέπει να εγκρίνει τους όρους του διαγωνισμού και πρέπει να εγκρίνει και τις τεχνικές προδιαγραφές στις οποίες γίνεται ο διαγωνισμός και φυσικά κάθε απόφαση Δημοτικού Συμβουλίου ή Δημαρχιακής Επιτροπής πάει στην Τοπική Περιφερειακή Διοίκηση, η οποία εκδίδει την εγκυρότητα της απόφασης, άρα είμαστε έτοιμοι να προχωρήσουμε. 
Μια περίληψη λοιπόν του διαγωνισμού πάει στον Τύπο, αυτά τα ξέρουμε όλοι στους Δήμους διότι δεν υπάρχει Δήμος να μην έχει προκηρύξει ένα έργο, ανάλογα το μέγεθος, θα πάει σε τοπική, ανάλογα το είδος του διαγωνισμού θα πάει σε υπερτοπική ή εθνική εφημερίδα, εκείνο που έχει σημασία και πρέπει σιγά σιγά να μπαίνει στην ζωή μας, είναι ότι πλέον μπορούμε να υποβάλλουμε – αν ένας διαγωνισμός ξεφεύγει τις 210.000 € και είναι διεθνής, υπάρχει διαδικασία να υποβάλλουμε ηλεκτρονικά τον διαγωνισμό στην εφημερίδα των ευρωπαϊκών κυβερνήσεων και να κερδίσουμε και μερικές μέρες, αλλά και να διευκολύνουμε τις διαδικασίες, διότι οι δημοσιεύσεις όπως γνωρίζετε κοστίζουν και δεν έχει λυθεί το θέμα ποιος πληρώνει την δημοσίευση. Μια δημοσίευση ενός διαγωνισμού σε μια γείτονα περιοχή της πόλης μας, κόστισε 4.500 €, διότι η κοπέλα που την δημοσίευσε δεν έβαλε μια περίληψη, έβαλε μια ολόκληρη σελίδα σε αθηναϊκή εφημερίδα. Άρα εδώ πρέπει να είμαστε λίγο προσεκτικοί και συντονισμένοι με τον τρόπο με τον οποίο δημοσιεύουμε και επιβαρύνουν τον Δήμο αυτά τα έξοδα, συνήθως. Άρα γίνεται η διενέργεια του διαγωνισμού μετά το χρονικό διάστημα που έχει οριστεί και σύμφωνα με το νομοθετικό πλαίσιο, κατά την διενέργεια του διαγωνισμού παραλαμβάνουμε, αποσφραγίζουμε, αξιολογούμε τις τεχνικές και κοινωνικές προσφορές. Σημαντικότατο: σε κάθε στάδιο πρέπει να συντάσσουμε πρακτικά και αυτά τα πρακτικά θα πρέπει η Δημαρχιακή Επιτροπή να τα επικυρώνει. 
Έγινε λοιπόν η κατοχύρωση του διαγωνισμού, ανακηρύξαμε λοιπόν τον ανάδοχο, μετά πρέπει να έρθει ο ανάδοχος να υπογράψει μια σύμβαση και ένα έντυπο νομικής δέσμευσης. Συνήθως τα ξέρουν οι ανάδοχοι, για αυτό έρχονται έτοιμοι και σου λένε: θα υπογράψεις το συμβόλαιο, θα υπογράψεις και το έντυπο νομικής δέσμευσης, τα οποία θα πάνε στην Διαχειριστική Αρχή που μας έχει εγκρίνει το έργο και είναι ο φορέας στον οποίο αποστέλλουμε όλα τα έγγραφα που αφορούν την διαχείριση του έργου. Άρα μετά πάμε στην υλοποίηση του έργου εφόσον έχει υπογράψει και ο ανάδοχος και τον ξέρουμε, τα παραδοτέα του έργου, η τιμολόγηση από τον ανάδοχο και τα πρακτικά παραλαβής. Εδώ είναι τα περιβόητα φαινόμενα: ένα έργο έχει πολλά υποέργα. Κανένα πρόβλημα. Το κάθε υποέργο είναι ένα μικρό έργο. Με την ίδια διαδικασία λοιπόν ποιου κινηθήκαμε στο μεγάλο έργο, μπορούμε να κινούμαστε για το κάθε υποέργο. 
Η Διαχειριστική Αρχή, για λόγους όχι κυρίως στατιστικής παρακολούθησης αλλά διευκόλυνσης δικής μας, έχει θεσπίσει τα μηνιαία – νομίζω είναι σε όλα τα προγράμματα στα επιδοτούμενα έργα – και τριμηνιαία δελτία παρακολούθησης του έργου. Άρα για το μηνιαίο θα πρέπει κάθε μήνα να στέλνουμε την λογιστική παρακολούθηση του έργου, δεν είναι να τρομάξουμε, την πρώτη φορά άμα το κάνουμε - και μάλιστα τώρα μέσα από την βοήθεια του δικτύου άμα το κάνουμε την πρώτη φορά – είναι μια απλή διαδικασία, τι δαπάνες είχαμε, ήρθαν τιμολόγια από τον ανάδοχο; Ξαναλέω πάλι: μόνο ότι αφορά τον Δήμο και τον ανάδοχο. Δεν μπλέκει προσωπικό του Δήμου. Δυστυχώς – και αυτό το μεταφέρω και στο Προεδρείο να μεταφερθεί και πιο πάνω με μεγαλύτερη δύναμη – οι Δήμοι για την διαχείριση όλων αυτών των έργων, δεν κερδίζουν ούτε ένα cent. Ότι χρήματα δηλαδή εγκρίνονται από την Διαχειριστική Αρχή, έρχονται στον Δήμο και βγαίνουν στους αναδόχους, δεν μένει ούτε ένα cent στον Δήμο. Άρα οι δαπάνες του αναδόχου είναι αυτές που αποτελούν και τα μηνιαία δελτία για την λογιστική παρακολούθηση του έργου. Κάθε τρεις μήνες υποβάλλουμε το τριμηνιαίο δελτίο, για να δείξουμε το φυσικό μας αντικείμενο πώς έχει προχωρήσει και πρέπει να τηρήσουμε τώρα ένα ΒΑΚΧΕΠ, είναι αυτό που συνάδει με το διπλογραφικό σύστημα και είναι η τρίπλα, αν μου επιτρέπεται η έκφραση, για να μπορέσουμε να βάλουμε και τα δικά μας τα έργα μέσα από την διαδικασία των τριμηνιαίων και μηνιαίων δελτίων, στο λογιστικό σύστημα, το διπλογραφικό σύστημα των Δήμων.
Η διαδικασία της πληρωμής του αναδόχου, μας κάνει ένα αίτημα χρηματοδότησης και εμείς το μεταφέρουμε στο ΥΠΕΣΔΔΑ και γίνεται η κατανομή της χρηματοδότησης. Εκδίδεται λοιπόν ένα χρηματικό ένταλμα με όλο τον φάκελο του έργου και πηγαίνει στον τοπικό Επίτροπο να ελέγξει την διαδικασία που σας περιέγραψα πριν, αν έχει γίνει με σωστές ημερομηνίες, με σωστές Επιτροπές και με τις σωστές αποφάσεις που είχαμε πει προηγουμένως και εφόσον υπογράψει ο Επίτροπος το ένταλμα, έχουν έρθει ήδη τα χρήματα, έχουν πιστωθεί στον λογαριασμό του Δήμου στην Τράπεζα της Ελλάδος, στο τοπικό κατάστημα εφόσον είναι μικρός ο Δήμος και από το Ταμείο του Δήμου με το υπογεγραμμένο ένταλμα από τον Επίτροπο και από τον Δήμαρχο, εκδίδεται το παραστατικό πληρωμής το οποίο μπορεί να είναι μια επιταγή ή μετρητά αν έχει έρθει ο ανάδοχος εκεί με την αντίστοιχη σφραγίδα του.
Μετά, είναι επίσης πολύ σημαντικό και ίσως αυτό μπορεί να επηρεάζει και τους δείκτες που είδαμε πριν και μάλιστα δεν είναι καλοί. Πρέπει να πούμε ότι ολοκληρώθηκε το έργο, δηλαδή πρέπει να στείλουμε στην Διαχειριστική Αρχή μια δήλωση ολοκλήρωσης του έργου, να ξέρουν να το εγγράψουν, να μπορούν να ενημερώσουν τις στατιστικές μελέτες του Παρατηρητηρίου και γενικότερα να έχει η χώρα μας με αξιοπιστία καταγεγραμμένη την πορεία υλοποίησης του έργου. 
Αν μας επιτρέπετε, να σας πούμε ποια θα είναι για την επιτυχή έκβαση ενός έργου, μερικές συμβουλές. Πρέπει να είναι πολύ πιστή η τήρηση των παραπάνω διαδικασιών. Κάθε έργο πρέπει να είναι ένας φάκελος. Δεν μπορεί το έργο να το έχουν δύο ή τρία άτομα, την γραφειοκρατία, τα χαρτιά του έργου. Πρέπει να υπάρχει ένας υπεύθυνος ο οποίος θα τηρεί τον φάκελο, όλα αυτά που σας ανέφερα προηγουμένως. Για να γίνουν αυτά, πρέπει να στελεχωθούμε με εξειδικευμένο προσωπικό σε θέματα ψηφιακά – θα σας τα πω εγώ – τηλεπικοινωνιακών εφαρμογών λέγονται σήμερα. Αυτό δεν είναι για να γίνει το έργο, είναι κυρίως για να μπορέσει να βάλει τον Δήμο στη νέα τεχνολογία, να αντιληφθεί το έργο και να δει τις προσκλήσεις που βγάζει η Διαχειριστική Αρχή και να πει: αυτή η πρόσκληση κάνει για εμάς. Να ελέγξει μετά την ποιότητα της παραλαβής από τον ανάδοχο και να μεγιστοποιήσει δηλαδή τα χρήματα τα οποία έρχονται στον Δήμο, μη κάνοντας έργα – καρμπόν: το έκανε ένας, πρέπει να το κάνουμε όλοι. Ο κάθε Δήμος μπορεί να έχει τα ιδιαίτερα χαρακτηριστικά του. Άρα η επένδυση ενός Δημάρχου σε έναν άνθρωπο ο οποίος – κατά προτίμηση να είναι και τοπικός – να ξέρει τις ανάγκες του τόπου, νομίζουμε ότι είναι πάρα πολύ σημαντικό πράγμα. Άρα κάνουμε λοιπόν μια ομάδα έργου η οποία θα ασχολείται με τα έργα της Κοινωνίας της Πληροφορίας και σε συνεργασία με τον ανάδοχο, για την σωστή τήρηση των συμβατικών υποχρεώσεων και σε συνεργασία με την Διαχειριστική Αρχή της Κοινωνίας της Πληροφορίας, γιατί οι χειριστές και οι άνθρωποι με τους οποίους μιλάμε, έχουν διάθεση να προχωρήσουν τα έργα. Δεν έχουν διάθεση να σταματήσουν τα έργα. Είναι εθνικό το θέμα και όλοι λογοδοτούμε κάπου. Άρα υπάρχει η διάθεση για συνεργασία και αυτό φαίνεται και από τους ελέγχους που έρχονται, τους ελέγχους τους αρχικούς για να ελεγχθούν μετά από την Ευρωπαϊκή Ένωση. 
Εμείς δεν είναι κάτι παραπάνω που θέλουμε να σας πούμε, απλά σας καλούμε με την ευκαιρία της σημερινής Ημερίδας ή να μας τηλεφωνήσετε ή σύντομα να συμμετάσχετε σε αυτό το δίκτυο που σήμερα προσπαθούμε να οργανώσουμε, για να απομυθοποιήσουμε αυτό το: τρομερά δύσκολα τα έργα της Κοινωνίας της Πληροφορίας. Κάποιοι τα έκαναν, εμείς που τα κάναμε δεν είμαστε ένας φορέας που ζητάμε κάτι παραπάνω για να επικοινωνήσουμε. Είμαστε ένας Δήμος και ο Δήμος έχει υποχρέωση να βοηθάει τους συνάδελφους Δήμους.
Σας ευχαριστώ πάρα πολύ και είμαστε στην διάθεσή σας.

ΠΡΟΕΔΡΕΙΟ (Μ. ΤΑΜΗΛΟΣ): Εμείς ευχαριστούμε τον κύριο Ράπτη.


Ήθελα να πω ότι σε αυτή τη συζήτηση που θα ακολουθήσει, όποιος έχει να πει κάτι από όλα αυτά που ακούσαμε, είτε να αιτιολογήσει την χαμηλή απορροφητικότητα των Δήμων ή να πει το δικό του πρόβλημα που παρουσιάστηκε και καθυστέρησε την έναρξη ενός έργου, να πάρετε τον λόγο, εμείς εδώ θα καταγράψουμε τις ερωτήσεις και να μπορέσουμε να αποκρυπτογραφήσουμε όλες αυτές τις δυσκολίες που αντιμετωπίσαμε μέχρι σήμερα ή που υπάρχουν ακόμη και σήμερα.


Όσοι θέλουν λοιπόν να ρωτήσουν οτιδήποτε ή να τοποθετηθούν σύντομα, μπορούν να πάνε στα δύο μικρόφωνα που έχουμε στους δύο διαδρόμους και να πάρουν τον λόγο.


Παρακαλώ. Να λέτε το όνομά σας για να καταγράφεται στα πρακτικά, από πού προέρχεστε και το θέμα.

Δ. ΤΣΟΥΦΛΙΔΗΣ: Δημήτρης Τσουφλίδης από Δήμο Κρύας Βρύσης. Πραγματικά άκουσα με πολύ ενδιαφέρον όλες τις εισηγήσεις των ομιλητών, απλά θέλω να καταγράψω ή να καταθέσω, αν θέλετε, μια πρόταση. Βλέπουμε ότι πολλά έργα της Τοπικής Αυτοδιοίκησης κυρίως, όπως μας είπατε από τις ενδιαφέρουσες μελέτες, δεν προχωράνε λόγω είτε έλλειψης προσωπικού, είτε κατάρτισης, είτε ενδιαφέροντος. Αυτή τη στιγμή εγώ για παράδειγμα, έχω τελειώσει Διοίκηση Επιχειρήσεων και ο Δήμος μου με έβαλε υπεύθυνο του «ΣΥΖΕΥΞΙΣ». 
Η πρόταση την οποία καταθέτω είναι ότι για να υπάρχει ενδιαφέρον από ανθρώπους σε μικρούς Δήμους, γιατί κατά κύρια ομολογία εδώ πέρα είμαστε μικροί Δήμοι, κάτω από 20.000, κάτω από 30.000, για να μπορέσει κάποιος να ασχοληθεί - και θα το πω όχι καθαρά με το θέμα το χρηματικό μόνο - πρέπει να αλλάξει το νομοθετικό πλαίσιο. 
Εγώ αυτή τη στιγμή ως υπεύθυνος του «ΣΥΖΕΥΞΙΣ» ασχολούμαι με τα προγράμματα της ευρυζωνικότητας, σας πληροφορώ ότι επίδομα είτε για την πληροφορική, είτε για αυτό που κάνω extra σαν δουλειά, δεν παίρνω και δεν με ενδιαφέρει το επίδομα, έστω μια αναγνώριση από τον Δήμο. Το νομοθετικό πλαίσιο ιδίως σε ανθρώπους – λέμε ότι πρέπει να έχουμε πτυχίο πληροφορικής – μα εγώ αυτή τη στιγμή κρατάω τον Δήμο από άποψη τηλεφωνίας και από άποψη πληροφορικής και υπάρχουν και άλλοι εδώ πέρα συνάδελφοι, οι οποίοι ασχολούνται με αυτό το πράγμα. Επειδή ασχολήθηκα με το «ΣΥΖΕΥΞΙΣ» κυρίως, σας πληροφορώ ότι ορίσανε ανθρώπους οι οποίοι είναι άσχετοι με την πληροφορική, γιατί δεν υπάρχει υπάλληλος. Πρέπει να του δώσετε ένα κίνητρο αυτού, να ασχοληθεί. Μην του δίνετε λεφτά, δώστε του έξι ημέρες άδεια. Δώστε του κάτι άλλο.
Κάτι άλλο να αναφέρω για το «ΣΥΖΕΥΞΙΣ». Το «ΣΥΖΕΥΞΙΣ», δεν ξέρω ποιοι το σχεδίασαν, το σχεδίασαν στο πόδι και θα σας πω εγώ το παράπονό μας όλων εμάς των χρηστών. Εγώ για παράδειγμα, το 2001 ο Δήμαρχος πήγε και αγόρασε ένα τηλεφωνικό κέντρο Panasonic. Ήρθε το 2002 ο Δήμαρχος και πήρε ένα τηλεφωνικό κέντρο Siemens. Όταν ήρθε το ερωτηματολόγιο του «ΣΥΖΕΥΞΙΣ», είπαμε ότι έχουμε ένα τηλεφωνικό κέντρο Siemens. Μας φέρατε Alcatel. Καταλαβαίνετε ότι: λες και θέλατε να μας τιμωρήσετε, σε Δήμους που είχαν Siemens - και αναφέρομαι συγνώμη για τις εταιρίες έτσι, μην θεωρηθεί διαφήμιση – τους πήγατε Alcatel ή σε Δήμους που είχαν Alcatel τους πήγατε Siemens. Μιλάτε όλα αυτά και εγώ το καταλαβαίνω, εγώ σαν Δήμος Κρύας Βρύσης είμαι πολύ πίσω, γιατί ούτε έχουμε έναν προγραμματισμό για τα έργα πληροφορικής, αλλά δεν μπορεί να έχετε στήσει ένα τόσο σημαντικό δίκτυο και να κάνετε τέτοια λάθη. Εμείς δηλαδή αναγκαστήκαμε να πετάξουμε ένα τηλεφωνικό κέντρο Siemens όλο και να βάλουμε το Alcatel, γιατί έτσι έπρεπε να γίνει. Σίγουρα – και αυτό πρέπει να το δηλώσουμε όλοι – ότι το «ΣΥΖΕΥΞΙΣ» αποτελεί τομή στην Τοπική Αυτοδιοίκηση, αλλά θέλουν ένα – δύο πραγματάκια να βελτιωθούν. Το βασικό, αυτό που σας είπα. Εγώ αυτή τη στιγμή είμαι στην Ταμειακή Υπηρεσία του Δήμου και ασχολούμαι με το «ΣΥΖΕΥΞΙΣ» και όλα τα σχετικά, από μεράκι, από την τρέλα μου, την αγάπη μου, αλλά για να ασχοληθούν και οι άλλοι Δήμοι, δώστε τους κάποιο έναυσμα να ασχοληθούν. Δεν είναι κατ’ ανάγκη χρηματικό, μπορεί να τους δώσετε έξι ημέρες παραπάνω άδεια. Ο νόμος αυτή τη στιγμή λέει: πρέπει να έχεις πτυχίο πληροφορικής. Μα εγώ δεν έχω πτυχίο πληροφορικής και εγώ αυτή τη στιγμή είμαι πληροφορικάριος στον Δήμο Κρύας Βρύσης.
Αυτό ήθελα, ευχαριστώ πολύ.

Α. ΤΑΣΣΗΣ: Καταρχήν να πω μια άποψη που υπάρχει στο Υπουργείο Εσωτερικών. Εάν – γενικά τα έργα ηλεκτρονικής διακυβέρνησης, δεν θα μιλήσω για το «ΣΥΖΕΥΞΙΣ» - θεωρήσουμε ότι είναι θέματα ανθρώπων ειδικότητας πληροφορικής, έχουμε αποτύχει παταγωδώς. Η ηλεκτρονική διακυβέρνηση δεν είναι μια Διοίκηση, είμαστε εμείς όλοι. Αυτό τι σημαίνει; Ο καθένας από το δικό του κομμάτι πρέπει να συμμετάσχει και πρέπει να συμμετάσχουμε όλοι. 

Το γεγονός ότι υπάρχουν πολλές αποτυχίες επιχειρησιακές κυρίως, σε οποιοδήποτε έργο, είναι ένα ότι: συνήθως σχεδιάζεται από ανθρώπους που δεν έχουν πολύ καλά την επιχειρησιακή γνώση των φορέων, με αποτέλεσμα να βλέπει το τεχνοκρατικό κομμάτι, να καλύπτει κάποιες ανάγκες, αλλά ναι, πράγματι, να μην έχει εκείνη τη στιγμή αίσθηση ότι ο συγκεκριμένος Δήμος έχει τις α΄ ανάγκες ή τις β΄. Πολύ δε περισσότερο όταν μιλάμε για ένα έργο, οριζόντια έργα, τα οποία δεν περιλαμβάνουν έναν και δύο φορείς, αλλά περιλαμβάνουν 2.000 και πλέον, 3.500 και πλέον φορείς. Είναι προφανέστατο ότι ένα στατιστικό λάθος θα υπάρχει. 

Πάντως, δύο πράγματα θέλω να πω: ένα είναι ότι θέλω να περάσει σε όλους μας και αυτή είναι τουλάχιστον η πρόθεση του Υπουργείου Εσωτερικών, ότι τα έργα ηλεκτρονικής διακυβέρνησης δεν αφορούν στελέχη πληροφορικής, μας αφορούν όλους. Θέλετε σαν χρήστες; Θέλετε σαν ανθρώπους που έχουμε την επιχειρησιακή γνώση, διοικητικούς υπαλλήλους που ο καθένας στον τομέα του ξέρει τι θα κάνει και πώς θα το κάνει; Αυτό που έλεγα πριν για το πλαίσιο διαλειτουργικότητας, αν θέλουμε να του δώσουμε πνοή, δεν είναι να πούμε κάποια τεχνολογικά πρότυπα που πρέπει να επικοινωνήσουμε, πρέπει να αρχίσουμε να σκεπτόμαστε υπηρεσιοστραφώς, να δούμε τι υπηρεσίες δίνουμε και πώς αυτές εκτελούνται, που σημαίνει ότι πρέπει να παντρέψουμε οργανωτικά θέματα, επιχειρησιακά θέματα με τεχνικά. 
Το επόμενο που θέλω να πω, είναι ότι είναι στα άμεσα σχέδια του Υπουργείου Εσωτερικών και έχει προχωρήσει η δράση αυτή και φτιάχνουν προσχέδιο νόμου για ηλεκτρονική διακυβέρνηση, όπου εκεί πράγματι, ένα από τα θέματα που εξετάζει, είναι τα θέματα του ανθρώπινου δυναμικού που στελεχώνει αυτά τα έργα και σίγουρα τα κίνητρα τα οποία κατά την γνώμη μου δεν πρέπει να είναι μόνο ατομικά με την στενή έννοια, πρέπει να είναι γενικότερα το μεράκι που έχουμε όλοι μας να συνεισφέρουμε σε κάτι. Μην νομίζετε δηλαδή ότι οι Κεντρικές Διοικήσεις – και για αυτό γίνονται λάθη – έχουν πολύ περισσότερο καταρτισμένο ποσοστό, ίσως μεγαλύτερο, όπως μας λέει το Παρατηρητήριο, αλλά σίγουρα όχι αυτό που απαιτείται, δηλαδή ελλείψεις προσωπικού σε θέματα νέων τεχνολογιών και ειδικότερα σε θέματα που να συνδυάζουν επιχειρησιακά και τεχνικά, είναι σε όλη την Δημόσια Διοίκηση. Δεν είναι δηλαδή γνώρισμα των Δήμων, αλλά δυστυχώς μέσα από αυτή την κατάσταση πρέπει όλοι μαζί να πορευτούμε.
ΠΡΟΕΔΡΕΙΟ (Μ. ΤΑΜΗΛΟΣ): Ο κύριος Βαφειάδης σήκωσε το χέρι, που είναι ο υπεύθυνος εκεί που δέχεται όλα τα προβλήματα τα δικά μας και προσπαθεί να μας διορθώνει κάθε φορά.

ΒΑΦΕΙΑΔΗΣ: Που θα περίμενα να ακούσω σήμερα, όχι ότι δεν ξέρουμε να σχεδιάζουμε, γιατί τα σχεδιάζουμε μαζί.
ΠΡΟΕΔΡΕΙΟ (Μ. ΤΑΜΗΛΟΣ): Δεν ξέρω αν τα σχεδιάσατε εσείς, μπορεί να το σχεδίασε κάποιος άλλος Καθηγητής Πανεπιστημίου.

ΒΑΦΕΙΑΔΗΣ: Όχι, μαζί τα σχεδιάζουμε και ήθελα να συμπληρώσω τον κύριο Ράπτη, του οποίου η ομιλία ήταν εξαιρετική από την άποψη της ωφέλειας προς τους τελικούς δικαιούχους – Δήμους σε σχέση με το πώς τρέχουν ένα έργο. Όσον αφορά, να μείνουμε λίγο στην απόφαση ένταξης, η οποία πραγματικά – εσείς είπατε «ευαγγέλιο» - εγώ θα έλεγα ότι είναι το συμβόλαιο μεταξύ της Διαχειριστικής Αρχής και του Δήμου όπου περιγράφεται σαφώς πώς μπορεί να εκτελεστεί αυτό το έργο και ποιοι είναι οι όροι. Ήθελα να πω ότι αυτό το συμβόλαιο δεν έχει όρους τους οποίους εμείς τους βάζουμε από μόνοι μας, έτσι; Κάπου αναφερόμαστε και εμείς, στην Ευρωπαϊκή Ένωση εννοώ και σε όλο το πλαίσιο. 

Στη συνέχεια, με τα τεχνικά δελτία, θα πρέπει να συμπληρωθεί ότι όταν βγαίνει μια πρόσκληση, στο υποστηρικτικό υλικό της πρόσκλησης, υπάρχει σαφέστατα η περιγραφή του έργου η οποία είναι προς τη βοήθεια του τελικού δικαιούχου και πολλές φορές όμως φτάνουμε στο σημείο να είναι copy – paste, δηλαδή αυτό που βάζουμε εμείς σαν υποστηρικτικό υλικό τι πρέπει να περιέχει ένα τεχνικό δελτίο, copy – paste μπαίνει μέσα στο τεχνικό δελτίο και μας έρχεται πίσω. Εν πάση περιπτώσει, είναι προς τη βοήθεια του τελικού δικαιούχου. Τώρα όσον αφορά τον Επίτροπο της Περιφέρειας ο οποίος επέμενε ότι το έργο ή έργο – προμήθεια είναι αυτό ή είναι τεχνικό και στη σχέση με το αν ξέρουμε να σχεδιάζουμε έργα ή όχι, θα πρέπει να ξέρετε ότι αν το έργο ήταν τεχνικό, δεν θα μπορούσε ποτέ να γίνει, γιατί η Κοινωνία της Πληροφορίας δεν κάνει τεχνικά έργα, κάνει έργα πληροφορικής κυρίως. Έτσι λοιπόν, ο Επίτροπος θα έπρεπε να ξέρει ότι το παρεμπίπτον του έργου, δηλαδή το έως 40% όταν είναι τεχνικό, τότε το έργο μπορεί να γίνει προμήθεια και εκεί είναι που πατήσαμε και με πολύ μεγάλο αγώνα και με δημοπρατήσεις και με την τελική υπογραφή του Υπουργού το έργο έγινε προμήθεια ακριβώς για να γίνουν τα έργα, γιατί διαφορετικά δεν θα μπορούσαν να γίνουν.

Το πρόγραμμά μας, της τρίτης περιόδου, τελείωσε από εμάς, δεν έχουμε άλλες προσκλήσεις. Είναι στα χέρια τα δικά σας. Σε σχέση με τη απορροφητικότητα που ακούστηκε προηγουμένως, από εσάς εξαρτάται τώρα και είπα και χτες, ο στόχος παρέμβασής μου ήταν να προλάβουμε να υλοποιήσουμε τα έργα, ούτως ώστε να μην χαθούν για την χώρα. Από εσάς λοιπόν εξαρτάται. Όσον αφορά αυτό που ακούστηκε για το 2009, δεν θα ήθελα να είναι στο μυαλό μας το 2009, δηλαδή εμείς μπορεί να κάναμε αγώνα για τα πυρόπληκτα και μαζί με αυτά να προσπαθούμε να βάλουμε και την υπόλοιπη χώρα, όμως δεν είναι καθόλου βέβαιο ότι θα το πάρουμε αυτό και εν πάση περιπτώσει κάποτε θα τελειώσει το πρόγραμμα, δηλαδή είχαμε το 2006, τώρα έχουμε το 2008, τώρα λέμε να πάμε στο 2009. Όχι, φεύγοντας από αυτή την αίθουσα, θα ήθελα όλοι να έχουμε στο μυαλό μας ότι το πρόγραμμα τελειώνει το 2008, τα έργα έχουν προκηρυχθεί από εμάς, είναι τώρα σε εσάς, πρέπει να επιταχύνετε τις διαδικασίες για την υλοποίηση.

Ευχαριστώ πολύ.

ΠΡΟΕΔΡΕΙΟ (Μ. ΤΑΜΗΛΟΣ): Ευχαριστούμε και εμείς. Ο επόμενος να πάρει τον λόγο. Ο κύριος Ρογκάνας και μετά ο εκπρόσωπος της Καρδίτσας και μετά ο κύριος Λαφαζανίδης.

Απλώς, αυτό εννοείται που είπε ο κύριος Βαφειάδης, ότι μη σκεφτόμαστε το 2009, το 2008 και μάλιστα όχι μέχρι το τέλος του 2008 και κάποιους μήνες νωρίτερα, μέχρι τον Αύγουστο του 2008 πρέπει να έχουμε τελειώσει τα έργα ει δυνατόν.


Παρακαλώ κύριε Ρογκάνα.

ΡΟΓΚΑΝΑΣ: Θα ήθελα να επεκταθώ σε αυτά που είπε ο κύριος Βαφειάδης πολύ σωστά, ότι εδώ κάνουμε έναν εθνικό αγώνα όλοι, τόσο το Υπουργείο, όσο και όλοι οι φορείς – ανάδοχοι, για να μπορέσουμε να υλοποιήσουμε αυτά τα έργα μέσα στα πολύ στενά χρονικά περιθώρια πλέον που έχουμε στην διάθεσή μας και θα ήθελα να παρακαλέσω όλους εδώ, γιατί είσαστε ένα πολύ καλό forum αυτό, διαδικασίες οι οποίες έχουν μια οριζόντια οδηγία από το Υπουργείο να τηρούνται και αν δεν τηρούνται να ξέρουμε γιατί. Υπάρχουν δηλαδή θέματα για να είμαι και πιο σαφής, όπως οι υπογραφές των συμβάσεων, που εκεί υπάρχει ένα πρότυπο, υπάρχουν θέματα όπως οι προκαταβολές που πρέπει να γίνουν, πρόσφατα σε μια συνάντηση που είχαμε στο ΣΕΠΕ, οι πληρωμές πρέπει να γίνονται μέσα στο κάθε έτος, δηλαδή έχουν γίνει προβλέψεις για το κάθε έτος, δηλαδή ναι μεν ο στόχος, όπως είπε πολύ σωστά ο κύριος Βαφειάδης, είναι το 2008 να κλείσουν τα έργα αυτά, αλλά και το 2007 θα πρέπει να γίνουν οι απορροφήσεις, δηλαδή παρακαλώ όλους που είσαστε εδώ να βοηθήσουμε σε αυτή την κατάσταση, σε αυτή την γραφειοκρατική διευκόλυνση και αν υπάρχουν προβλήματα να δούμε πώς τα λύνουμε. 

Ευχαριστώ πολύ.

ΠΡΟΕΔΡΕΙΟ (Μ. ΤΑΜΗΛΟΣ): Ευχαριστούμε πολύ. Ο κύριος Ρογκάνας είναι εκπρόσωπος της Ericsson και μας είπε τον πόνο των εργολάβων που κάνουν έργα, οπωσδήποτε εννοείται ότι μετά την ορθή ολοκλήρωση ενός τμήματος του έργου, να γίνεται ταχύτατη διεκπεραίωση των οικονομικών διαδικασιών, για να πληρώνονται και οι εργολάβοι.

Παρακαλώ.

Β. ΣΟΥΚΛΑΚΟΣ: Σουκλάκος Βασίλης από τον Δήμο Καρδίτσας. 


Αναφέρθηκε κάπου για τα έξοδα προκήρυξης, ότι είναι μια μαύρη τρύπα στην πορεία των έργων αυτών. Υπάρχει η δυνατότητα να επιστρέφονται στον Δήμο, αν βάζουμε αντίτιμο για την παραλαβή των τευχών διακήρυξης; Ένα. 
Το δεύτερο: αυτή τη στιγμή, από ότι φάνηκε από τις παρουσιάσεις, οι Δήμοι δεν έχουν σε ικανοποιητικό ποσοστό, έχουν σε μικρό ποσοστό εξειδικευμένα στελέχη. Είναι δηλαδή κάτι σαν Δήμος ειδικών αναγκών, όπως έχουμε στους Δήμους τα άτομα με ειδικές ανάγκες. Μήπως θα πρέπει – σε πολιτικό επίπεδο – να δοθούν κίνητρα στους Δήμους για να προσλάβουν, να επανδρωθούν δηλαδή με προσωπικό, με στελέχη όχι μόνο πληροφορικής όπως ακούστηκε και πριν, αλλά οικονομικής και πληροφορικής ταυτόχρονα, γιατί τα έργα αυτά είναι πολύ σύνθετα και άπτονται και τεχνικών αλλά και οικονομικών θεμάτων. 
Ένα τρίτο: τυχόν υπόλοιπα που θα προκύψουν από το Γ΄ ΚΠΣ, γιατί βλέπουμε ότι οι χρόνοι είναι πολύ οριακοί και μέσα στο 2008 θα πρέπει να γίνουν οι απορροφήσεις. Μπορεί να γίνει ένα Ταμείο κάποια στιγμή στα μέσα του 2008 και αν «ναι», μπορεί να υπάρξει κάποιο διάστημα να αξιοποιηθούν αυτά τα υπόλοιπα με προσκλήσεις – να το πω έτσι – άμεσης υποβολής;
ΠΡΟΕΔΡΕΙΟ (Μ. ΤΑΜΗΛΟΣ): Δεν γίνεται, τελείωσε, έκλεισε.

Β. ΣΟΥΚΛΑΚΟΣ: Εντάξει. 


Τέλος, θα ήθελα να αναφερθώ σε κάτι λίγο πιο σύνθετο το οποίο το σκεφτόμουν από χτες, αλλά χτες δεν πρόλαβα να το αναπτύξω. Το στοίχημα σαν χώρα, σε όλα αυτά που πάμε να κάνουμε και για την ευρυζωνικότητα και για τις υποδομές και λοιπά, είναι να βάλουμε το ποσοστό των πολιτών που χρησιμοποιούν τις ψηφιακές υπηρεσίες από το 15 – 20% να το φτάσουμε στο 50, στο 60 και στο 70%, για να υπάρχει η περίφημη «Ψηφιακή Σύγκλιση», γιατί είμαστε πάρα πολύ πίσω. Είμαστε προτελευταίοι. Εδώ θα πρέπει να γίνει και σε πολιτικό, αλλά και σε τεχνοκρατικό επίπεδο – κατά τη γνώμη μου – μια διαβούλευση και πολιτικών και τεχνοκρατών και εταιριών, ήταν χτες η υπεύθυνη του ΣΕΠ εδώ, στο πώς θα αυξήσουν αυτό το ποσοστό, για να βάλουν τον κόσμο στην «Ψηφιακή Σύγκλιση» και από εκεί και πέρα μετά να του πουλήσουν υπηρεσίες. 
Θέλω να θίξω σαν ιδέα στους πολιτικούς πρώτα από όλα που είναι στο πάνελ, το εξής: αν οι πάροχοι οι οποίοι θα αξιοποιήσουν τους δακτυλίους και όλα αυτά τα σχετικά και τα ασύρματα δίκτυα, δώσουν προκαταβολικά μια μεγάλη παροχή προς τους πολίτες, δηλαδή τι; Μηδενικό κόστος πρόσβασης στο διαδίκτυο. Τότε δεν θα αυξηθεί ραγδαία το πελατολόγιο των παρόχων. Τότε δεν θα γίνει πολύ πιο γρήγορα η «Ψηφιακή Σύγκλιση» και αμέσως θα αποσβέσουν, σε πολύ μικρό χρονικό διάστημα – δύο, τρία χρόνια - αυτό το ποσό που επιβαρύνθηκαν με το να δώσουν φτηνό διαδίκτυο ή μηδενικό.
ΠΡΟΕΔΡΕΙΟ (Μ. ΤΑΜΗΛΟΣ): Μάλιστα, είναι μια ενδιαφέρουσα πρόταση. Η κυρία υπεύθυνη εκπρόσωπος του ΣΕΠΕ και ο κύριος Βλάχος μετά, όσοι είναι να παραμείνουν κοντά στα μικρόφωνα, για να παίρνουν τον λόγο μετά. 
ΕΚΠΡΟΣΩΠΟΣ ΣΕΠΕ: Αυτό που θα ήθελα να πω, είναι ότι το κόστος πρόσβασης στο internet, δεν είναι αυτό το οποίο αποτρέπει τον κόσμο από το να χρησιμοποιεί internet. Το κόστος πρόσβασης του internet αυτή τη στιγμή, για να το πω λίγο πεζά, είναι της τάξης της μισής κούτας τσιγάρα. Νομίζω ότι ο λόγος που δεν υπάρχει αυτή η πρόσβαση στο internet, έχει να κάνει με πάρα πολλά θέματα: είναι πάρα πολύ χαμηλό το ποσοστό των προσωπικών υπολογιστών στο σπίτι, είναι πάρα πολύ λίγες οι υπηρεσίες αυτή τη στιγμή και σε επίπεδο Δημοσίου που παρέχονται στο internet για να μπορεί ο κόσμος να το χρησιμοποιήσει, είναι το θέμα της ευρυζωνικότητας που σε περιοχές απομακρυσμένες δεν υπάρχει δυνατότητα χρήσης του internet. Το μόνο θέμα πάντως που δεν φαίνεται - και με μελέτες που έχουμε κάνει - να επηρεάζει την πρόσβαση στο internet, είναι η τιμή. Άρα μη νομίζετε ότι αν δοθεί μια μηδενική παροχή θα κάνει κάτι παραπάνω. Όλα τα υπόλοιπα είναι. 
Εμείς έχουμε κάνει συγκεκριμένες προτάσεις, ακόμα και για κάποιες φορολογικές εκπτώσεις για την αγορά υπολογιστή με σύνδεση στο internet και συζητάμε με την Πολιτεία πάνω σε αυτό. Πιστεύω σύντομα να μπορέσουμε να κάνουμε και κάποια παραπάνω θέματα.
Ευχαριστώ.

ΠΡΟΕΔΡΕΙΟ (Μ. ΤΑΜΗΛΟΣ): Ο κύριος Βλάχος, ο κύριος Γουλανδρής, ο κύριος Λαφαζανίδης μετά.

ΒΛΑΧΟΣ: Καταρχήν να ευχαριστήσω τον κύριο Ράπτη για την ομιλία του, ήταν για εμένα ίσως η καλύτερη στο Συνέδριο, γιατί ήταν απλή και ήταν αυτά που χρειάζεται να ακουστούν. Ποιες είναι οι διαδικασίες, να προχωρήσουμε. Να αναφερθώ λίγο και σε αυτά που ακούστηκαν. 


Κοιτάξτε, το να λέμε ότι είναι δύσκολο ένας Δήμος να αντιμετωπίσει το κόστος της δημοσίευσης της προκήρυξης και να πρέπει να ζητάμε να μας δίνουν τα λεφτά, σημαίνει που δεν θέλουμε να τα εφαρμόσουμε, γιατί όταν σου δίνουν λεφτά 30, 50, 100.000 € να κάνεις ένα έργο και λες: και πού θα βρω τα 150 € ή τα 200 € για να δημοσιεύσω, είναι μάλλον, να μην είμαστε καρμίρηδες τελείως.

Έχω να κάνω μια παρατήρηση, είναι μάλλον πρωτότυπη η άποψη ότι μπορεί κανείς να κάνει έργα πληροφορικής χωρίς πληροφορικάριους. Δεν μιλάμε για την χρήση, μιλάμε για το στήσιμο. Τότε δηλαδή γιατί να μην κάνουμε και δρόμους και να βάζουμε να το επιβλέπει ένας οδηγός που είναι χρήστης του δρόμου; Δεν στέκει, δεν μπορεί να στέκει και άλλωστε απόδειξη αυτού είναι ότι δεν πάνε καλά τα έργα ή έχουμε απορροφήσει το 30%, 32% από τα 100% γιατί δεν μπορούμε να τα απορροφήσουμε, αλλά δεν γίνεται. Αν θέλουμε να κάνουμε έργα πληροφορικής, πρέπει να έχουμε ανθρώπους που ξέρουν από πληροφορική - γιατί έχω κάνει και 8 χρόνια Δήμαρχος – και όχι να παρακαλούμε όπως είπε ο συνάδελφος πριν, να βρίσκουμε κάποιον υπάλληλο και παρακαλετά να του λέμε: κάτσε διάβασε λίγο, να μπορέσεις να τα κάνεις. Δεν μπορεί να ανταποκριθεί, διότι μιλάμε και για το τεχνικό κομμάτι. 

Από την άλλη μεριά, ξέρουμε όλοι πόσο δύσκολο είναι για έναν Δήμο και από οικονομική άποψη, αλλά και πόσο κρατάνε οι διαδικασίες, για να προσλάβει έναν άνθρωπο. Αν θες να πας μέσω ΑΣΕΠ, ξεκινάς φέτος και μετά από 3 χρόνια, 4 χρόνια σου έρχεται, αν είσαι τυχερός είναι από την περιοχή και μένει, αν δεν είσαι τυχερός αρχίζει και ζητάει κάποια μετάταξη μετά από 2, 3 μήνες και ας μην επιτρέπεται από τον νόμο. Πρέπει λοιπόν να βρεθεί μια λύση. Εγώ πάντα προτείνω, στην Κέρκυρα, επειδή το είδαμε, πήραμε μια απόφαση σαν ΤΕΔΚ. Στήνουμε τώρα μια ομάδα, όχι μεγάλη, με ανθρώπους με σύμβαση έργου, όχι προσλήψεις, έναν που να ξέρει ευρυζωνικά, έναν που να ξέρει GIS, γιατί αυτά είναι δύο ομάδες έργων κυρίως που έχουμε και έναν άνθρωπο να τους συντονίζει, ώστε όποιος Δήμος έχει πρόβλημα - που έχουν όλοι – με την προώθηση των έργων, να μπορούν να παίρνουν ένα τηλέφωνο να πηγαίνουν εκεί επί τόπου, ευτυχώς το νησί είναι μικρό, να μπορέσουμε να τους βοηθήσουμε για να ξεκολλήσουν τα έργα, διότι σχεδόν κανένα, εκτός από το δίκτυο οπτικών ινών του Δήμου Κερκυραίων, σχεδόν κανένα άλλο έργο δεν προχωράει με ρυθμούς ικανοποιητικούς. 
Ευχαριστώ.

ΠΡΟΕΔΡΕΙΟ (Μ. ΤΑΜΗΛΟΣ): Ο κύριος Γουλανδρής θα πάρει τον λόγο και μετά ο κύριος Λαφαζανίδης και μετά ο κύριος Τσούμας.

Πάρα πολύ σημαντικό αυτό που προσπαθεί και εύχομαι να το πετύχει η ΤΕΔΚ Κερκύρας, προφανώς αν στην στεριά είναι δύσκολο να εξυπηρετήσεις τον κόσμο, πολύ περισσότερο στα νησιά και νομίζω ότι είναι ίσως η μοναδική λύση, δεδομένου ότι οι ΤΕΔΚ δεν έχουν Επιτρόπους και έχουν και κάποια ευελιξία χρηματοδότησης και πληρωμών, να βρουν σε κάθε Νομό δύο-τρία αστέρια ας το πούμε και να τους πληρώσουν το κατάλληλο ποσό και να πάνε αυτοί να βοηθήσουν τον κάθε Δήμο που δεν έχει όπως είπαμε, ούτε μπορεί να αποκτήσει εύκολα το απαιτούμενο προσωπικό.

Παρακαλώ κύριε Γουλανδρή.

Β. ΓΟΥΛΑΝΔΡΗΣ: Βασίλης Γουλανδρής, είμαι σύμβουλος σε θέματα ηλεκτρονικής συμμετοχής και διαλόγου, είχα την τιμή και το προνόμιο να συνεργαστώ με τον Δήμο Τρικάλων στο να στήσουμε τον e-διάλογο, ένα πρωτοποριακό πρόγραμμα ηλεκτρονικού διαλόγου μεταξύ πολιτών και του Δήμου και για αυτό μου έκανε πολύ μεγάλη εντύπωση, για να έρθω στην παρουσίαση του κυρίου Κάκαρη, ο οποίος είπε ότι το 37% των υπαλλήλων των Δήμων, αν κατάλαβα καλά, δεν θεωρούν σημαντικό το θέμα της ηλεκτρονικής συμμετοχής. Αυτό είναι πολύ αξιοπερίεργο, δεδομένου ότι αυτό σημαίνει ίσως, καταρχήν, ότι δεν θεωρούν ότι είναι πολιτικοί φορείς εκτός όλων των άλλων, οι Δήμοι και το παράδειγμα του Δήμου Τρικάλων είναι πολύ χαρακτηριστικό, γιατί τελικά άσχετα από όλα αυτά που λέμε, δεν υπάρχει υποκατάστατο της πολιτικής βούλησης. Στον Δήμο Τρικάλων, είναι ο κύριος Μιχάλης Ταμήλος, είχε την πολιτική βούληση να κάνει κάτι πρωτοποριακό και καινοτόμο, αυτό είναι πολύ βασικό, την πολιτική βούληση δεν πρέπει να την ξεχνάμε.

Δεύτερον, που είπε και πριν ο κύριος, πράγματι εγώ πιστεύω είναι η βάση, αλλά δεν είναι μόνο τα παιδιά του I.T. και της πληροφορικής τα οποία πρέπει να εκμεταλλευτούμε. Υπάρχουν και άλλες γνώσεις, υπάρχουν πολιτικοί επιστήμονες, υπάρχουν άνθρωποι από την διοίκηση επιχειρήσεων, οι οποίοι ξέρουν και σαν χρήστες και να στήσουν, υπάρχουν επικοινωνιολόγοι οι οποίοι χρειάζονται. Τα παραδείγματα από το εξωτερικό είναι πάρα πολλά, αποτυχημένων έργων, τα οποία δεν είχαν και άλλου είδους δεξιότητες, εμπλέξεις σε διάφορα προγράμματα, με αποτέλεσμα να υπάρχουν μη λειτουργικές πλατφόρμες, μη φιλικές στον χρήστη και λοιπά, άρα είναι καλό να αντλήσουμε γνώση και από άλλους ανθρώπους που υπάρχουν στους Δήμους και οι οποίοι ξέρουν αυτά τα θέματα. 

Ένα τελευταίο, είμαστε τυχεροί στην Ελλάδα και το λέω λίγο προκλητικά, γιατί είμαστε πίσω στο θέμα των νέων τεχνολογιών. Γιατί λέω ότι είμαστε τυχεροί; Γιατί μπορούμε να αποφύγουμε λάθη που έχουνε κάνει στο εξωτερικό, να μάθουμε και να πηδήξουμε κάποιες φάσεις που έξω τις έχουν περάσει πριν από εμάς. Μπορούμε και να αντιγράψουμε επιτυχημένα παραδείγματα από το εξωτερικό. Ο κύριος Οδυσσέας Ράπτης χτες μας έδειξε κάποια πετυχημένα παραδείγματα από το εξωτερικό, νομίζω χρειαζόμαστε περισσότερα από αυτά. Δεν είναι ανάγκη πάντα να ξοδεύουμε επίσης πάρα πολλά χρήματα σε σύνθετα project πληροφορικής. Τα τελευταία 1 – 2 χρόνια, έχουμε δει καινούργιες πλατφόρμες, τις οποίες μπορεί ο κάθε Δήμος – και το κάνουν στο εξωτερικό με μεγάλη επιτυχία – να χρησιμοποιήσουμε, παραδειγματικά το λέω, τα social media όπως λέγονται, εδώ ακόμα και το Εργατικό Κόμμα στην Αγγλία χρησιμοποιεί και το Facebook και το YouTube και πλατφόρμες όπως αυτά. Αυτά δεν είναι δύσκολα να στηθούν, αρκεί να υπάρχει πολιτική βούληση. 

Ευχαριστώ.

ΠΡΟΕΔΡΕΙΟ (Μ. ΤΑΜΗΛΟΣ): Ο κύριος Λαφαζανίδης ως Δήμαρχος και η δεσποινίς. Ας προηγηθείτε. 
Ι. ΛΑΖΑΡΙΔΟΥ: Ευχαριστώ για το δεσποινίς, πλέον είναι χαρακτηρισμός που εκφράζει μάλλον εκτίμηση ηλικίας, οπότε για αυτό ευχαριστώ.

Άκουσα με πολύ ενδιαφέρον όλες τις παρεμβάσεις και τις ομιλίες, θα ήθελα να κάνω δύο τοποθετήσεις – κατευθύνσεις να δώσω στη συζήτηση.

ΠΡΟΕΔΡΕΙΟ (Μ. ΤΑΜΗΛΟΣ): Να μας πείτε και ποιον εκπροσωπείτε.

Ι. ΛΑΖΑΡΙΔΟΥ: Ναι, βεβαίως, λέγομαι Ισιδώρα Λαζαρίδου από την Δημοτική Επιχείρηση Ανάπτυξης του Δήμου Αργυρούπολης. 

Εμείς στην Αργυρούπολη, πέρα από το portal και το GIS, έχουμε αναπτύξει ένα ασύρματο ευρυζωνικό δίκτυο, το οποίο έχει την δυνατότητα μετάδοσης συμμετρικής πληροφορίας και φορητότητας, είναι κάτι που δεν έχει χρηματοδοτηθεί από την Κοινωνία της Πληροφορίας, γιατί η ευρυζωνικότητα δεν ήταν επιλέξιμη ας πούμε, για τη δική μας Περιφέρεια, το αναφέρω πρώτον για μία παρατήρηση, να έχουμε στο νου μας και αυτά τα έργα, γιατί τέτοια έργα υπάρχουν και αλλού στην Ελλάδα, έργα που δεν χρηματοδοτήθηκαν αλλά μπορούν να χρηματοδοτηθούν στο μέλλον ως πρωτοπόρα ή καινοτόμα ή ως επεκτάσεις ενδεχομένως αυτών που έχουν γίνει και μια δεύτερη κατεύθυνση που θέλω να δώσω, είναι σε συνέχεια της προηγούμενης τοποθέτησης, να ξεπεράσουμε την εσωστρέφεια που μας χαρακτηρίζει στην Ελλάδα σε όλα τα θέματα και ιδίως στα θέματα των νέων τεχνολογιών. Να κοιτάξουμε λίγο να στρέψουμε το βλέμμα μας προς τα έξω, να δυναμώσουμε την φωνή μας στο εξωτερικό, ένα τέτοιο παράδειγμα και παράδειγμα επιτυχημένης δικτύωσης και αλληλοϋποστήριξης είχαμε πρόσφατα με τα Τρίκαλα και τον κύριο Ράπτη, εμείς προχωράμε τις διαδικασίες για να ενταχθούμε στο I-MEC, το παγκόσμιο δίκτυο ηλεκτρονικών Κοινοτήτων, όπου τα Τρίκαλα είναι ήδη μέλος - και ευτυχώς για εμάς. Φαντάζομαι στόχος όλων μας είναι να μπουν όσο το δυνατόν περισσότεροι Δήμοι σε αυτό από την Ελλάδα να έχουμε μια δυνατή, ισχυρή φωνή, είμαστε εδώ για να το συζητήσουμε και να βοηθήσουμε όλοι προς αυτή την κατεύθυνση.

Ευχαριστώ.

ΠΡΟΕΔΡΕΙΟ (Μ. ΤΑΜΗΛΟΣ): Εμείς ευχαριστούμε. 


Πόσοι άλλοι είναι να σηκώσουν το χέρι, γιατί πρέπει να κλείσουμε αυτό το τμήμα. Δύο ακόμη και κλείσαμε, για να δοθούν δυο σύντομες απαντήσεις.
Ε. ΛΑΦΑΖΑΝΙΔΗΣ: Είμαι ο Δήμαρχος Ελευθερίου Κορδελιού, ήθελα καταρχήν να δώσω συγχαρητήρια στην ΚΕΔΚΕ για αυτό το Συνέδριο, αλλά να μην είναι φλασάκι, να μην είναι για μια φορά και σταματάμε εδώ και μετά από κάποιο χρονικό διάστημα Χ ξανά τα ίδια. Να γίνουν τακτικά αυτά τα Συνέδρια και σε αυτά τα Συνέδρια σαφώς όλοι οι Δήμοι να στείλουν τα άτομα τα οποία θα πρέπει να εκπαιδευτούν κάποια στιγμή από τους Δήμους μας και όχι μόνο να εκπαιδευτούν να μάθουν πέντε πράγματα εδώ πέρα, αλλά αν είναι δυνατόν να περάσουν και από εξετάσεις, διότι στέλνουμε πολλές φορές, είτε από τις Τεχνικές Υπηρεσίες, είτε από τις Οικονομικές Υπηρεσίες άτομα σε Συνέδρια ή σε Ημερίδες και όπως πηγαίνουν έτσι γυρίζουν και δεν θα έχουν μάθει και τίποτε. Να περάσουν από κάποιες εξετάσεις, διότι αυτό εδώ το πρόβλημα το οποίο συζητάμε μάλλον δεν είναι πρόβλημα, είναι η καινούργια τεχνολογία, θα πρέπει όλοι οι Δήμοι να την ακολουθήσουμε, αν θέλουμε να μην χάσουμε το άρμα ή το τρένο της εποχής και να μην μείνουμε πίσω.

Ανέφερε κάτι κάποιος υπάλληλος προηγουμένως - και πάλι στο ίδιο θα σταθώ – από την Κρύα Βρύση, είναι θέμα παιδείας. Δεν έχουμε πολλούς υπαλλήλους στους Δήμους οι οποίοι να ενδιαφέρονται πραγματικά και να καταλάβουν ότι αυτό το οποίο θα κάνουν δεν το κάνουν για τον ίδιο τον Δήμο, αλλά το κάνουν γενικά για το σύνολο, για την πατρίδα μας. 

Εμείς ως Δήμος έχουμε ενταχθεί στην Κοινωνία της Πληροφορίας με διάφορα προγράμματα. Ένα από αυτά, είναι το ευρυζωνικό δίκτυο νεολαίας έτσι όπως το έχουν ονομάσει. Έχει να κάνει με 232 εταίρους. Τόσο στην Ελλάδα, όσο και στο εξωτερικό, στην Ευρωπαϊκή Ένωση. Είναι ένα φιλόδοξο σχέδιο, μέσα από το οποίο έχουμε 8 θεματικές ενότητες που αφορούν τον αγροτουρισμό, το περιβάλλον, διάφορες δράσεις. Ο κάθε φορέας ο οποίος θα έχει μια συγκεκριμένη δράση, θα εξειδικευθεί πάνω σε αυτά και θα έχει μόνο την συγκεκριμένη δράση, ούτως ώστε να έχει εξειδικευθεί όσο το δυνατόν περισσότερο. Τα άτομα θα τα εξειδικεύσουμε εμείς και θα υπάρχει μια επικοινωνία, διότι μέσα από το site παίρνουν την πληροφορία μη επεξεργασμένη. Όταν θα χρειαστεί κάποιος δημότης ή πολίτης να πάρει κάποια πληροφορία, αυτή την πληροφορία πρέπει να του την παρέχουμε όσο το δυνατόν πιο επεξεργασμένη και πιο σωστή για να μπορέσει να τον βοηθήσει σε αυτό που θελήσει να κάνει ή να τον βοηθήσουμε πάνω στα προγράμματα. Ακόμη και στον ιδιωτικό τομέα όταν χρειαστεί κάποιος να καταθέσει κάτι στην επιχειρηματικότητα, να καταθέσει κάτι στην Ευρωπαϊκή Ένωση σαν ομάδα να μπορέσουμε να τον βοηθήσουμε και να τον στηρίξουμε όσο το δυνατόν καλύτερα. 
Αυτό είναι ένα πολύ φιλόδοξο σχέδιο, διότι όταν έχεις να κάνεις με τόσους εταίρους, είναι πολύ δύσκολο να συνεννοηθείς. Παρόλα αυτά, καταθέσαμε αυτή τη μελέτη, εντάχθηκε στην Κοινωνία της Πληροφορίας, προχωράει, βλέπουμε ότι υπάρχουν δυσκολίες ακόμη και από τον ανάδοχο, διότι είναι ένα καινοτόμο πρόγραμμα, μια καινοτόμα μελέτη, στην οποία ούτε ο ανάδοχος θα μπορούσα να πω ότι είχε τις κατάλληλες γνώσεις. Εάν όμως δεν προσπαθήσεις να κάνεις το κάτι διαφορετικό, δεν θα το πετύχεις ποτέ και σε αυτή την προσπάθεια χρειάζεται να προσπαθήσουμε όλοι μαζί, όχι μόνο μερικοί Δήμοι οι οποίοι μπορούν αυτή τη στιγμή ή έχουν το κατάλληλο προσωπικό, αλλά και εμείς που έχουμε το κατάλληλο προσωπικό να βοηθήσουμε όλους τους άλλους για να μπορέσουμε να έχουμε τα ανάλογα αποτελέσματα.
Ευχαριστώ.

ΠΡΟΕΔΡΕΙΟ (Μ. ΤΑΜΗΛΟΣ): Ευχαριστώ τον κύριο Λαφαζανίδη. 


Ο επόμενος ομιλητής.

Β. ΚΑΝΕΛΟΠΟΥΛΟΣ: Σας καλησπερίζω όλους, μιας και είμαι ο τελευταίος, πιστεύω ότι είστε κουρασμένοι όλοι, θα προσπαθήσω να μην μακρηγορήσω. 

Κανελόπουλος Βασίλης λέγομαι, είμαι Σύμβουλος του Δήμου Δύμης, του Δημάρχου ο οποίος είναι και στην Επιτροπή της ΚΕΔΚΕ για τις Νέες Τεχνολογίες και πιστεύω ότι θα βοηθήσει στα θέματα που εισηγούμαστε. Σας άκουσα όλους με προσοχή. Ήθελα να καταθέσω μερικές προσωπικές απόψεις, αν και είμαι μόλις 8 χρόνια στην Τοπική Αυτοδιοίκηση, από τον ιδιωτικό τομέα, έχω δει κάποια πράγματα στα οποία κολλάει θα έλεγα η Τοπική Αυτοδιοίκηση και αυτό δεν αφορά μόνο την Τοπική Αυτοδιοίκηση. Παράδειγμα το «ΣΥΖΕΥΞΙΣ» με το οποίο έχω ασχοληθεί, είχε υπάρξει μεγάλη καθυστέρηση στην υλοποίησή του, το help desk του λειτουργεί όχι με μεγάλη ευλυγισία, πολλές φορές δεν ξέρω, δεν είναι ούτε οι ίδιοι καλά ενημερωμένοι και αναγκαζόμαστε να συνομιλούμε εκτός help desk  με Κοινωνία της Πληροφορίας και τα λοιπά, στα μαθήματα τα οποία τώρα ξεκινάνε να γίνονται, έναν, ενάμιση χρόνο, δύο που λειτουργεί ήδη, γιατί τελειώνει του χρόνου, δεν υπήρξε στην περιφέρεια υποστήριξη. Στην Αθήνα πού να πάμε και πώς, όταν ασχολείται κάποιος και με άλλα θέματα του Δήμου, δεν είναι δυνατόν να πηγαινοέρχεται στην Αθήνα να παρακολουθεί σεμινάρια. Επομένως ίσως σε συνεργασία με την ΚΕΔΚΕ και με τις κατά τόπους ΤΕΔΚ, με τα ΙΝΕΠ, πρέπει να γίνει και μια ενημέρωση πιστεύω και μικρότερες Ημερίδες στην περιφέρεια.

Καθυστερήσαμε περίπου 6 – 7 μήνες στο «ΣΥΖΕΥΞΙΣ» να μας φορτώσουν, να ανεβάσουν την σελίδα μας στο site. Το είχαμε σε ιδιώτη, για να γλιτώσουμε το κόστος συνομιλούσαμε και κρατούσαμε επί 8 μήνες, 6 μήνες για να ανεβάσουν ένα site. Αν είναι δυνατόν ή να βάλουν τα e-mail μας. Όσον αφορά τα ΚΕΠ για παράδειγμα, αν ξέρω καλά είναι από την Newsphone. Όταν μιλήσαμε να συνεργαστούμε με την Newsphone και να μπει και το «ΣΥΖΕΥΞΙΣ» μας είπαν δεν γίνεται αυτό, γιατί είναι σε άλλο κτίριο. Τι να κάνουμε δηλαδή, να αγοράσουμε ασύρματο δίκτυο για 50 μέτρα απόσταση; Πρέπει να υπάρξει λοιπόν μια συνεργασία πιστεύω και δεν μπορείς να έχεις από τη μια τον ΟΤΕ ή την Forthnet και από την άλλη την Newsphone. Δεν γίνεται δηλαδή με εκατό παρόχους να λειτουργήσουμε. Πρέπει να υπάρξει μια ομπρέλα. Εξάλλου υπάρχουν και υπηρεσίες όπως το «Βοήθεια στο σπίτι», το οποίο από ότι φαίνεται συνεχίζεται με επιτυχία, οι οποίες πρέπει και αυτές να μπούνε στο «ΣΥΖΕΥΞΙΣ». 

Όσον αφορά την Κοινωνία της Πληροφορίας, κάναμε μια πρόταση για να μπούμε σε ένα πρόγραμμα, το μοναδικό στην Δυτική Ελλάδα, έγινε περικοπή 70%, μας έβγαλαν δηλαδή έξω κάποια infokiosk, αν είναι δυνατόν, τα οποία ήταν στο τεχνικό δελτίο σωστά για τον τουρισμό και δεν ήταν δέκα, ήταν 1-2 infokiosk. 70% περικοπή, από 400.000 δηλαδή, γιατί περιελάμβανε  και 4 Δήμους μικρότερους, πριν ήταν μαζί με τον Δήμο Δύμης, μας πήγαν στις 100.000. Επί 7 μήνες δεν είχαμε καμία επικοινωνία, δεν θέλω να αναφερθώ σε ονόματα, κάποια κυρία μας είχε παρατήσει στο έλεος και τώρα μαθαίνω τον Φεβρουάριο τελειώνει και πρέπει να τρέξω για δεύτερη διαβούλευση, διορθώσεις των διορθώσεων, καταλαβαίνετε τι γίνεται, δηλαδή θα το χάσουμε και αυτό;

Με τα επιχειρησιακά, επειδή αναφέρθηκε προηγουμένως ο ομιλητής, τι θα γίνει με αυτό το θέμα; Θα υπάρξει από τις ΤΕΔΚ κατά τόπους, από την ΚΕΔΚΕ; Υπάρχει κάποιο κόστος για τους Δήμους. Θα μπούμε σε κάποιον προϋπολογισμό; Συζητούνται δηλαδή κάποια πράγματα επί έναν, ενάμιση χρόνο και δεν έχει δοθεί ας πούμε λύση.

Ένα άλλο θέμα που ήθελα να αναφέρω, είναι ότι γενικά ώσπου να το δει η Τοπική Αυτοδιοίκηση και η ΚΕΔΚΕ και το Υπουργείο Εσωτερικών, για τον Οργανισμό Εσωτερικής Υπηρεσίας των Δήμων, δηλαδή δεν είναι δυνατόν ένας Δήμος να ξεκινάει να φτιάξει βιολογικό και να μην έχει χημικό μηχανικό. Μήπως πρέπει συντομότερα να γίνεται η αναδιάρθρωση του ΟΕΥ; Της πληροφορικής. Υπάρχει και ο εθελοντισμός, ο οποίος λειτουργεί στην υπόλοιπη Ευρώπη τόσα χρόνια, γιατί Ευρώπη είμαστε και εμείς, επομένως δεν θα μείνω σε αυτό που είπε ο κύριος προηγουμένως, αν και είχε δίκιο ότι είναι στην Ταμειακή Υπηρεσία και κάνει και άλλα πράγματα. Όλοι λίγο πολύ σε μικρούς Δήμους, αναγκαζόμαστε να κάνουμε κάποια πράγματα. Προς Θεού, δεν θα γίνουμε εμείς Δήμος Πατρέων ή Δήμος Αθηνών, δεν είναι δυνατόν, απλά να στελεχωθούν, δηλαδή στον Καποδίστρια Ι για παράδειγμα, μπήκαν γεωπόνοι, οικονομολόγοι αν θυμάμαι καλά, μηχανικοί ΤΕΙ ή Μετσόβειου Πολυτεχνείου. Άλλοι δηλαδή περιβαντολόγοι, γεωλόγοι, πληροφορικάριοι, όλοι πρέπει να συνεργαστούν, να το δείτε δηλαδή συλλογικά.

Ένα τελευταίο, πιστεύω ότι πρέπει να υπάρξει περισσότερος έλεγχος από πάνω προς τα κάτω και από κάτω προς τα πάνω. Όλοι να ελέγχονται και να εξειδικεύονται και να ενημερώνονται. Παράδειγμα στο «ΣΥΖΕΥΞΙΣ», δεν είναι δυνατόν να μπαίνουν να παίζουν σε Δήμους, ας πούμε να μπαίνουν στο site Δίας και λοιπά, το ρώτησα αυτό το πράγμα και μου είπαν: δεν μπορούμε να τα κόψουμε , λέει, όπως τα ΚΕΠ, τα αφήσαμε ελεύθερα, δεν τα κόψαμε τελείως, πρέπει να βρεθεί μια λύση, δηλαδή internet δεν είναι να βλέπει internet κάποιος σε έναν Δήμο, πάει και σπίτι του να το κάνει αυτό το πράγμα και δεν μπορεί ένας αιρετός να ελέγξει ή ένας προϊστάμενος. Θα κάθεται πάνω από κάθε υπολογιστή να λέει: τι έκανες σήμερα, έπαιξες πασιέντζα και λοιπά; Δεν γίνεται αυτό το πράγμα. 
ΠΡΟΕΔΡΕΙΟ (Μ. ΤΑΜΗΛΟΣ): Ευχαριστούμε πολύ για την εμπεριστατωμένη τοποθέτησή σας σε πολλά θέματα.


Επειδή θα ακολουθήσει και δεύτερος κύκλος με νέες ερωτήσεις, κρατήστε τις ερωτήσεις που έχετε και τις απαντήσεις ορισμένοι, να δώσουμε από 2 λεπτά, 3 λεπτά να απαντήσουν, τελευταίος ομιλητής είναι ο κύριος που επέμενε πολλή ώρα, οι υπόλοιποι μετά από δύο ομιλητές που θα μιλήσουν.

Να ετοιμάζεται ο κύριος Χάγιος, η κυρία Παπαδάκη, ο κύριος Καρούνος και ο κύριος Κάππος, να έρθουν εδώ στο πάνελ.


Παρακαλώ.

Α. ΤΡΙΓΩΝΗΣ: Αριστείδης Τριγώνης Νομικός Σύμβουλος του Δήμου Μοσχάτου και της Κοινότητας Πανόρμου Τήνου.

Δεν θα σας απασχολούσα, αλλά από όσα άκουσα, αυτά δεν μου έδιναν το έναυσμα και λόγω της ιδιότητάς μου να κάνω μια έκκληση προς την ΚΕΔΚΕ πια: δεν είναι δυνατόν να συζητάμε για οποιαδήποτε επιτάχυνση και η μέγιστη επιτάχυνση είναι προφανώς η Κοινωνία της Πληροφορίας, όταν το νομοθετικό πλαίσιο που διέπει οποιαδήποτε διαδικασία είναι αναχρονιστικό ή είναι σύμφυτο με την μη χρηστή Διοίκηση, για να μην την πω φαυλότητα. Εάν θυμάμαι καλά, έχω μετρήσει περίπου 15 ουσιαστικούς νόμους, δηλαδή νόμους ψηφισμένους από την Βουλή και Προεδρικά Διατάγματα, οι οποίοι συνοδεύονται από τουλάχιστον εκατό Υπουργικές Αποφάσεις που διέπουν την νομοθεσία εκτελέσεως των δημοσίων έργων, προμηθειών των ΟΤΑ, δημοσίων έργων των ΟΤΑ. Είναι απίστευτος αυτός ο κατακερματισμός που και σε εμάς τους κατά τεκμήριο ειδικούς, μας δημιουργεί προβλήματα να δούμε τι θα εφαρμόσουμε. 

Η έκκλησή μου λοιπόν και με αυτό κλείνω, είναι: να πιέσει η ΚΕΔΚΕ ώστε να γίνει μια κωδικοποίηση της νομοθεσίας που διέπει τα έργα και τις προμήθειες, να προσαρμοστεί ο νόμος στα σύγχρονα δεδομένα, διότι παρά τις κατά καιρούς τροποποιήσεις ο νόμος ποτέ δεν προηγείται αλλά ακολουθεί ρυθμίζοντας προβλήματα που αντιμετωπίζουμε στην καθημερινή ζωή, έτσι ώστε να μπορεί η Διοίκηση και η τοπική Διοίκηση ακόμη, να προχωρήσει ταχύτερα.
Ευχαριστώ.

ΠΡΟΕΔΡΕΙΟ (Μ. ΤΑΜΗΛΟΣ): Ευχαριστούμε. 


Να δώσω τον λόγο λοιπόν στον κύριο Κάκαρη να κάνει τις παρατηρήσεις του για σύντομο χρονικό διάστημα και μετά τον κύριο Τάσση να απολογηθεί για το «ΣΥΖΕΥΞΙΣ», γιατί ορισμένοι το κατηγόρησαν.
Ν. ΚΑΚΑΡΗΣ: Καταρχήν για τα στοιχεία της έρευνας που είπατε, μιλήσατε πριν, εμείς έχουμε έναν σκοπό, αυτό που λέμε, ότι αν δεν το μετρήσεις δεν μπορείς να το διοικήσεις, άρα τα στοιχεία που παραθέτουμε είναι ουσιαστικά για να σας υποστηρίξουν, να σας δώσουν την βοήθεια για να πάρετε τις σωστές αποφάσεις και αυτό που κάναμε το Παρατηρητήριο, που είναι ουσιαστικά τρία χρόνια που λειτουργεί, έχουμε συλλέξει στοιχεία τουλάχιστον για τις 13 Περιφέρειες, το οποίο πραγματικά πιστεύω θα είναι πολύ χρήσιμο στην επόμενη περίοδο.


Όταν τονίσαμε τα άτομα, ότι υπάρχει έλλειψη στο ανθρώπινο δυναμικό από άτομα πληροφορικής και πάλι ουσιαστικά κρούουμε και εμείς τον κώδωνα του κινδύνου και λέμε ότι θα έρθουν συστήματα πολύ σύντομα, τα επόμενα δύο χρόνια θα έχετε συστήματα πληροφορικής, παραδείγματος χάρη δωρεάν τηλεφωνία μέσω του «ΣΥΖΕΥΞΙΣ», αν πέσει το «ΣΥΖΕΥΞΙΣ» αντίστοιχα στον Δήμο σας τι θα συμβεί; Το πρόβλημα είναι, ο κίνδυνος ο μεγάλος, ότι αν πέσει ένα σύστημα και κανείς δεν το υποστηρίξει σωστά, η τεχνολογία θα απορριφθεί και μετά θα είναι πολύ πιο δύσκολο την επόμενη φορά το επόμενο έργο. Άρα για αυτό και εμείς λέμε μαζί σας, πραγματικά πρέπει να γίνουν κάποια ανά Περιφέρεια, ανά περιοχή πραγματικά ένα κέντρο υποστήριξης, help desk, πιθανά να μην είναι ανά Δήμο, γιατί πραγματικά να μην είναι εφικτό στον Δήμο των 5.000 κατοίκων να υπάρχει άτομο εξειδικευμένο, αλλά πραγματικά ανά Περιφέρεια, ανά συγκεκριμένη περιοχή, να μοιραστείτε το άτομο που μπορεί να σας εξυπηρετεί και να μην πέφτουν τα συστήματα και να λειτουργούν αδιάλειπτα.

Αυτή είναι η πρότασή μας. Ευχαριστώ.

Α. ΤΑΣΣΗΣ: Άκουσα πολλά ενδιαφέροντα, έτσι 2-3 θέλω να σημειώσω.

Καταρχήν φαίνεται από το ερώτημα τουλάχιστον σε ότι αφορά το «ΣΥΖΕΥΞΙΣ», ότι μάλλον υπάρχει ένα πρόβλημα και ίσως φταίμε εμείς επικοινωνιακά, γιατί είπατε ότι μας τρώει η καθημερινότητα και δεν προλαβαίνουμε να το κάνουμε, ότι δεν έχουμε επίγνωση του τι ακριβώς προσφέρει το «ΣΥΖΕΥΞΙΣ». Να πω χαρακτηριστικό παράδειγμα, είναι αυτό που λέτε, ότι αν βλέπεις σεξ, βία και τα λοιπά, πραγματικά δεν μπορεί οριζόντια η Δημόσια Διοίκηση να αποφασίσει για όλους τους φορείς και να έρθει σαν ο κηδεμόνας τους και να τους πει τι θα κάνουν και τι δεν θα κάνουν. Αυτό λοιπόν που αποφάσισε το «ΣΥΖΕΥΞΙΣ» και νομίζω ήταν και το πιο λογικό, ήταν να ορίσει επίπεδα πρόσβασης και να ζητήσει από τους φορείς να διαλέξουν το προφίλ αυτό που τους ταιριάζει, που σημαίνει λοιπόν ότι έγκειται στον φορέα να ζητήσει και να πει: εγώ δεν θέλω οι υπάλληλοί μου να έχουν πρόσβαση σε αυτό, γιατί θα μπορούσε κάποιος να πει: γιατί να μπω σε σεξ και βία, αλλά εγώ θα έλεγα ότι ένα Τμήμα της Αστυνομίας, γιατί όχι και να μην έχει πρόσβαση; Μπορεί να είναι αυτή η δουλειά του, δηλαδή αν διώκει το ηλεκτρονικό έγκλημα θα του κόψουμε αυτή την πρόσβαση; Οπότε θέλω να πω, το ίδιο έχει να κάνει και με το help desk. Το help desk έχει σαν στόχο να εξυπηρετήσει τηλεφωνικά και να πει κάποια πράγματα, δεν σημαίνει ότι όλα θα λυθούν στα πλαίσια του «ΣΥΖΕΥΞΙΣ» και επειδή δυστυχώς, από τον κανονισμό προμηθειών του δημοσίου δεν μπορούμε πάντα να πούμε ότι θέλουμε τον τάδε ανάδοχο ή τον δείνα, θα τύχει περιπτώσεις και αυτή είναι η πραγματικότητα, αν θέλουμε να δουλεύει ανταγωνιστικά η αγορά, να υπάρχει πάροχος που λέγεται ΟΤΕ, πάροχος που λέγεται Forthnet, πάροχος που λέγεται Hellas Online στην περίπτωση της Newsphone και πρέπει εμείς τώρα να κληθούμε όλα αυτά να τα βάλουμε μαζί να δουλέψουν, να λειτουργήσουν και αυτή είναι η μεγάλη πρόκληση η δική μας.

Τώρα το δεύτερο σημείο που θέλω να πω, είναι ότι ναι, πραγματικά όλοι οι επιχειρησιακοί και τεχνικοί υπεύθυνοι σύζευξης όλων των φορέων αξίζουν συγχαρητήρια, γιατί ακούσαμε δύο προβλήματα: πώς θα έρχονται σε εμάς καθημερινά κεντρικά, είναι άπειρα περισσότερα. Παρόλα αυτά όμως επιμένουν και έστω μετά από 2, 3 από 5 μήνες, από 7 μήνες προχωράνε παραπέρα. Πάντα όλα, όποιο σύστημα ξεκινάει στην αρχή, έχει παιδικές ασθένειες. Οποιοδήποτε, δηλαδή δε νομίζω ότι θα βρεθεί κάποιος να μας πει ότι υπήρχε ένα σύστημα που από την μία ημέρα στην άλλη δούλεψε άψογα. Αυτό συμβαίνει και στο «ΣΥΖΕΥΞΙΣ» και σε κάθε έργο ηλεκτρονικής διακυβέρνησης.

Το άλλο κομμάτι σχετικά, γιατί νομίζω παρερμηνεύτηκε λίγο αυτό που είπα, ότι το Υπουργείο Εσωτερικών θεωρεί ότι όλοι πρέπει να συμμετέχουμε, αυτό σε καμία περίπτωση δεν σημαίνει ότι αποκλείουμε ειδικότητες πληροφορικής ή τις σχετικές ειδικότητες. Ίσα ίσα λέμε ότι χρειαζόμαστε τους πάντες. Αυτό που επισημαίνουμε, είναι ότι δυστυχώς ελλείψεις εξειδικευμένων και όταν λέμε εξειδικευμένων για εμάς, είναι άνθρωποι που ξέρουν το επιχειρησιακό της Δημόσιας Διοίκησης μαζί με τεχνικά, υπάρχει σε όλη την Δημόσια Διοίκηση. Εμείς έχουμε στο Υπουργείο Εσωτερικών, μιλάμε για Αθήνα, με σχετικά καλό μισθό, προκηρύξεις από το 1999 και δεν έχουν καλυφθεί μέχρι σήμερα οι θέσεις. Δεν έρχονται. Έχει ακυρωθεί δηλαδή πόσες φορές ο διαγωνισμός. Πολύ περισσότερο βέβαια όταν πας στην επαρχία, σε μια τοπική κοινωνία και μιλάμε για Αθήνα έτσι; Για κέντρο. Άρα θέλω να πω αυτό είναι ένα πρόβλημα γενικότερο της ελληνικής κοινωνίας και σίγουρα, αυτό που θέλω να θέσω σαν προβληματισμό για αυτό που λέγαμε για τις άλλες εμπλεκόμενες ειδικότητες, με χαρά άκουσα πολλούς Δήμους να λένε: έχουμε έργα portal, έχουμε έργα GIS, τρέχουμε τις συμβάσεις, κάνουμε αυτό, πολύ ωραία είπε ο κύριος Ράπτης. Πόσοι από εσάς – και το θέτω έτσι σαν προβληματισμό - από εμάς όλους που τρέχουμε έργα, έχουμε σκεφτεί ποιο είναι το οργανωτικό μοντέλο υποστήριξης αυτών των έργων κατά την διάρκεια της σύμβασης και μετά; Συνήθως δηλαδή στις προκηρύξεις και στα έργα περιγράφουμε τι θέλει να κάνει ο ανάδοχος, δεν σκεφτόμαστε όμως στα σοβαρά τι θέλουμε να κάνουμε εμείς και πώς πρέπει εμείς να οργανωθούμε, ώστε αυτό το portal που θα παραδοθεί επιτυχώς από τον ανάδοχο και μετά από έξι μήνες και μετά από έναν χρόνο από την παράδοσή του θα είναι εξίσου αξιόλογο όπως ήταν την ημέρα παράδοσης. Αυτό τι σημαίνει; Αυτό σημαίνει ότι δεν είναι θέματα τεχνικά και αυτό νομίζω ότι αν μείνει, ότι δεν είναι τεχνικά θέματα μόνο, σε όλους μας και αν περάσει σε όλους μας, νομίζω θα έχουμε μια διαφορετική αντιμετώπιση και καλύτερα αποτελέσματα.

Τελειώνοντας, να πω λίγο και να υπενθυμίσω πάλι, το πλαίσιο παροχής υπηρεσιών ηλεκτρονικής διακυβέρνησης το www.e-gif.gov.gr θέτει τέτοια θέματα, θέτει τέτοιους προβληματισμούς. Εγώ θα ήθελα δηλαδή αυτό: όλοι να μπείτε, ούτε ένας να μην το ξεχάσει, όλοι να το κατεβάσετε, όλοι να το δείτε, όλοι να μας δώσετε τα στοιχεία σας για να έρθουμε πιο κοντά σε επικοινωνία, να συστηματοποιήσουμε δηλαδή και να οργανώσουμε τις επικοινωνίες και να αλλάξουμε απόψεις.

Ευχαριστώ πολύ.

ΠΡΟΕΔΡΕΙΟ (Μ. ΤΑΜΗΛΟΣ): Ένα λεπτό και ο κύριος Ράπτης και να τελειώσουμε.

Ο. ΡΑΠΤΗΣ: Ευχαριστώ.


Εκείνο που θέλω να πω, παρά που δεν μου επιτρέπεται να το πω, θα το πω διαφορετικά. Η κυρία Ισιδώρα Λαζαρίδου, που βγήκε από τον Δήμο Αργυρούπολης, βρήκαν έναν τρόπο και έκαναν και το ασύρματο δίκτυο, μπορούμε να την ρωτήσουμε για να μην καταγραφεί, πώς το έκαναν στον Δήμο Αργυρούπολης. Λύσεις υπάρχουν και για τις δημοσιεύσεις και για τα στελέχη και για όλα. Αρκεί να πειστεί ο Δήμαρχος, η Επιτροπή, το Δημοτικό Συμβούλιο γενικότερα, με απλά λόγια, ότι τα έργα αυτά θα φέρουν κάτι στον τόπο, θα λειτουργήσει ο Δήμος καλύτερα και δεν είναι ανάγκη να λέμε προ πενταετίας, πληροφορική, αν ρωτάγατε την δική μου την οικογένεια που είμαστε δύο επιστήμονες, ξέρουμε τι είναι το computer, τώρα μαθαίνουμε, τώρα μπαίνουμε σε αυτό και πολύ σωστά είπε ο Δήμαρχος, να μην είναι ένα πυροτέχνημα αυτή η μερίδα, υπάρχει διάθεση από την ΚΕΔΚΕ, πρέπει όλοι σαν στελέχη που δουλεύουμε στους Δήμους να την στηρίξουμε, για να προχωρήσουμε. Το φυσικό αντικείμενο σε κάθε Δήμο είναι διαφορετικό και μπορούμε να το επεξεργαστούμε και να το φέρουμε στα μέτρα του Δήμου για να μπορεί να λειτουργήσει και την επόμενη ημέρα, όπως προαναφέρθηκε.

Σας ευχαριστώ.

ΠΡΟΕΔΡΕΙΟ (Μ. ΤΑΜΗΛΟΣ): Κλείνοντας λοιπόν αυτή την περίοδο, εγώ βγάζω τα εξής συμπεράσματα που πιστεύω ότι έχουμε καταλήξει:
Πρώτον, έχουμε την επιτακτική υποχρέωση να εντείνουμε τις προσπάθειές μας, προκειμένου να μην χαθεί ούτε ένα ευρώ και τα έργα που έχουν σχεδιαστεί με όποιον τρόπο και αν έχουν σχεδιαστεί, πλημμελώς ή επιμελώς, ας μην αναζητήσουμε τώρα την ευθύνη, να τελειώσουν, να παραλειφθούν και να γίνουν περιουσία των Δήμων. Στο ενδιάμεσο διάστημα προφανώς, μπορεί να βρούμε και όλες εκείνες τις δομές που θα πολλαπλασιάσουμε το όφελος για κάθε Δήμο από τα έργα αυτά που γίνονται.
Το δεύτερο συμπέρασμα είναι ότι στον σχεδιασμό της επόμενης περιόδου, θα πρέπει να μας προβληματίσει εάν είναι σκόπιμο να προκρίνουμε και να προτείνουμε και να προωθήσουμε τις συνεργασίες Δήμων για να υποβάλλονται τα έργα στο Δ΄ Κοινοτικό Πλαίσιο, όχι ατομικά από κάθε Δήμο μικρό – μεγάλο, αλλά κατά κάποιον τρόπο οι μεγάλοι Δήμοι μιας περιοχής να αναλαμβάνουν να υλοποιούν και τα έργα των μικρών Δήμων που είναι στην ευρύτερη περιοχή των 20 – 30 χιλιομέτρων κοντά από αυτούς, έτσι ώστε, ως είναι ο Δήμος Πάτρας, να μπορεί να αναλάβει και το έργο της Δύμης, ή κάποιου άλλου Δήμου που είναι κοντά εκεί ή ο Δήμος Τρικάλων, των διπλανών Δήμων. Έτσι πιστεύω ότι μπορεί να αποκτηθεί και μια συνέργια έτσι ώστε να συνλειτουργούν τα προγράμματα μεταξύ τους, να υπάρχει υποστήριξη διαρκής και να υπάρχει μια αλληλοσυμπλήρωση μεταξύ των προγραμμάτων και των περιεχομένων μέσα σε αυτά τα προγράμματα που θα σχεδιάσουμε, διότι είπαμε ότι – και μας το είπαν και οι ξένοι χτες που ήρθαν – θα πρέπει να υπάρχει ένα γενικό πλάνο το οποίο θα αποφασίσουμε και μέσα σε αυτό, κάθε δραστηριότητα να υπηρετεί έναν σκοπό και να αποτελεί ένα κομμάτι του παζλ και όχι να είναι μόνο κάποια ξεκομμένα έργα ή κάποιες πρωτοβουλίες οι οποίες δεν έχουν άλλη προοπτική. 
Ευχαριστώ πάρα πολύ και χωρίς να κάνουμε διάλειμμα, να καλέσω στο βήμα την κυρία Ιωάννα Παπαδάκη που είναι Προϊσταμένη της Ειδικής Υπηρεσίας Εφαρμογών του Υπουργείου Εσωτερικών και τον κύριο Άγγελο Χάγιο που είναι Υπεύθυνος Οργάνωσης και Πληροφορικής ΕΕΤΑΑ, τον κύριο Καρούνο, τον κύριο Κάππο, να παρακαλέσω τον κύριο Χάγιο να Προεδρεύσει εδώ λίγο στο πάνελ και να συνεχίσουμε χωρίς να το διαλύσουμε.
ΠΡΟΕΔΡΕΙΟ (ΧΑΓΙΟΣ): Ζητάμε την υπομονή σας για λίγα λεπτά, καταλαβαίνω ότι είναι λίγο βαρύ να συνεχίσουμε χωρίς πρόγραμμα, αλλά δεχτήκαμε το αίτημα να συνεχίσουμε και να τελειώσουμε έγκαιρα, παρά να πάμε σε διάλειμμα.

Η πρώτη παρουσίαση θα γίνει από την κυρία Παπαδάκη, είναι Προϊσταμένη της ειδικής υπηρεσίας εφαρμογών του Υπουργείου Εσωτερικών.
Ι. ΠΑΠΑΔΑΚΗ: Ευχαριστώ πολύ κύριε Πρόεδρε. Καταρχήν να ευχαριστήσω πάρα πολύ την ΚΕΔΚΕ, για την ευκαιρία που μας δίνει να συμμετέχουμε σε αυτό το πάνελ. Προηγουμένως ήταν και ο κύριος Τάσσης στο Συνέδριο και από την πλευρά της Υπηρεσίας μας της Γενικής Γραμματείας Δημόσιας Διοίκησης και Ηλεκτρονικής Διακυβέρνησης και βέβαια να πω ότι έχω εντυπωσιαστεί πραγματικά από την συμμετοχή στο Συνέδριο αυτό όλων των Συνέδρων και από το ενδιαφέρον που δείχνετε για τα θέματα τα οποία απασχολούν το Συνέδριο αυτό.

Από την πλευρά μου, θα προσπαθήσω με όσο γίνεται πιο περιεκτικό τρόπο, να κάνω μια σύνδεση της σύγχρονης αποστολής του Δήμου με τις δυνατότητες που δίνουν οι νέες τεχνολογίες και να πω εδώ, ως σύγχρονη αποστολή των Δήμων όπως αυτή απορρέει και από το Σύνταγμα και από τις δημοκρατικές αρχές, δεν είναι απλά η παροχή αναβαθμισμένων υπηρεσιών προς τους πολίτες, αλλά κατά την άποψή μου είναι και η δυνατότητα του Δήμου να ασκεί δημόσιες πολιτικές σε τοπικό επίπεδο και εκεί έγκειται και ο αναπτυξιακός ρόλος του Δήμου στην κοινωνία. Δεν υπάρχει λοιπόν αμφιβολία, ότι το ζητούμενο της τοπικής ανάπτυξης προϋποθέτει ένα σύγχρονο σύστημα διακυβέρνησης των ΟΤΑ, που να ενισχύει την οικονομική αυτοτέλειά τους, να αξιοποιεί τους διατιθέμενους πόρους και να προστατεύει τα δικαιώματα των πολιτών εξασφαλίζοντας χρηστή διακυβέρνηση. 
Είναι επίσης παραδεκτό από όλους, ότι η εκχώρηση αρμοδιοτήτων από την κεντρική εξουσία στους ΟΤΑ, δεν συνοδεύτηκε πάντα από την αντίστοιχη μεταφορά πόρων και άλλων αναγκαίων μέσων για την άσκησή τους, το γεγονός αυτό για την εκπλήρωση από τον ΟΤΑ της αποστολής τους σε συνδυασμό με την οικονομική εξάρτησή τους από την Κεντρική Διοίκηση, έχει δημιουργήσει μια σειρά διαχρονικών προβλημάτων που δυσκολεύουν την αντιμετώπιση των σύγχρονων πολύπλοκων κοινωνικών προβλημάτων, μια σειρά δηλαδή εγγενών αδυναμιών στους ΟΤΑ, που τους δυσκολεύει να παίξουν τον σύγχρονο ρόλο και να αντιμετωπίσουν τα πολύ καίρια, πολύπλοκα, σημερινά κοινωνικά προβλήματα. 
Τα τελευταία χρόνια, κυρίως λόγω των ευκαιριών που υπήρχαν από τους πόρους του Γ΄ ΚΠΣ, προσπάθησαν οι ΟΤΑ να αναπτύξουν τις δυνατότητες των σύγχρονων τεχνολογιών πληροφορικής και επικοινωνιών. Αυτό, κατά την άποψή μας, έγινε με έναν στατικό, με έναν τεχνικό θα έλεγα, μονοδιάστατο τρόπο. Τόσο η εισαγωγή back office συστημάτων, όσο και υποδομών για την παροχή εξωστρεφών υπηρεσιών προς τους πολίτες, όπως με τα portals των Δήμων, μέχρι τώρα δεν έχουν συνδυαστεί, επαρκώς τουλάχιστον, με τις αναγκαίες οργανωτικές και άλλες διοικητικές παρεμβάσεις που να διασφαλίζουν την αποτελεσματική λειτουργία τους και κατά συνέπεια την εξυπηρέτηση του πολίτη και δεν αναφέρομαι μόνο στην έλλειψη στελεχών πληροφορικής, γεγονός το οποίο έχει πολύ συγκεκριμένα αποτυπωθεί από σχετική έρευνα που έχει κάνει το Ινστιτούτο Τοπικής Αυτοδιοίκησης της ΚΕΔΚΕ, χρειάζεται και προσωπικό καταρτισμένο στην διαχείριση της πληροφορίας, το λεγόμενο information management και την δημιουργία κωδικοποιημένου ψηφιακού περιεχομένου με βάση τις ανάγκες του χρήστη. Όλα αυτά είναι ελλείμματα, ελλείψεις των Δήμων από τις οποίες κινδυνεύουν κάποια έργα όπως και προηγουμένως αναφέρθηκε, όπως τα portals μετά την παράδοσή τους από τον ανάδοχο να μην λειτουργούν.

Πέραν των οργανωτικών παρεμβάσεων, υπάρχει ένα σοβαρό ζήτημα με την εκπαίδευση του προσωπικού των Δήμων, που σήμερα δεν γίνεται ούτε μεθοδευμένα, ούτε συστηματικά. Νομίζω όμως ότι είναι καιρός να συνδέσουμε την εκπαίδευση με τα καθήκοντα που ασκούνται από την κάθε μία ειδικότητα και άρα να προχωρήσουμε και γιατί όχι να μην αρχίσουμε από τους ΟΤΑ στην περιγραφή θέσεων εργασίας και στην συνέχεια να συνδέσουμε αυτή την περιγραφή με όλο το φάσμα διοίκησης του προσωπικού, δηλαδή την πρόσληψη, την αξιολόγηση, την προαγωγή, την εκπαίδευση και την κινητικότητα. Παρενθετικά εδώ να αναφέρω, ότι με βάση την νέα στρατηγική μας για το ανθρώπινο δυναμικό που περιλαμβάνεται στο επιχειρησιακό πρόγραμμα του ΥΠ.ΕΣ. «Διοικητική Μεταρρύθμιση», προβλέπεται ως βασική στρατηγική για το ανθρώπινο δυναμικό η δημιουργία και καθιέρωση περιγραμμάτων θέσεων συνδεδεμένα με όλες τις φάσεις διοίκησης προσωπικού που σας ανέφερα. Πιστεύω ότι είναι μια πάρα πολύ καλή ευκαιρία να αρχίσω από τους ΟΤΑ και προηγουμένως μου έκανε εντύπωση ότι στις τοποθετήσεις αναφέρθηκε ότι υπάρχει, σύμφωνα με τον ΟΕΥ των ΟΤΑ που θέλει αναμόρφωση, έλλειμμα σε κάποιες ειδικότητες και βέβαια πρέπει η κατάρτιση του κάθε ΟΕΥ να περιλαμβάνει και τις ιδιαίτερες ανάγκες που έχει ο κάθε Δήμος, ανάλογα με τις αναπτυξιακές του ανάγκες, ανάλογα με τις γεωγραφικές του ιδιαιτερότητες και τα λοιπά.
Όλα αυτά τα ζητήματα, καλείται σήμερα να τα εξετάσει και να τα χειριστεί το Υπουργείο Εσωτερικών, μέσω του επιχειρησιακού: «Διοικητική μεταρρύθμιση» που στοχεύει στην ενδυνάμωση της Διοίκησης ώστε να μπορεί να παράγει αναπτυξιακά αποτελέσματα για να αναβαθμίζει το επίπεδο εξυπηρέτησης του κοινωνικού συνόλου. Στο πλαίσιο αυτό, έχει ανοίξει ένας διάλογος μεταξύ ΚΕΔΚΕ και της Γενικής Γραμματείας Δημόσιας Διοίκησης και Ηλεκτρονικής Διακυβέρνησης, για τον καθορισμό των κύριων παρεμβάσεων για την Τοπική Αυτοδιοίκηση που θα γίνουν από το επιχειρησιακό αυτό πρόγραμμα. 

Θα ήθελα να περιγράψω λίγο τις προτάσεις του Υπουργείου, δίνοντας έτσι και τους βασικούς άξονες στους οποίους θα στραφούν τα έργα για την Τοπική Αυτοδιοίκηση. Πρώτον λοιπόν, πρώτη προτεραιότητα: η ενίσχυση της λειτουργία του προγραμματισμού των Δήμων που περιλαμβάνει όλες τις οργανωτικές και επιχειρησιακές παρεμβάσεις που χρειάζεται ο Δήμος για να παίξει τον επιτελικό του ρόλο στο επίπεδο της άσκησης τοπικών πολιτικών. Ο δεύτερος άξονας, η δεύτερη προτεραιότητα: η ενδυνάμωση της ικανότητας των Δήμων για την διαχείριση και διάδοση της δημόσιας πληροφορίας και εδώ είναι ότι αφορά την εξωστρεφή λειτουργία των τεχνολογιών πληροφορικής και επικοινωνιών, γιατί ουσιαστικά πρόκειται για διαχείριση πληροφορίας. Τρίτο: στην άσκηση μιας σύγχρονης πολιτικής ανθρώπινων πόρων που δεν θα εστιάζεται μόνο στην εκπαίδευση, αλλά θα αντιμετωπίζει με συστηματικό τρόπο την αξιοποίηση του ανθρώπινου παράγοντα. Τέταρτος άξονας: την ενίσχυση των Δήμων για την εφαρμογή μιας ολοκληρωμένης κοινωνικής πολιτικής σε τοπικό επίπεδο. Όπως είναι γνωστό, σήμερα από τους Δήμους προσφέρεται μια σειρά κοινωνικών (…)
(αλλαγή κασέτας)

Ι. ΠΑΠΑΔΑΚΗ: (…) στην καθημερινή τους ζωή, νομίζουμε πως είναι απόλυτα αναγκαίο να οργανωθούν οι Υπηρεσίες αυτές με τον καλύτερο δυνατό τρόπο και να εξακολουθούν να παρέχονται με οργανωμένο τρόπο από τους Δήμους. Ένα πέμπτο στοιχείο, μια πέμπτη προτεραιότητα: είναι η υποστήριξη επιστημονική και θεσμική των Δήμων, για την αξιοποίηση των ευρυζωνικών υπηρεσιών και μια έκτη παράμετρος: είναι η νησιωτικότητα, δηλαδή η ενδυνάμωση των Δήμων στα νησιά, λαμβάνοντας υπόψη όλες τις ιδιαιτερότητες που αυτά έχουν και βέβαια κατά εφαρμογή και της σχετικής συνταγματικής επιταγής, έτσι ώστε να αναβαθμίσουν και να μπορέσουν να αξιοποιήσουν καλύτερα, να δίνουν καλύτερες υπηρεσίες στους πολίτες, κάτι το οποίο έχει λίγο παραμεληθεί νομίζω τα τελευταία χρόνια, παρότι αποτελεί συνταγματική επιταγή δυστυχώς δεν διαπνέει όλο τον σχεδιασμό και την εφαρμογή των πολιτικών.

Το Εθνικό Στρατηγικό Πλαίσιο Αναφοράς 2007 – 2013, πιστεύω ότι μας δίνει ίσως για τελευταία φορά, σημαντικές ευκαιρίες για κοινωνική ανάπτυξη που θα αφορά όλους του πολίτες χωρίς αποκλεισμούς. Θα πρέπει όμως να λειτουργήσουμε με έναν τρόπο, έτσι ώστε παίρνοντας μαθήματα από τις μέχρι σήμερα εμπειρίες μας, να μην αντιμετωπίσουμε την ευκαιρία αυτή ως μια αφορμή απορρόφησης πόρων, αλλά ως μια διαδικασία διοικητικής αλλαγής και τομών, που είναι παραπάνω αναγκαίες για την χώρα. Η περιφερειακή ανάπτυξη δεν μπορεί να επιτευχθεί χωρίς την ύπαρξη ισχυρών Δήμων, που θα λειτουργούν αποτελεσματικά και με δημοκρατικές διαδικασίες. Αυτή είναι και η αναγκαία συνθήκη για να επιτύχουμε την πραγματική σύγκλιση με τους ευρωπαίους εταίρους μας και με αυτούς τους στόχους και με αυτές τις προοπτικές, θέλουμε να συνεργαστούμε μαζί σας για αυτές τις αλλαγές που απαιτούν τόλμη αλλά και συναίνεση.

Ευχαριστώ πολύ για την προσοχή σας.

ΠΡΟΕΔΡΕΙΟ: Ευχαριστούμε την κυρία Παπαδάκη. Νομίζω ότι έβαλε το πλαίσιο που αφορά την ενδυνάμωση του στελεχιακού δυναμικού των Δήμων, όλων εσάς ειδικών της πληροφορικής αλλά και εξειδικευμένων χρηστών, αυτό μας φέρνει στο επόμενο θέμα, την παρέμβαση του κυρίου Χάγιου, που νομίζω ότι θα προσπαθήσει με βάση την εμπειρία που έχει συγκεντρωθεί όλα αυτά τα χρόνια στην ΕΕΤΑΑ, να φωτίσει πλευρές και να τονίσει και προτεραιότητες που αφορούν τον σχεδιασμό για την επόμενη περίοδο.
Α. ΧΑΓΙΟΣ: Ευχαριστώ πολύ κύριε Πρόεδρε.


Με δεδομένη την μεγάλη επιτυχία αυτού του Συνεδρίου, νιώθουμε όλοι και εμείς, η ομάδα της ΕΕΤΑΑ που έχει αναλάβει επιχειρησιακά την παρακολούθηση και την συμβολή στις εργασίες, την ευθύνη να δοθεί συνέχεια, ώστε πράγματι όχι μόνο να μην είναι ένα φλας, αλλά αντίθετα να μετρήσει στην πραγματικότητα και στην καθημερινή ζωή των Δήμων. Η Ελληνική Εταιρία Τοπικής Ανάπτυξης και Αυτοδιοίκησης, έχει εκπονήσει για λογαριασμό του Ινστιτούτου Τοπικής Αυτοδιοίκησης μια σχετικά ολοκληρωμένη μελέτη, με το θέμα ακριβώς που περιγράφεται στην διαφάνεια. Αυτή η μελέτη έχει αναρτηθεί τόσο στην ιστοσελίδα της ΕΕΤΑΑ όσο και του Ινστιτούτου, περίληψή της διανέμεται έξω στην αίθουσα υποδοχής και τα βασικά σημεία της εισήγησης της δικής μας ομάδας που αντανακλούν τα συμπεράσματα αυτής της μελέτης, επίσης διατίθενται στο τραπέζι έξω στην υποδοχή. 

Αναφέρω αυτά, διότι θέλω να συμβάλλω και προσωπικά στην συζήτηση, προσεγγίζοντας ορισμένες κρίσιμες παραμέτρους και εκεί θα επικεντρωθώ, πέρα από τα γραπτά τα οποία διανέμουμε στο εξωτερικό της αίθουσας, που αφορούν την πραγματικότητα των Δήμων, πλευρές της οποίας οι συνάδελφοι που εργάζονται όχι μόνο ως αιρετοί, αλλά και ως υπηρεσιακοί παράγοντες, σήμερα ανέπτυξαν, διότι όταν αντιμετωπίσεις τον Δήμο ως μονάδα παραγωγής του συγκεκριμένου έργου, έργου πληροφορικής, τότε μπορείς να διαπιστώσεις τις πραγματικές ανάγκες και στην βάση αυτή η ΚΕΔΚΕ και όποια επιτελεία, όπως το δικό μας και άλλα παρόμοια επιτελεία υποστήριξης, μπορούν με ρεαλισμό και αποτελεσματικότητα να διαμορφώσουν προγράμματα υποστήριξης. Αυτό είναι κάτι που μας λείπει και πρέπει να κάνουμε την αυτοκριτική μας εμείς που βρισκόμαστε σε αυτά τα επιτελεία, διότι συχνά – πυκνά είτε με εγκεφαλικό, είτε με θεωρητικό, είτε με τρόπο να πούμε του αποσβολωμένου ανθρώπου της περιφέρειας της Ευρώπης – ας το πούμε – θαυμάζουμε πράγματα και θαύματα που γίνονται αλλού και δεν εντοπίζουμε την πραγματικότητά μας την οποία πρέπει να αλλάξουμε και έχουμε ευθύνη και εμείς να την αλλάξουμε. 
Με αυτή την έννοια θέλω να συγκεντρώσω την προσοχή σε τρία κρίσιμα ζητήματα που αφορούν πρώτον: στον σχεδιασμό, στην εκπαίδευση, στην εφαρμογή ενός σχεδίου δράσης για τα θέματα εισαγωγής τεχνολογιών πληροφορικής και επικοινωνιών στους Δήμους, το οποίο νομίζουμε ότι πρέπει να είναι ενταγμένο στο θεσμοθετημένο πρόγραμμα δράσης του Δήμου αυτό το οποίο ορίζει ο Κώδικας Δήμων και Κοινοτήτων. Δεύτερο: είναι κρίσιμο επίσης ζήτημα η δημιουργία, όπου δεν υπάρχει, η αναβάθμιση, όπου υπάρχει, Υπηρεσία Πληροφορικής και τρίτο: είναι η στελέχωση αυτών των Υπηρεσιών και η αναβάθμιση των ανθρώπων που εργάζονται σε αυτές τις Υπηρεσίες. Για το πρώτο ζήτημα, εκπονούμε ήδη ως ΕΕΤΑΑ, ένα πρότυπο σχεδίου δράσης, τα σημεία του οποίου κατά την γνώμη μας πρέπει να περιλαμβάνουν τα εξής περίπου. Δεν χρειάζεται να πάει να ανατεθεί και αυτό σε μελέτη έξω. Για τω Θεώ, έλεος με τις μελέτες που είναι στα ράφια, δεν χρειάζεται, το λέω από την αρχή για να μην παρεξηγηθώ. Ούτε χρειάζεται να αναλάβει η ΕΕΤΑΑ να το εκπονήσει. Οι ίδιοι οι αιρετοί με τους υπηρεσιακούς άμα συνεργαστούν και με μια βοήθεια δικιά μας, μπορούν να το εκπονήσουν, το ξεκαθαρίζω αυτό για να μην έχουμε παρεξηγήσεις. Δεν ήρθα να πουλήσω κάποια μελέτη εδώ.
Ποιες είναι οι γενικές ιδέες ενός τέτοιου σχεδίου δράσης. Πρώτον: να ξεκαθαρίζει την στρατηγική του Δήμου. Συμφωνούμε με αυτό που είπε ο Πρόεδρος της Επιτροπής, ο Δήμαρχος Τρικκαίων, ότι το προϊόν είναι κοινωνικό αγαθό, το προϊόν για το οποίο συζητούμε σήμερα, δηλαδή το έργο πληροφορικής είναι κοινωνικό αγαθό και δεν είναι εμπόρευμα; Είναι πρώτο ζήτημα στρατηγικής αντιμετώπισης που έχει κρίσιμες συνέπειες. Θα προσέθετα σε αυτό κύριε Δήμαρχε και το εξής: ενώ έχει κάτω αυτό το προϊόν ανάγκη έργου τεχνικού, υπάρχει ανάγκη μεγάλου τεχνικού έργου, ο Δήμος δεν πρέπει να εγκλωβιστεί στην εργολαβίστικη νοοτροπία. Μας έχει πνίξει η εργολαβίστικη νοοτροπία όλα αυτά τα χρόνια. Πρέπει να την διαχειριστεί, με όλα αυτά που είπε ο κύριος Ράπτης και οι άλλοι εδώ, δεν μπορούμε να κάνουμε αλλιώς. Πρέπει να το δει από την κοινωνική του πλευρά, την πλευρά των αναγκών. Να απαντήσουμε στο ερώτημα της χθεσινής Συνεδρίας, μέσα από αυτό το σχέδιο δράσης, ποιες υπηρεσίες αρχίζουμε και τυποποιούμε, τις ανασχεδιάζουμε και τις περνάμε σε παροχή υπηρεσιών μέσω συστημάτων και των δυνατοτήτων που μας δίνει η συμβατική και η ευρυζωνική προοπτική και επομένως άμεσα, πρέπει ο Δήμος να αποφασίσει ποιες διοικητικές πράξεις, ποιες συναλλαγές, ποιες Υπηρεσίες κοινωνικής – πολιτικής καθαριότητας και περιβάλλοντος και ποιες Υπηρεσίες εξυπηρέτησης των επισκεπτών, έχουμε τέσσερις τομείς εμείς αυτή τη στιγμή στην πρότασή μας, πρέπει άμεσα να ανασχεδιάσει, να οργανώσει και να προχωρήσει. Είναι μια απόφαση κρίσιμη αυτή, αφού καθορίσει την στρατηγική και το όραμα. Ποιες Υπηρεσίες θα προχωρήσει και δεύτερη κρίσιμη απόφαση στρατηγικής σημασίας, δεν θέλω να πάω τυπικά με την εισήγηση, είναι η οργάνωση και ο ανασχεδιασμός των Υπηρεσιών που θα πούμε παρακάτω, δεν αφορά μόνο την Υπηρεσία Πληροφορικής. Τι να κάνει ο μηχανικός πληροφορικής που θα προσλάβεις να σου φτιάξει τα GIS ή πολύ περισσότερο να κάνεις εργολαβία, να χρηματοδοτηθείς, άμα δεν έχεις χάρτες; Ας πούμε αν δεν έχεις τοπογράφο για τους χάρτες και αν δεν έχεις διαδικασία επικαιροποίησης των χαρτών; Τι να σου κάνει ο μηχανικός πληροφορικής ή ο τεχνολόγος πληροφορικής για το λογισμικό που τυποποιήσαμε και πιστοποιήσαμε εμείς ως ΕΕΤΑΑ για το διπλογραφικό σύστημα, χωρίς τον λογιστή που έπρεπε ένα συλλογικό πρόγραμμα να φέρει μέσα στον Δήμο και ο οποίος να συνεργάζεται και να διαχειρίζεται αυτό το πρόγραμμα. Χιλιάδες τέτοια παραδείγματα μπορούμε να αναφέρουμε, τα οποία συμπυκνώνονται στο εξής: είναι υποχρεωμένος ο Δήμος να αποφασίσει, εφόσον θέλει να παρέχει υπηρεσίες στους ανθρώπους, στις κοινωνικές ανάγκες, να ανασχεδιάσει διαδικασίες και να ενισχύσει τις υπηρεσίες του συλλογικά, στην λογική της νέας ψηφιακής εποχής και αυτό δεν είναι κάτι τρομακτικό, είναι θέμα αλλαγών, δεν θέλω να σας κουράσω τώρα στην συγκεκριμένη περίπτωση, που θα συμπυκνώνονται στο εξής: αν στην δεκαετία του ’70 και του ’80 χρειάστηκε να έχουμε τεχνικό πρόγραμμα προκειμένου να οργανώσουμε την παραγωγή του τεχνικού έργου, σήμερα πρέπει να έχουμε πρόγραμμα παραγωγής έργου στα θέματα τοπικής ηλεκτρονικής διακυβέρνησης, να το πω ακριβώς, χρησιμοποιώντας τις δυνατότητες των τεχνολογιών πληροφορικής και επικοινωνιών. Πρόκειται για εργαλεία τα οποία χρησιμοποιούνται από ανθρώπους προκειμένου να εξυπηρετήσουν τον κοινωνικό άνθρωπο, προκειμένου να εξυπηρετήσουν κοινωνικές ανάγκες. Αυτή τη φιλοσοφία πρέπει να αποτυπώσει με προγραμματικό, οργανωτικό τρόπο ο Δήμος και να έχει δείκτες όχι μόνο τα χιλιόμετρα οπτικών ινών και την ποιότητα με την οποία πρέπει να κατασκευάζονται και να συμφωνούν, αλλά να έχει δείκτες εξυπηρέτησης του κοινωνικού ανθρώπου και των ανθρώπων που εργάζονται για την παραγωγή των υπηρεσιών.
Δεύτερον: δημιουργία και αναβάθμιση υπηρεσιών πληροφορικής. Δεν θέλω να πάω τυπικά με την εισήγηση, διότι κάποια θέματα από αυτά που αναφέρονται στα bullets καλύφθηκαν από εισηγητές και παρεμβάσεις συναδέλφων. Να σημειώσουμε το εξής: σύμφωνοι, όπως το είπε κάποιος συνάδελφος, χρειάζεται στον Οργανισμό Εσωτερικής Υπηρεσίας πρόβλεψη για Υπηρεσία Πληροφορικής. Αυτή τη στιγμή στους Δήμους κάτω των 5.000, δεν υπάρχει πουθενά, όπως δεν υπάρχει και Τεχνική Υπηρεσία και στους Δήμους μεταξύ 5.000 και 20.000 ΟΤΑ, μεσαίους Δήμους, μόνο το 25% θεωρητικά, πρόβλεψη δηλαδή στον Οργανισμό Εσωτερικής Υπηρεσίας για Υπηρεσία Πληροφορικής υπάρχει, δεν σημαίνει ότι έχει υλοποιηθεί κιόλας αυτή η Υπηρεσίας. Στους Δήμους άνω των 20.000, οι οποίοι είναι πολύ μικρός ο αριθμός όπως γνωρίζεται, η πρόβλεψη υπάρχει σε 90%, θα πω παρακάτω τι βαθμό εφαρμογής έχει αυτή η πρόβλεψη διότι δεν εφαρμόζεται πουθενά. Επομένως πρώτο ζήτημα είναι πρόβλεψη στον Οργανισμό Εσωτερικής Υπηρεσίας, έχει σημασία αυτό για όσους εργάζονται στους Δήμους, επειδή έχω εργαστεί και εγώ, έχει σημασία να προβλέπεται για να κατοχυρώνεται ο ρόλος, για να έχει ρόλο ο υπεύθυνος πληροφορικής και τα στελέχη της πληροφορικής όταν εισηγούνται στο Δημοτικό Συμβούλιο και στον Δήμαρχο, να μην απαξιώνονται ως προς το αντικείμενο, διότι έχουμε χαοτικές καταστάσεις σε αυτό το θέμα, να μην τα αναφέρω είναι για ανέκδοτα και λαμβάνοντας υπόψη ότι ο ορίζοντας του αιρετού σώματος είναι τετραετία ενώ ο ορίζοντας της Υπηρεσίας είναι μεσο-μακροπρόθεσμος εκ των πραγμάτων, να θεωρηθεί όπως οι άλλες μονάδες, η Τεχνική Υπηρεσία πάντα αναφέρομαι, μηχανικός είμαι και εγώ, τι να κάνω, να αναλάβει έναν τέτοιο ρόλο μέσο-μακροπρόθεσμης προοπτικής η Υπηρεσία. Επαναλαμβάνω ξανά αυτό το οποίο εμείς οι παλιότεροι το γνωρίζουμε, τη δεκαετία του ’70 και του ’80 δεν υπήρχε περίπτωση να παράγεις τεχνικό έργο με διεύθυνση και παραλαβή των τεχνικών μελετών και παρακολούθηση τεχνικών έργων, από τον Διοικητικό Διευθυντή. Θα θυμάστε οι παλιότεροι. Χρειάστηκε Τεχνική Υπηρεσία. Δεν είναι δυνατόν σήμερα να συμβούν αυτά που περιγράφει ο κύριος Οδυσσέας Ράπτης ή άλλοι συνάδελφοι που μίλησαν εδώ, χωρίς αντίστοιχη Υπηρεσία Πληροφορικής και εδώ προκύπτουν δύο ζητήματα, πολύ σύντομα τα αναφέρω: αναφέρομαι, θα πω παρακάτω στην στελέχωση, σε στελέχη τεχνολογιών πληροφορικής και επικοινωνιών, αλλά αυτή τη στιγμή έχουμε μια πραγματικότητα στους Δήμους, που κατά τη γνώμη μου πρέπει να την ενθαρρύνουμε. Μηχανικοί και άλλα στελέχη έχουν αναλάβει, όπως σωστά είπε κάποιος συνάδελφος προηγουμένως από Δήμο της Θεσσαλονίκης, έχουν αναλάβει χωρίς να είναι στελέχη πληροφορικής, θέματα πληροφορικής και κατά κανόνα επειδή έχουν μεράκι, τα πάνε πολύ καλά. Πρέπει να αποτυπωθεί και αυτή η πραγματικότητα και να ενισχυθεί αυτή η πραγματικότητα στο θέμα της αναβάθμισης των υπηρεσιών. 
Στο θέμα τώρα της κατάστασης που σας ανέφερα για τις ομάδες και την ομαδοποίηση των Δήμων και τις Υπηρεσίες της Πληροφορικής, επιβεβαιώνεται από τα στοιχεία του Παρατηρητηρίου που ανέφερε ο παρατηρητής στην εισήγηση και δεν σας κουράζω, έχει σημασία εδώ, πριν πάμε στα θέματα του προσωπικού, να δούμε ορισμένα στοιχεία τα οποία, επαναλαμβάνω, δεν αφορούν στους συναδέλφους που εργάζονται σε θέματα πληροφορικής και είναι μηχανικοί, μιλάμε εδώ τώρα σε αυτόν τον πίνακα για στελέχη τα οποία έχουν πτυχίο ΤΠΕ, είτε ΙΕΚ, δευτεροβάθμιας εκπαίδευσης, είτε τεχνολογικής εκπαίδευσης, είτε πανεπιστημιακής εκπαίδευσης. Το 2004, όταν πήγαμε στην Κρήτη στο προηγούμενο Συνέδριο, δώσαμε το στοιχείο ότι είναι 1,6% επί του συνόλου των εργαζομένων στους Δήμους. Σήμερα είναι στο 2%, 1,90% περίπου στο συνολικό προσωπικό των Δήμων και αν λάβετε υπόψη ότι αυτά τα ποσοστά συγκεντρώνονται σε Δήμους όπως η Αθήνα, που έχει μεγάλο αριθμό 90, στον Δήμο Θεσσαλονίκης 29 έχω καταγράψει εδώ πληροφορικούς, 22 στον Δήμο Πειραιώς, αν εξαιρέσουμε αυτές τις περιπτώσεις, οι άλλες περιπτώσεις είναι σε καμιά 30αριά Δήμους είναι από 2 έως 6 και στους υπόλοιπους 150 Δήμους είναι περίπου 1 εργαζόμενος με πτυχίο πληροφορικής, από εκεί και πέρα δεν έχουμε πτυχία πληροφορικής μέσα στους Δήμους. Αντιλαμβάνεστε, ότι εκτός από το οργανόγραμμα, πρέπει να υπάρξει εγκαίρως, επειγόντως πρόγραμμα προσλήψεων σε αυτή την ειδικότητα και υπάρχει δυνατότητα να φύγουμε από την καθυστέρηση του ΑΣΕΠ, απαντάω στον κύριο Βλάχο. Έχει δυνατότητα ο Δήμος, όταν θέλει για άλλες ειδικότητες και επιταχύνει, προχωρεί σε προκηρύξεις, νομίζω ότι πρέπει στην επόμενη περίοδο να ιεραρχηθεί – αυτό είναι πολιτικό το ζήτημα – στις προτεραιότητες η ειδικότητα αυτή και να κατανοήσουμε ότι όπως το ’70 δεν μπορούσαμε να έχουμε τεχνικό έργο χωρίς Υπηρεσία Τεχνική, έτσι δεν μπορούμε και σήμερα να μπούμε στην ψηφιακή εποχή χωρίς ανάλογη Υπηρεσία. Ποιος θα συνεργαστεί με τους αναδόχους, ποιος θα συνεργαστεί με τα Πανεπιστήμια που λέμε, με την ΚΕΔΚΕ, με την ΕΕΤΑΑ, ποιος θα υποστηρίξει τις Υπηρεσίες στο εσωτερικό; 
Με αυτή την έννοια – και τελειώνω – προκύπτουν οι ανάγκες υποστήριξης, εκπαίδευσης, αναβάθμισης των ανθρώπων που εργάζονται για αυτά τα θέματα και που είναι το σύνολο του προσωπικού των ΟΤΑ, γιατί πρέπει να περάσουμε σε έναν συνδυασμό διαδικασιών, σε άλλη προσέγγιση, που σημαίνει να μην μηχανοργανώσουμε την γραφειοκρατία αλλά να ανασχεδιάσουμε τις διαδικασίες, ειδικότερα όμως για την Υπηρεσία της Πληροφορικής η οποία είναι κρίκος, προκύπτουν περίπου αυτές οι ανάγκες οι οποίες καταγράφηκαν προηγούμενα και από την εισήγηση του Παρατηρητηρίου και από τους αγαπητούς συναδέλφους και τους εισηγητές, δεν θέλω να τις επαναλάβω, αφορούν δηλαδή και σε θέματα ενημέρωσης τεχνικής και σε θέματα διαχείρισης έργων και σε θέματα ευκαιριών χρηματοδότησης και σε θέματα που αφορούν την υποστήριξη των Δήμων στο εσωτερικό την μονάδας που λέγεται ΟΤΑ. 

Εδώ να καταλήξω με μια ας την πω πιο συγκεκριμένη πρόταση: η εμπειρία της ΕΕΤΑΑ, η εμπειρία της Κεντρικής Ένωσης Δήμων και Κοινοτήτων, κοιτάω και τον κύριο Πάνο Μαΐστρο τώρα, διότι ήταν από τους εισηγητές αυτού του τύπου της παρέμβασης, λέει το εξής: ότι όπως δεν μας αρκεί ένας νόμος, ένας θεσμός, ώστε αυτός αυτομάτως να μεταφραστεί σε Δημοτικές Επιχειρήσεις αν δεν υπάρξει επιχειρησιακή βάση προγράμματος που να τον στηρίξει και ανθρώπων που θα τους εκπαιδεύσει, έτσι και τώρα δεν μπορεί να μιλάμε για την ψηφιακή εποχή, την ευρυζωνικότητα εν προκειμένω χωρίς να υπάρξει και ένα αντίστοιχο πρόγραμμα υποστήριξης από αυτά τα λεγόμενα συλλογικά προγράμματα υποστήριξης. Ανακύπτει με οξύτητα κατά την γνώμη μας, η ανάγκη ενός τέτοιου προγράμματος το οποίο πρέπει να στηρίξει την επόμενη περίοδο η Κεντρική Ένωση Δήμων και Κοινοτήτων και να προσπαθήσει να το εντάξει στο επιχειρησιακό, κατά πρώτον, που εισηγήθηκε προηγουμένως η κυρία Παπαδάκη, αλλά και να το ακουμπήσει και στο άλλο πρόγραμμα της «Ψηφιακής Σύγκλισης» του Υπουργείου Οικονομίας, που θα αφορά την αναβάθμιση των Υπηρεσιών Πληροφορικής ως κρίκο της επόμενης περιόδου για την υποστήριξη των προγραμμάτων και των έργων για τα οποία συζητάμε στην περίπτωση αυτή. Δεν είναι κάτι εκτός των δυνατοτήτων, έχει ξαναγίνει αυτή η δουλειά, έχουμε εμπειρία και νομίζουμε ότι αν παρθούν κάποιες συγκεκριμένες αποφάσεις - και πρέπει να παρθούν από την Κεντρική Ένωση Δήμων και Κοινοτήτων αξιολογώντας αυτό το επιτυχημένο τριήμερο εργασιών – μία από τις κρίσιμες αποφάσεις είναι: πώς υποστηρίζει τους ανθρώπους μέσα στους Δήμους που κάνουν την δουλειά. Ένα θέμα είναι με τους αιρετούς, κάνει πρόγραμμα για ευαισθητοποίηση – ενημέρωση, είναι η μία πλευρά του ζητήματος, η άλλη που αφορά την παραγωγή έργου πλέον και την αποτελεσματικότητα όσον αφορά τα σχέδια και τα έργα, είναι η πλευρά που αφορά στους υπηρεσιακούς παράγοντες, με κρίκο την Υπηρεσία Πληροφορικής. 
Τελειώνω, συνοψίζοντας ότι, κατά την γνώμη μας μέσα στα συμπεράσματα τα συνολικά του τριημέρου αυτού και στα θέματα τα οποία θα πάνε προς απόφαση στην Κεντρική Ένωση Δήμων και Κοινοτήτων και μάλιστα θα πάνε και σε μια διαβούλευση με το Υπουργείο Εσωτερικών από ότι κατάλαβα, θα πρέπει να αναδειχθούν με ιδιαίτερη προτεραιότητα τα ζητήματα υποστήριξης για παραγωγή σχεδίων δράσης ενταγμένα στα θεσμοθετημένα προγράμματα δράσης των Δήμων, το θέμα της αναβάθμισης και της δημιουργίας – όπου δεν υπάρχει – Υπηρεσιών Πληροφορικής και ενός ολοκληρωμένου προγράμματος υποστήριξης των εργαζομένων στις Υπηρεσίες αυτές.
Ευχαριστώ.

ΠΡΟΕΔΡΕΙΟ: Ευχαριστούμε τον κύριο Χάγιο. Νομίζω ότι με την εισήγησή του και σε συνέχεια της εισήγησης της κυρία Παπαδάκη που έθεσε το πλαίσιο πολιτικής και τον συνολικότερο σχεδιασμό του Υπουργείου, εξειδίκευσε μια σειρά από θέματα και προϋποθέσεις και αυτό μας φέρνει στο επόμενο θέμα που είναι και το κύριο θέμα της σημερινής Ημερίδας, που αφορά την συγκρότηση του δικτύου, δηλαδή ενός δικτύου που απαρτίζεται από όλους εσάς και εμάς, που θα είναι ένα δίκτυο εμπειρογνωμόνων στους διάφορους τομείς έργου είτε αυτά είναι πληροφοριακά συστήματα, είτε αυτά είναι γεωγραφικά πληροφοριακά συστήματα, είτε αυτά είναι ευρυζωνικά δίκτυα και ούτω κάθε εξής, που θα μας δώσει την ευκαιρία να ανταλλάσσουμε εμπειρία σε πραγματικό χρόνο αξιοποιώντας δηλαδή τα σύγχρονα εργαλεία του διαδικτύου, γιατί το βασικό όπως τονίστηκε και πριν είναι να έχουμε και μια αντίληψη χρηστική των εργαλείων που χρησιμοποιούμε, όχι μόνο διαδικαστική –διοικητική, νομίζω έθεσε και το πλαίσιο νωρίτερα και ο κύριος Τάσσης, ειδικά με το πλαίσιο διαλειτουργικότητας που έχει μεγαλύτερη σημασία από ότι νομίζουμε, σε γενικές γραμμές, είναι η βασική προϋπόθεση για να μπορέσουν όλα αυτά, κατά κάποιο τρόπο είναι η συγκολλητική ουσία η οποία θα επιτρέψει να αποκτήσουν υπόσταση και να λειτουργούν όπως είναι το κλασικό παράδειγμα που αναφέραμε και χτες, είναι το παράδειγμα των τραπεζών. Πρέπει να έχουμε μια αναλογία στο μυαλό μας, για να μας βοηθήσει να καταλάβουμε τι είναι αυτό που θέλουμε να πετύχουμε. Σήμερα ότι πάμε σε κάθε μηχανή αυτόματης ανάληψης και μπορούμε να κάνουμε ανάληψη από οποιαδήποτε τράπεζα χρημάτων, κάτι σημαίνει αυτό τεχνικά. Τι σημαίνει; Ότι υπάρχει το ΔΙΑΣ που είναι το «ΣΥΖΕΥΞΙΣ», σημαίνει ότι υπάρχουν τα πληροφοριακά συστήματα των τραπεζών που λειτουργούν με ένα πλαίσιο, εμείς οικοδομούμε κάτι ευρύτερο, κάτι συνολικότερο, που χωρίς το πλαίσιο διαλειτουργικότητας που περιέγραψε πριν ο κύριος Τάσσης δεν είναι εφικτό. Είναι κάτι που πρέπει να γίνει συνείδηση σε όλους μας και νομίζω ότι ο στόχος όλων εμάς μέσα στις αντίξοες συνθήκες, αλλά εγώ πάντα και νομίζω ότι και όλοι μας πρέπει να βλέπουμε την θετική πλευρά των πραγμάτων, ότι έχουμε δυνατότητες, μέσα από την οριζόντια δικτύωση, μέσα από την ανταλλαγή εμπειριών, να φέρουμε εις πέρας μια σειρά από έργα, μέσα σε σχετικά αντίξοες συνθήκες που εσείς όλοι βιώνετε, αλλά παράλληλα, βιώνουμε και μια θετική διάσταση αυτής της – ας πούμε – επανάστασης του διαδικτύου, που η καθημερινή μας σχέση μαζί του, είτε ως μέσο ενημέρωσης, είτε ως μέσο ψυχαγωγίας, μας δείχνει ποιες είναι οι δυνατότητες και πώς μπορούμε να ξεπεράσουμε μια σειρά από προβλήματα.

Ο στόχος της εισήγησης που θα ακολουθήσει του κυρίου Κάππου, είναι πώς θα μπορέσουμε να προσεγγίσουμε μεθοδολογικά αλλά και οργανωτικά την συγκρότηση αυτού του δικτύου, ώστε από εδώ και πέρα όχι μόνο να βρισκόμαστε – και θα πρέπει να βρισκόμαστε μία ή παραπάνω φορές - όλοι μαζί και να ανταλλάσσουμε εμπειρία από όλους τους χώρους, από κεντρικά την Δημόσια Διοίκηση, από την αγορά και τους Δήμους, αλλά παράλληλα να έχουμε και μια διαδικτυακή παρουσία η οποία θα μας επιτρέπει μέσα σε κλειστές ομάδες εμπειρογνωμόνων, που οι εμπειρογνώμονες εκ των πραγμάτων κερδίζουν την θέση τους με βάση τη δουλειά που κάνει ο καθένας στον χώρο του, δεν είμαστε όλοι ειδικοί σε όλα, υπάρχουν κάποιοι από εμάς που είναι ειδικοί στα GIS, υπάρχουν κάποιοι άλλοι που είναι ειδικοί σε μια σειρά από άλλα θέματα και σε αυτούς τους ειδικούς πρέπει να προστρέχουμε, που είναι κάποιοι από εμάς και να ζητάμε την γνώμη τους και να μπορούμε μέσα από ένα, ας πούμε, βήμα διαλόγου, να κερδίζουμε με αυτή την εμπειρία.

Ο κύριος Κάππος.

Α. ΚΑΠΠΟΣ: Ευχαριστώ κύριε Πρόεδρε, καλημέρα και από εμένα και καταρχήν να μας συγχαρώ όλους που βρισκόμαστε σήμερα εδώ. Πέρυσι τέτοια εποχή στο Ηράκλειο της Κρήτης η συμμετοχή ήταν το 1/10 από ότι είναι σήμερα, που δείχνει ότι οι καιροί πλέον έχουν ωριμάσει και οι Δήμοι ασχολούνται με έργα που αφορούν τις νέες τεχνολογίες. Αυτό συνεπάγεται κάποια προβλήματα. Τα προβλήματα λίγο – πολύ έχουν αναπτυχθεί το τριήμερο αυτό, ο κύριος Χάγιος ήταν πολύ αναλυτικός και ο κύριος Ράπτης με την προηγούμενη εισήγησή του μας εξήγησε τι συναντάει ο κάθε Δήμος για να υλοποιήσει ένα έργο πληροφορικής. Υπάρχουν όμως και κάποια άλλα δεδομένα. Ποια είναι αυτά; Ότι πολλά έργα πληροφορικής αυτή τη στιγμή, βρίσκονται σε ένα κρίσιμο στάδιο. Τα νούμερα ο κύριος Βασαρδάνης μας τα ανέλυσε και όλα αυτά πρέπει να τελειώσουν 31/12/2008. 

Επίσης, η τέταρτη προγραμματική περίοδος, θέτει κάποια κριτήρια πιστοποίησης των φορέων. Το να υλοποιήσουμε έργα πληροφορικής, θα πρέπει ο Δήμος να έχει κάποια πιστοποίηση και ίσως εδώ θα πρέπει να σκεφτούμε Δήμοι με αριθμό κατοίκων κάτω των 20.000, αυτό που είπε ο κύριος Δήμαρχος των Τρικάλων, ο κύριος Ταμήλος, την συνέργια. Η κοινωνία έχει αποδεχτεί πλέον την ευρυζωνικότητα και οι Δήμοι οι οποίοι είναι το πρώτο στάδιο επαφής με τον πολίτη, έχουν χρέος να παρέχουν καλύτερες υπηρεσίες προς τον πολίτη για την εξυπηρέτησή του και τέθηκε και ένα δίλημμα τώρα: δεν μπορεί οι Δήμοι που ασχολούνται με έργα πληροφορικής να έχουν παραγωγή έργου αυτή που μας έδειξαν το διήμερο αυτό. Κάποιοι άλλοι Δήμοι είναι πρωτοπόροι, όπως των Τρικάλων, κάποιοι άλλοι Δήμοι υστερούν. Η σκέψη ήταν να δημιουργηθεί ένα δίκτυο στελεχών από υπαλλήλους των Δήμων, που υλοποιούνται τα έργα, εμπειρογνωμόνων, πανεπιστημιακών, κάτι αντίστοιχο με το e-business forum, δεν ανακαλύπτουμε τον τροχό, σκεπτόμαστε να κάνουμε ένα άτυπο forum μέσα από το οποίο θα παραχθούν καινοτόμες ιδέες, θα γίνει μια ανταλλαγή γνώσεων και εμπειριών ώστε τα έργα αυτά να μπορέσουν να ενοποιηθούν όσο το δυνατόν γρηγορότερα και καλύτερα και να μπορέσουμε έτσι να αξιοποιήσουμε αυτές τις εμπειρίες, για να ξεκινήσουμε την τέταρτη προγραμματική περίοδο. 
Ο κάθε Δήμος έχει πολλούς φορείς με τους οποίους πρέπει να συνεργαστεί για να ολοκληρώσουμε έργα πληροφορικής. Είναι ο φορέας της χρηματοδότησης, μια διαχειριστική αρχή καταρχήν, που εγκρίνει το έργο, ο φορέας χρηματοδότησης που είναι το ΥΠΕΣΔΔΑ, ο ανάδοχος του έργου, όλα αυτά πρέπει να συγκεραστούν. Κάποιοι από εμάς έχουν κάποιες άλλες εμπειρίες, εμείς στον Δήμο Χαλανδρίου με την ομάδα μας, την οποία αφού μου δίνεται και η ευκαιρία από αυτό το βήμα να συγχαρώ για το έργο που παράγει, έχουμε εμπειρίες οι οποίες έχουν καθυστερήσει τα έργα μας κατά 6 μήνες. Ενώ θα έπρεπε το έργο ηλεκτρονικής διακυβέρνησης που υλοποιούμε να είχε ολοκληρωθεί, έχουν καθυστερήσει με τα γραφειοκρατικά μας θέματα. 

Για αυτό είμαστε εδώ σήμερα, να ανοίξουμε, να κάνουμε έναν διάλογο, αφού το πρώτο βήμα έγινε σήμερα, έχει γίνει καταγραφή όλων μας, να στήσουμε ένα δίκτυο με τρεις θεματικές, με τα κύρια έργα που ασχολούνται οι Δήμοι, τα μητροπολιτικά δίκτυα, τα GIS και τις δημοτικές πύλες για την ηλεκτρονική εξυπηρέτηση του πολίτη, ώστε μέσα από αυτό να παραχθεί έργο.
Ευχαριστώ.

ΠΡΟΕΔΡΕΙΟ: Ευχαριστούμε τον κύριο Κάππο.


Τώρα τον λόγο έχετε εσείς, για ερωτήσεις που αφορούν τους τρεις εισηγητές έτσι ώστε στην συνέχει να κλείσουμε αυτή την ημερίδα. Ποιοι ενδιαφέρονται; Άλλη ερώτηση ή παρέμβαση;

ΣΑΡΑΝΤΙΔΗΣ: Λέγομαι Σαραντίδης από ΕΕΤΑΑ, θα ήθελα να αναφερθώ συνοπτικά στα δίκτυα. Έχουν ήδη ακουστεί πολλά και είναι αναμφισβήτητη η αναγκαιότητα της δημιουργίας ενός περιβάλλοντος διάχυτης τεχνογνωσίας και καλών πρακτικών που θα προάγει την επικοινωνία, την συνεργασία, την αλληλοενημέρωση και αυτό είναι όχι μόνο σκόπιμο, θα έλεγα ότι είναι απαραίτητο στην παρούσα φάση. 

Θα έλεγα επίσης ότι δεν θα πρέπει να περιορίσουμε την συζήτηση της δικτύωσης μόνο σε ότι αφορά τα δίκτυα στελεχών πληροφορικής, αλλά ότι σε επόμενη φάση θα πρέπει να προχωρήσουμε, να διερευνήσουμε τις δυνατότητες δημιουργίας αντίστοιχων δικτύων και σε άλλους θεματικούς τομείς που αφορούν την Αυτοδιοίκηση, όπως για παράδειγμα τα θέματα προσωπικού. Ωστόσο θα πρέπει να πει κανείς ότι είναι γεγονός ότι δίκτυα αποφασίζονται σε μια λογική οριζόντιας συνεργασίας και έχουν ας πούμε τη μορφή ενός forum, ενώ ξεκινούν καλά, ξεκινούν δυναμικά, στην πορεία έχουν την τάση να αποδυναμώνονται, φθίνουν σταδιακά, γιατί χάνει το ενδιαφέρον του ο κόσμος, τελικά καταλήγουν να είναι ανενεργά. Το ερώτημα λοιπόν που εγείρεται αυτή τη στιγμή, δεν είναι κατά πόσο πρέπει να κάνουμε δίκτυα, αυτό θεωρώ ότι είναι αυταπόδεικτο. Το ερώτημα είναι πώς θα στήσουμε τα δίκτυα, με τρόπο ώστε να είναι ουσιαστικά βιώσιμα. Δίκτυα τα οποία θα μπορούν να λειτουργήσουν στο διηνεκές, ώστε να παρέχουν, να δώσουν αυτό που έχουν να δώσουν και αυτό θα γίνει μόνο εφόσον τα δίκτυα αυτά καλύπτουν τις πραγματικές, ανταποκρίνονται στις πραγματικές, σε ουσιαστικές ανάγκες των μελών τους.
Λέμε λοιπόν το εξής - εγώ θα αναφερθώ στην εμπειρία της ΕΕΤΑΑ, γιατί αυτήν γνωρίζω, στέλεχος της ΕΕΤΑΑ είμαι - και θα πω το εξής: η ΕΕΤΑΑ έχει υλοποιήσει αρκετά έργα για λογαριασμό τόσο της Δημόσιας Διοίκησης όσο και της Αυτοδιοίκησης. Πρόσφατα, τώρα στηρίζουμε της Υπηρεσίες που έχουν την διαχείριση του «ΘΗΣΕΑ», έχουμε το ηλεκτρονικό μητρώο εργαζομένων στην Αυτοδιοίκηση το οποίο στηρίζουμε και παλιότερα είχαμε στηρίξει τις Υπηρεσίες μετανάστευσης των Περιφερειών και λοιπά. Η εμπειρία αυτή έχει δείξει ότι αυτό πραγματικά που έχουν ανάγκη οι Υπηρεσίες για να κάνουν την δουλειά τους, είναι ουσιαστικά η ενημέρωση και πληροφόρηση η οποία πρέπει να είναι έγκαιρη και έγκυρη. Εκπαίδευση και τεχνική υποστήριξη. Τεχνική και επιστημονική υποστήριξη η οποία τις περισσότερες φορές είναι εξειδικευμένη. Αυτές είναι οι πραγματικές ανάγκες.
Τώρα, σε όλες αυτές τις περιπτώσεις, η ΕΕΤΑΑ λειτούργησε με ένα μοντέλο ας το πούμε κεντρικό, δηλαδή ήμασταν ένας κόμβος στον οποίο απευθύνονταν οι Υπηρεσίες και τους παρείχαμε αυτή την υποστήριξη, σε ατομική βάση, δηλαδή η κάθε Υπηρεσία, το κάθε στέλεχος επικοινωνούσε και εμείς το στηρίζαμε. Τώρα στην φάση αυτή, κεφαλοποιώντας αυτή την εμπειρία, και στην λογική των δικτύων, αυτά που συζητάμε τώρα, θέλουμε να κάνουμε το επόμενο βήμα. Προχωράμε λοιπόν μπροστά και τι λέμε; Λέμε να μετατοπίσουμε το κέντρο βάρους αυτής της υποστήριξης από την ατομική υποστήριξη, στην βάση ας πούμε του μεμονωμένου στελέχους και να πάμε πλέον σε μια λογική υποστήριξης δικτύων. Θα δημιουργήσουμε δίκτυα στελεχών τα οποία δεν είναι ας πούμε μόνο πληροφορικής, το είπα και πριν. Μιλάμε και για άλλα στελέχη, άλλες κατηγορίες στελεχών και να στηρίξουμε τα δίκτυα. 
Σε αυτή τη λογική λοιπόν έχουμε ήδη προχωρήσει, κάνουμε κάποια βήματα, σχεδιάζουμε και κάποια portals ξέρετε τα οποία θα χρησιμοποιηθούν για αυτή τη δουλειά και τα οποία θα κάνουν, θα πω ενδεικτικά κάποιες λειτουργίες που έχουμε. Καταρχήν θα υποστηρίζουν την οριζόντια δικτύωση, αυτό δεν το συζητώ, θα έχουν τα σχετικά forums και όλα αυτά τα εργαλεία. Όμως, το κρίσιμο σημείο σε αυτή την ιστορία, είναι ότι θα παρέχουμε συστηματική έγκυρη και έγκαιρη– όπως λέω – πληροφόρηση και ενημέρωση για ότι αφορά το αντικείμενο. Θα θέλαμε να περάσουμε μέσα κωδικοποιημένο το θεσμικό και κανονιστικό πλαίσιο, ο υπάλληλος δεν θα χρειάζεται πια να ψάχνει το γραφείο του ή να ψάχνει δεξιά και αριστερά για να βρει αυτές τις πληροφορίες, θα ξέρει ότι είναι εκεί και θα είναι σίγουρα καλές, σίγουρα έγκυρες αυτές οι πληροφορίες. Στη συνέχεια θα βάλουμε μέσα εκεί πρότυπα, οδηγούς και όποιο άλλο υλικό τεκμηρίωσης και υποστήριξης θεωρούμε ότι είναι χρήσιμο και αυτό θα προκύψει και από την λειτουργία του δικτύου, δηλαδή τι μας ζητάνε τι φαίνεται ότι είναι χρήσιμο, θα το περάσουμε και αυτό μέσα και τέλος θα παρέχουμε τεχνική και επιστημονική υποστήριξη. Όμως, όχι μόνο προς το δίκτυο μέσω ενός portal, εμείς θεωρούμε ότι και τα πιο παραδοσιακά μέσα, να μην τα παραγνωρίζουμε, το τηλέφωνο, το fax, είναι χρήσιμα. Οι άνθρωποι επικοινωνούν με αυτά. Λοιπόν, είναι πιο άμεσα έχουν μεγαλύτερη διεισδυτικότητα και σε ανθρώπους οι οποίοι δεν έχουν και τόση πολλή σχέση με την τεχνολογία, είναι πολύ φιλικά και πολύ χρήσιμα.
Τέλος, κάτι άλλο που σχεδιάζουμε είναι να αξιοποιήσουμε τις υποδομές που προσφέρει το «ΣΥΖΕΥΞΙΣ», τώρα από ότι είπε και ο κύριος για την Κοινωνία της Πληροφορίας από το Υπουργείο Εσωτερικών, το ΕΚΔΑ, αναπτύσσεται ένα σύστημα εξ αποστάσεως εκπαίδευσης και κατάρτισης το οποίο θα λειτουργήσει μέσω του «ΣΥΖΕΥΞΙΣ» και θέλουμε να επενδύσουμε και σε αυτή την πλατφόρμα, να δούμε τι μπορούμε να κάνουμε. Να παρέχουμε λοιπόν on-line εκπαίδευση και κατάρτιση στα στελέχη τα οποία έχουν ανάγκη. Είναι και αυτό κάτι το οποίο θα το δούμε. Τώρα το μοντέλο αυτό, η ΕΕΤΑΑ σκοπεύει να το εφαρμόσει στην επόμενη περίοδο, δεν είμαστε ακόμη έτοιμοι, το δουλεύουμε αυτό το πράγμα και σκοπεύουμε να ξεκινήσουμε από τις Υπηρεσίες προσωπικού των ΟΤΑ, ούτως ή άλλως δουλεύουμε τώρα το ηλεκτρονικό μητρώο εργαζομένων και έχουμε μια επαφή με τα στελέχη αυτά. Στη συνέχεια θα προχωρήσουμε με τα στελέχη εκείνα τα οποία θα ασχοληθούν με τα επιχειρησιακά προγράμματα, δηλαδή την κατάρτιση και την παρακολούθηση εφαρμογής των επιχειρησιακών προγραμμάτων ΟΤΑ που προβλέπονται στον νέο Κώδικα και θα δούμε πώς θα πάει αυτό. 
Δεν έχουμε αυταπάτες, κανένα σύστημα δεν πρόκειται να λειτουργήσει από την πρώτη στιγμή τέλεια, θα χρειαστεί προσαρμογές, θα χρειαστεί βελτιώσεις. Ωστόσο είναι πεποίθησή μας ότι ένα σύστημα δικτύωσης το οποίο όμως έχει ισχυρή κεντρική υποστήριξη και συντονισμό, είναι το ενδεδειγμένο σύστημα για την υποστήριξη κυρίως των φορέων της Αυτοδιοίκησης. Αυτή είναι η πεποίθησή μας και για αυτό και το προτείνουμε τούτη την ώρα και το φέρνουμε στο τραπέζι για να συζητηθεί.
Αυτά είχα να πω και ευχαριστώ.

ΠΡΟΕΔΡΕΙΟ: Ευχαριστούμε για την ενημέρωση, απλώς να διευκρινίσω το εξής και με βάση την εισήγηση του κυρίου Κάππου νωρίτερα, η κεντρική κατεύθυνση από την πλευρά της ΚΕΔΚΕ είναι να αξιοποιηθεί όλη η εμπειρία που υπάρχει σήμερα συνολικότερα στην Δημόσια Διοίκηση, να συγκροτηθούν αυτά τα δίκτυα που αναφέρθηκαν πριν, αυτά τα δίκτυα θα υποστηρίζονται τεχνικά και διοικητικά και οργανωτικά και από την ΕΕΤΑΑ και από την ΠΕΤΑ και από το Ινστιτούτο Τοπικής Αυτοδιοίκησης. Η ιδέα είναι να καταφέρουμε να λειτουργήσουμε με ένα ανοιχτό βήμα που θα στηρίζεται στην δική σας συμμετοχή, αλλά θα λαμβάνει υπόψη της και την διεθνή εμπειρία, γιατί το κεντρικό που πρέπει να κρατήσουμε είναι ότι δίκτυα αυτά χωρίς υποστήριξη δεν πρόκειται να λειτουργήσουν από μόνα τους, γιατί προφανώς ο καθένας από εσάς έχει τις δικές του προτεραιότητες στην καθημερινή του ενασχόληση και χρειάζεται μια υποστήριξη ώστε να μπορεί να λειτουργεί και σε αυτού του είδους τις ομάδες. 

Αυτό να κρατήσουμε, νομίζω ότι αυτό ήταν και το νόημα της παρέμβασης του κυρίου Κάππου νωρίτερα, ότι με αυτή την πρωτοβουλία η ΚΕΔΚΕ θέλει να φέρει όλους εσάς στο προσκήνιο, να σας δώσει την δυνατότητα να θέτετε ερωτήματα αλλά και να απαντάτε ερωτήματα που τίθενται από άλλους με βάση και την καθημερινή σας δουλειά και σε αυτή την κατεύθυνση κινούμαστε αυτή τη στιγμή. 

Ο κύριος Μαΐστρος.


Θα σας παρακαλούσα να πλησιάσετε στα μικρόφωνα για να κερδίζουμε χρόνο, να υπάρχει μια ροή στην συζήτηση με σύντομες παρεμβάσεις και αν υπάρχουν και συγκεκριμένες ερωτήσεις προς τους ομιλητές.

Π. ΜΑΪΣΤΡΟΣ: Απλώς εκτιμώ ότι όλη η δουλειά που έγινε αυτό το τριήμερο στο Συνέδριο, αναδεικνύει ένα ζήτημα το οποίο κλείνοντας το Συνέδριο αυτό, έχω την αίσθηση ότι πρέπει να το αναγνωρίσουμε. Υπάρχουν πάρα πολλές θα έλεγα σημαντικές προσπάθειες – πρωτοβουλίες και λείπει μια συνέργια αυτών, μια συνεργασία, ένας συντονισμός, μια ένταξή τους σε μια συμφωνημένη συνολική στρατηγική και πολύ σωστά επιχειρείται κάθε Δήμος να αποκτήσει το στρατηγικό του σχέδιο δράσης, έχω την εντύπωση ότι πρέπει το σύνολο αυτών των στρατηγικών σχεδίων δράσης να ενταχθούν σε ένα συνολικό στρατηγικό σχέδιο δράσης της Τοπικής Αυτοδιοίκησης. 

Με αυτή την έννοια λοιπόν, θέλω από πλευράς ΚΕΔΚΕ, μιας και είμαι Σύμβουλος τα τελευταία 2,5 χρόνια, να επαναφέρω μια πρόταση την οποία είχαμε κάνει πριν από αρκετό καιρό, το σύνολο των επιμέρους δράσεων αυτών που αφορούν είτε ζητήματα οργανωτικού εκσυγχρονισμού και εντάσσονται στο επιχειρησιακό πρόγραμμα, βελτίωση της διοικητικής ικανότητας, «Διοικητική Μεταρρύθμιση» είτε αφορούν το τρέχον, δηλαδή την Κοινωνία της Πληροφορίας ή το αυριανό, την «Διοικητική Σύγκλιση» και οι φορείς που τα υπηρετούν: Υπουργείο Εσωτερικών, Υπουργείο Οικονομίας και Οικονομικών, Κοινωνία της Πληροφορίας, Διοικητική Αναδιοργάνωση και είναι και πολλοί. Η ΚΕΔΚΕ και οι φορείς της, η ΕΕΤΑΑ, η ΠΕΤΑ, το ΙΤΑ, να βρεθεί ένας τρόπος να ενταχθεί λοιπόν σε αυτό το Εθνικό Στρατηγικό Σχέδιο Δράσης που το προτείνουμε σε κάθε Δήμο, να το έχουμε και όλοι μαζί, το είχαμε προτείνει τότε σαν Εθνικό Σχέδιο Εκσυγχρονισμού της Τοπικής Αυτοδιοίκησης, το σύνολο λοιπόν των δράσεων αυτών να ενταχθούν σε ένα τέτοιο πρόγραμμα, ένα εθνικό πρόγραμμα που θα τα περιλαμβάνει όλα, πιστεύω ότι ο Υπουργός Εσωτερικών και ο Πρόεδρος της ΚΕΔΚΕ μπορούν να του δώσουν και όνομα, δεν θέλω να δώσω ένα όνομα, είναι δικό τους θέμα, αλλά πρέπει να επωνυμοποιηθεί για να έχει προτεραιότητα στην πολιτική ατζέντα και των Υπουργών και των Δημάρχων και όλων των συνολικών φορέων, να επωνυμοποιηθεί λοιπόν και να υπάρξει συμβασιοποίηση, να υπάρξει συμφωνία, άρα διοίκηση και παρακολούθηση της εφαρμογής του και βεβαίως, το σημαντικότερο εργαλείο σε αυτά είναι αυτό που είπε ο κύριος Άγγελος Χάγιος και πιστεύω ότι οι παλιότεροι το γνωρίζουν, χρειάζεται διοίκηση και παρακολούθηση αυτού του προγράμματος, ώστε να εξασφαλιστεί η συνέργια, αν μην είναι αναιμικές οι προσπάθειες και να εγγράφονται σε ένα συνολικό πρώτης προτεραιότητας πρόγραμμα και βεβαίως να υπάρχει συστηματική παρακολούθηση, αξιολόγηση και πρόγραμμα συλλογικής υποστήριξης, διότι αλλιώς, το σύνολο αυτό των αποσπασματικών ενεργειών θα έχουν έναν αναιμικό χαρακτήρα και θα εξαρτώνται σε πολύ μεγάλο βαθμό από αυτόν που το ξεκίνησε και έχει το κουράγιο να το συνεχίζει, όσο έχει το κουράγιο αυτό. Αν εγγραφούν σε κάτι που έχει πρώτη πολιτική προτεραιότητα και για την πλευρά αν θέλετε της Πολιτείας και για την πλευρά της Αυτοδιοίκησης, υπάρχει μια ελπίδα να έχει μεσοπρόθεσμο χαρακτήρα. Άρα επαναφέρω μια πρόταση και είναι θέμα επωνυμοποίησης της πολιτικής ηγεσίας του Υπουργείου Εσωτερικών και της ΚΕΔΚΕ. 
ΠΡΟΕΔΡΕΙΟ: Ευχαριστούμε.

Έχουμε δύο ερωτήσεις στην σειρά. Ελάτε.

ΑΥΛΟΥΛΟΣ: Από τον Δήμο της Σπάρτης, Αυλούλος λέγομαι, είμαι ο Γενικός Γραμματέας. 

Επειδή ακούστηκε και χτες και σήμερα και αυτή είναι η διαπίστωση, ότι υπάρχει μια σχετική υστέρηση όσον αφορά την πορεία μας στα έργα ευρυζωνικότητας και τα λοιπά. Θα μου επιτρέψετε να αναφέρω για δυο λεπτά ένα γεγονός που μοιάζει με ανέκδοτο, για να δούμε από πού ξεκινήσαμε. Δεν είναι πολλά χρόνια που επιστρέφοντας από ένα ταξίδι μου στην Αμερική, μπολιασμένος για αυτά τα θέματα, έπεισα το Δημοτικό Συμβούλιο ότι πρέπει να κάνουμε προμήθεια ενός υπολογιστή. Τα 286 είχαν κυκλοφορήσει τότε. Ξέρετε μετά από ποια διαδικασία το προμηθευτήκαμε; Μετά από έγκριση του Υπουργείου Προεδρίας, ύστερα από σύμφωνη γνώμη του Υπουργείου Εσωτερικών. Άρα, από την αφετηρία αυτή, σήμερα έχουμε κάνει άλματα.

Ευχαριστώ.

ΠΡΟΕΔΡΕΙΟ: Ευχαριστούμε.

Γ. ΚΙΝΑΣ: Λέγομαι Κίνας Γιώργος, είμαι εκπαιδευτικός, ασχολούμαι με ηλεκτρονική εκπαίδευση και ηλεκτρονικά περιοδικά. Έχω εμπειρία σε προγράμματα επιχειρησιακά, είχα αποσπαστεί τότε στην Νομαρχία Πέλλας πριν από 4 χρόνια, στην Διεύθυνση Σχεδιασμού και Οργάνωσης της Νομαρχίας και έχω κάποια εμπειρία. Να μην κουράζω το ακροατήριο, έχω να κάνω δυο προτάσεις:

Θα ήθελα εδώ το Συνέδριο να ξεκινήσει να ορίσει μια, όχι Επιτροπή, να ξεκινήσει την ίδρυση ενός δικτύου. Το δίκτυο προώθησης της ευρυζωνικότητας και όσοι είναι έτοιμοι δηλαδή να ξεκινήσουν και να συμμετέχουν, με πρωτοστάτη βέβαια τον Δήμαρχο των Τρικκαίων, όπως επίσης η ΚΕΔΚΕ να συστήσει ένα διάγραμμα το οποίο θα ορίζει τους Δημάρχους να συστήνουν σε κάθε Δήμο μια Επιτροπή ευρυζωνικότητας ή Αντιδήμαρχο ευρυζωνικότητας ή υπεύθυνο ευρυζωνικότητας. Κυρίως θα είναι πολιτικό πρόσωπο ο οποίος μπορεί να διαχειριστεί όλα τα θέματα αυτά, όπως και να ιδρυθεί μια εταιρία υπό τη σκέπη ή της ΚΕΔΚΕ ή της ΕΕΤΑΑ η οποία θα έχει να κάνει με αυτό το θέμα, δηλαδή τον συντονισμό, την διάχυση ή την ευαισθητοποίηση των θεμάτων ευρυζωνικότητας, να υπάρχει μια συντονιστική δράση όσον αφορά. Αυτό μπορεί και γραπτώς να το υποβάλλω, τώρα απλώς το θέτω έτσι.

Ευχαριστώ.

ΠΡΟΕΔΡΕΙΟ: Ευχαριστούμε για τις προτάσεις, θα ληφθούν υπόψη στη σύνταξη των συμπερασμάτων.

Η επόμενη παρέμβαση, ερώτηση.


Απλώς να κρατήσουμε από την πρόταση – εισήγηση του κυρίου Κάππου ότι αυτή τη στιγμή αναφερόμαστε σε τρεις ομάδες καταρχήν και προφανώς η διαδικασία είναι ανοιχτή και για άλλες ομάδες, μία είναι τα ευρυζωνικά δίκτυα, δεύτερη είναι τα γεωγραφικά πληροφοριακά συστήματα και τρίτη είναι τα πληροφοριακά συστήματα και οι πύλες στο διαδίκτυο των Δήμων.
Ν. ΜΠΑΣΑΚΙΔΗΣ: Λέγομαι Μπασακίδης Νίκος, είμαι Αντιδήμαρχος στην πόλη της Καλαμάτας, σε έναν Δήμο που φιλοδοξεί να γίνει ψηφιακός, γιατί αυτή τη στιγμή υλοποιούμε έργα όπως οι «Έξυπνοι οικισμοί», όπως ο MAN, το portal και το GIS.

Έτσι λοιπόν, με πολλή χαρά παρακολούθησα τις Συνεδρίες και των τριών ημερών και θα μείνω σε αυτό που είπε ο κύριος Χάγιος, ότι υπάρχει ανάγκη σήμερα να δοθεί κατεύθυνση στους Δήμους για το αύριο, έτσι ώστε στα επιχειρησιακά τους προγράμματα να εντάξουν δράσεις που θα αποσκοπούν στην ψηφιοποίηση περιεχομένων, γιατί μεγάλο μέρος των Συνεδριών απασχόλησε τις υποδομές και την υλοποίηση των έργων υποδομής. Από εκεί και πέρα όμως φτιάξαμε τις υποδομές, αυτές θα τελειώσουν σε έναν χρόνο, άντε ενάμιση, από εκεί και πέρα τι θα βάλουμε μέσα εκεί; Τι υπηρεσίες θα δώσουμε στους πολίτες; Πρέπει λοιπόν να μας απασχολήσει και θέλουμε εμείς μια κεντρική κατεύθυνση, ένα στήριγμα από την ΚΕΔΚΕ και από τις εταιρίες που είναι δίπλα στην ΚΕΔΚΕ, έτσι ώστε να δημιουργηθεί ψηφιακό περιεχόμενο και υπηρεσίες σε έναν ενιαίο περιβάλλον, όπως παραδείγματος χάρη ίσως είναι το εθνικό Δημοτολόγιο, που θα μπορέσουμε να εξυπηρετήσουμε τον πολίτη, να προσφέρουμε δηλαδή διαδικασίες εξυπηρέτησης προς τον πολίτη.

Ένα άλλο που θα θέλαμε από την ΚΕΔΚΕ, θα είναι οι κατευθύνσεις, έτσι ώστε να αξιοποιηθούν τα δίκτυα που εμείς αυτή την ώρα απλώνουμε στις πόλεις μας επιχειρηματικά.


Ευχαριστώ.

ΠΡΟΕΔΡΕΙΟ: Ευχαριστούμε.


Άλλη ερώτηση ή παρέμβαση;


Αν δεν υπάρχει, να δώσω τον λόγο στην κυρία Παπαδάκη πρώτα, για το κλείσιμο.

Ι. ΠΑΠΑΔΑΚΗ: Ευχαριστώ κύριε Πρόεδρε.


Πολύ ενδιαφέρουσες οι τοποθετήσεις που ακούστηκαν. Εγώ να σταθώ σε δύο σημεία τα οποία τα θεωρώ πάρα πολύ σημαντικά από αυτά που ελέχθησαν πριν από λίγο. Το ένα είναι ότι: πράγματι για να λειτουργήσουν οι εργαζόμενοι δικτυωμένα, δηλαδή για να υπάρχει αυτή η λειτουργία των δικτύων που τόσο πολύ είναι θετικό ότι έχουν όλοι αντιληφθεί αυτή την ανάγκη, χρειάζονται εργαλεία και παραδείγματος χάρη φανταζόμουν ότι ένα intranet που απευθύνεται αποκλειστικά σε δημοτικούς υπαλλήλους όλων των ειδικοτήτων, είναι κάτι αναγκαίο, θα μπορούσε η ΕΕΤΑΑ να το κάνει αυτό και έτσι ο δημοτικός υπάλληλος είτε είναι ενός μεγάλου Δήμου, είτε είναι ενός μικρού Δήμου, να μην ψάχνεται και να βρει την πληροφορία, γιατί – κακά τα ψέματα – η πολυνομία, η πολυδιάσπαση, η κατακερματισμένη πληροφορία και όχι η καλή οργανωτική υποδομή των Δήμων, δυσκολεύουν τον υπάλληλο ο οποίος προσπαθεί να μάθει τι ισχύει. Προσπαθεί να δει τι έχει να εφαρμόσει, τι ισχύει. Το ξέρουμε αυτό όλοι, υπάρχει μεγάλο πρόβλημα και για τους δημοσίους υπαλλήλους, αλλά μια και μιλάμε για Δήμους, θα μπορούσε να φτιαχτεί ένα intranet, ένα δηλαδή portal εσωτερικό που θα ανοίγει μόνο στους δημοτικούς υπαλλήλους και εκεί πέρα θα είναι όλη η πληροφορία μέσα. Η ΕΕΤΑΑ πιστεύω ότι μπορεί να το κάνει αυτό σε συνεργασία με το ΥΠΕΣ στον Τομέα της Κλαυθμώνος και νομίζω ότι μπορούμε να το χρηματοδοτήσουμε αυτό το έργο και να το σχεδιάσουμε από κοινού.

Το δεύτερο σημείο που θέλω να σταθώ, είναι στην πρόταση του κυρίου Μαΐστρου, την οποία βέβαια θεωρώ πάρα πολύ σημαντική πρόταση, θα μας δοθεί η δυνατότητα να την συζητήσουμε και από κοντά στο πλαίσιο των διαβουλεύσεων που έχουμε με την ΚΕΔΚΕ, είναι καταρχήν παραδεκτό από όλους ότι δεν μπορούμε να μιλάμε για σωστή διακυβέρνηση αν οι Δήμοι δεν εκσυγχρονιστούν πραγματικά. Δεν ενδυναμωθούν πραγματικά και επειδή πράγματι διαπιστώνουμε όλοι ότι υπάρχουν τα τελευταία χρόνια πάρα πολλές προσπάθειες που γίνονται από διάφορες πλευρές, είναι επιτακτική η ανάγκη συναρμογής αυτών των προσπαθειών και διοχέτευσής τους σε ένα κανάλι που θα δώσει πραγματικά ολοκληρωμένα αποτελέσματα. Άρα λοιπόν, πιστεύω και εγώ, θα συμφωνήσω στην δημιουργία μιας πλατφόρμας για την Τοπική Αυτοδιοίκηση με ταυτότητα, ανεξάρτητα πώς θα την πούμε, μιας πλατφόρμας θα την έλεγα εγώ για την Τοπική Αυτοδιοίκηση, η οποία θα συνδυάζει τις προτάσεις και την αυτενέργεια, τις πρωτοβουλίες από όλα τα μέρη και θα διαπιστώνει κάθε φορά ότι είμαστε στην σωστή κατεύθυνση ενεργοποιώντας όλα τα resources, όλα τα μέσα που διαθέτουμε. 


Επίσης συμπληρωματικά και να μην σας κουράσω, κλείνοντας θα ήθελα να πω το εξής: ότι χρηματοδοτείται από την Κοινωνία της Πληροφορίας ένα έργο που λέγεται E-GOVERNMENT FORUM και έχει σκοπό την διάχυση και την συνέχιση αυτού του διαλόγου με τα θέματα της ηλεκτρονικής διακυβέρνησης, αυτό το E-GOVERNMENT FORUM έχει συσταθεί, σαφώς συμμετέχει στην Επιτροπή την αρμόδια η ΚΕΔΚΕ, η ΕΝΑΕ και όλοι οι βασικοί εταίροι, 4/12 έχουμε την πρώτη Συνεδρίαση για το E-GOVERNMENT FORUM το οποίο θα γίνει στα γραφεία της Κοινωνίας της Πληροφορίας Α.Ε. και απλώς ήθελα να ενημερώσω και να απαντήσω στην αγωνία και την ανησυχία που βλέπω να χαρακτηρίζει πολλούς από εσάς σε σχέση με την συνέχιση αυτής της προσπάθειας που η ΚΕΔΚΕ βέβαια κάνει και από την πλευρά της στο να υπάρχει διαρκής διακίνηση και διάδοση και ανταλλαγή απόψεων μέσα από τα Συνέδρια που πρέπει να επαναλαμβάνονται και αυτό - το οποίο έχει και δικό του δικτυακό τόπο, E-GOVERNMENT FORUM - και φυσικά με την εκπροσώπηση και της ΚΕΔΚΕ θα παίξει τον ρόλο του συνεχιστή της διάδοσης της πληροφορίας και ενός ανοικτού ηλεκτρονικού και όχι μόνο διαλόγου, που θα πρέπει να επιλύει και να αντιμετωπίζει επιτυχώς όλα τα ζητήματα που αφορούν το E-GOVERNMENT και την Τοπική Αυτοδιοίκηση.

Σας ευχαριστώ πολύ.

ΠΡΟΕΔΡΕΙΟ: Ευχαριστούμε.


Ο κύριος Χάγιος.

Α. ΧΑΓΙΟΣ: Από ότι φαίνεται από την πορεία των συζητήσεων και τις παρεμβάσεις και την τελευταία της κυρίας Παπαδάκη, πάμε σε μια διαδικασία όπου τα συμπεράσματα, αφού διαμορφωθούν, θα πάνε στο Διοικητικό Συμβούλιο της ΚΕΔΚΕ, για μια διαδικασία λήψης σχετικών αποφάσεων. Εμείς ως ΕΕΤΑΑ και έτσι τουλάχιστον εγώ θα εισηγηθώ, θα χρειαστεί να συμβάλλουμε και νομίζω όλα τα μέρη πρέπει να συμβάλλουν, στην δημιουργία ενός ενιαίου σχετικά – στα όρια της Ελλάδος μιλάμε κύριε Μαΐστρο έτσι; – του γενικού κρατικοπολιτικού συστήματος - δεν είναι καμιά ευθύνη αυτό, μην με παρεξηγήσετε – στα σχετικώς δυνατά όρια ενός συνολικού πραγματικά σχεδίου το οποίο θα αφορά στην Τοπική Αυτοδιοίκηση και θα έχει και τις πλευρές της Διοικητικής Αναδιοργάνωσης και συναρτημένες με αυτές τις πλευρές της «Ψηφιακής Σύγκλισης». Είναι τεράστιας σημασίας να βάλουμε το κάρο πίσω από το άλογο και όχι αυτό που συμβαίνει συνήθως, δηλαδή βάλε μηχανοργάνωση και μετά το αγώι ξυπνάει τον αγωγιάτη, θα κάνουμε και υπηρεσίες. Όχι έτσι αυτή τη φορά. Επομένως είναι ένα το ζητούμενο αυτό.

Δεύτερον, μέσω των δικτύων - που αρχίζουμε να κάνουμε ένα πρώτο βήμα σήμερα – δημιουργούμε μια δυνατότητα όχι απλώς από πάνω προς τα κάτω να δώσουμε πράγματα, αυτή είναι η μία πλευρά του ζητήματος. Μια δυνατότητα, να την πω την λέξη, να εκτονωθεί η εμπειρία, αλλά να εκτονωθούν και τα προβλήματα τα οποία ζουν οι άνθρωποι που αγωνίζονται μέσα στον Δήμο, σε υπηρεσιακό πλέον επίπεδο, προκειμένου να γίνουν και να τρέξουν αυτά τα έργα. Χωρίς αυτούς τους ανθρώπους και μάλιστα αναβαθμισμένους, μέσα από αναβαθμισμένες υπηρεσίες, δεν μπορούμε να πάμε στο βήμα, που πολύ σωστά είπε ο κύριος Μπασακίδης, ο Αντιδήμαρχος Καλαμάτας, είναι το πραγματικό βήμα που πρέπει να κάνουμε τώρα, μετά την ευρυζωνικότητα και την «Ψηφιακή Σύγκλιση», τι βάζουμε μέσα; Τι εξυπηρετούμε; Ποιους εξυπηρετούμε και πώς το οργανώνουμε αυτό; Επομένως η δικτύωση στα θέματα αυτά, αφορά και στην ανταλλαγή εμπειρίας, στην διαχείριση έργων που τρέχουν, αλλά και να κάνουμε το επόμενο βήμα με τους ανθρώπους που έχουμε, να συμβάλλουμε σε αυτούς, να τους ακούσουμε, για να μπορέσουν να βγουν τα προγράμματα και η στήριξη και τέλος με τα εργαλεία και τις δυνατότητες που θα μας δοθούν την επόμενη περίοδο, κατά την γνώμη μου, προκύπτει αυτό από το τριήμερο εργασιών, είναι αναγκαίο αυτό το οποίο γίνεται κάθε χρόνο τώρα σε ένα Συνέδριο της ΚΕΔΚΕ, να είναι καθημερινή πραγματικότητα. Τα εργαλεία τα έχουμε, οι δυνατότητες υπάρχουν, οι άνθρωποι που εργάζονται σε αυτά υπάρχουν, είναι το ζήτημα να επικοινωνούμε σε καθημερινή βάση. Ένα βήμα είναι τα δίκτυα. Θα τα ανεβάσουμε και σε άλλο επίπεδο. Εμείς θα συμβάλλουμε και σε αυτό στο πλαίσιο της ΚΕΔΚΕ και του επιχειρησιακού προγράμματος.

Ευχαριστώ κύριε Πρόεδρε.

ΠΡΟΕΔΡΕΙΟ: Ευχαριστούμε.


Ο κύριος Κάππος.

Α. ΚΑΠΠΟΣ: Λίγο – πολύ με κάλυψε ο κύριος Χάγιος, απλώς είναι κρίσιμο ότι οι εμπειρίες των υπαλλήλων στους Δήμους, υλοποιώντας έργα που δεν πρέπει να χαθεί, πρέπει να γίνει μια ανταλλαγή απόψεων, μια ανταλλαγή γνώσεων, πώς ξεπερνά ο καθένας τα προβλήματά του στην υλοποίηση των έργων τους. Οι καιροί πλέον έχουν ωριμάσει. Η τέταρτη προγραμματική περίοδος θα έχει πολλά έργα που θα πρέπει να υλοποιήσουν οι Δήμοι. Είναι κρίσιμο να στηθεί αυτό το δίκτυο, ώστε να μπορέσουμε να προχωρήσουμε πιο εύκολα και πιο γρήγορα στην υλοποίηση των έργων.

Αυτό. Ευχαριστώ.

ΠΡΟΕΔΡΕΙΟ: Ολοκληρώνοντας τις εργασίες αυτής της Συνεδρίας, καταρχήν το προφανές, αλλά νομίζω πρέπει να το τονίσουμε, θα ήθελα να σας ευχαριστήσω για την προσοχή σας, όπως τόνισε και ο Πρόεδρος αυτής της Ημερίδας της τελευταίας σήμερα, ο κύριος Ταμήλος, στόχος μας σήμερα είναι να είναι η εναρκτήρια διαδικασία για την συγκρότηση αυτών των δικτύων, τα δίκτυα αυτά στηρίζονται στην δική σας συμμετοχή, προφανώς θα υπάρξει διοικητική και οργανωτική υποστήριξη όπως τονίστηκε και πριν κεντρικά από την ΚΕΔΚΕ μέσω της ΕΕΤΑΑ, της ΠΕΤΑ και του Ινστιτούτου Τοπικής Αυτοδιοίκησης, η κεντρική ιδέα είναι ότι θα αξιοποιήσουμε την διεθνή εμπειρία, αλλά και την δική μας εμπειρία, δεν πρέπει να υποτιμάμε την εμπειρία που αυτή τη στιγμή διαμορφώνεται και έχει διαμορφωθεί τα τελευταία χρόνια σε κάθε Δήμο χωριστά και προφανώς υπάρχουν Δήμοι που πρωτοπορούν και άλλοι που ακολουθούν, αυτό είναι το ζητούμενο, να αξιοποιήσουμε δηλαδή τα εργαλεία του διαδικτύου που είναι εργαλεία ελεύθερα διαθέσιμα σε όλους μας και την εμπειρία μας, το «ΣΥΖΕΥΞΙΣ» που είναι μια πλατφόρμα, είναι το εσωτερικό δίκτυο της Δημόσιας Διοίκησης, τις επιμέρους πλατφόρμες που αναπτύσσονται, είτε αυτές είναι μέσω πρωτοβουλίας της ΠΕΤΑ, της ΕΕΤΑΑ, της ΚΕΔΚΕ κεντρικά, του ΙΤΑ, κεντρικά του Υπουργείου και παράλληλα το ζητούμενο που εντοπίστηκε από τις παρεμβάσεις όλων σας, ότι πρέπει να διαμορφωθεί μια σύγκλιση, ένας ενιαίος τρόπος, να το πω έτσι, ένα είδος ας πούμε “Google” της Δημόσιας Διοίκησης που θα μας επιτρέπει με έναν απλό και εύκολο τρόπο να βρίσκουμε την πληροφορία που όλοι αναζητούμε, να μην χανόμαστε μέσα σε έναν κυκεώνα, σε αυτό υπάρχουν τεχνικές λύσεις, δεν θέλω να σας κουράσω, πολλοί από εσάς που ασχολείστε με τεχνικά θέματα τα ξέρετε, οι απαντήσεις δόθηκαν και τονίζω πάλι – και δεν θέλω να υποτιμηθεί – το πλαίσιο διαλειτουργικότητας, οι απαντήσεις τεχνικά και επιχειρησιακά βρίσκονται εκεί, δηλαδή υπάρχει ένα θέμα επιχειρησιακής διαλειτουργικότητας και ένα θέμα τεχνικής διαλειτουργικότητας. Είναι δύσκολα θέματα, δεν είναι θέματα που εύκολα αντιμετωπίζονται σε όλο τον κόσμο, δεν είναι δηλαδή προβλήματα μόνο ελληνικά, είναι προβλήματα παγκόσμια στην εποχή του διαδικτύου, αυτά θα προσεγγίσουμε, για αυτά θα υπάρχει στήριξη κεντρικά από το Υπουργείο, ήδη έχει διαμορφωθεί το πλαίσιο και λειτουργεί, όπως σας κάλεσε και ο κύριος Τάσσης νωρίτερα, πρέπει να εγγραφείτε όλοι εσείς στον δικτυακό τόπο του πλαισίου διαλειτουργικότητας, να ενημερωθείτε και να φροντίσετε ώστε τα έργα που υλοποιείτε τεχνικά να πληρούν τις προϋποθέσεις αυτές. 

Εγώ θα ήθελα να σας αφήσω κλείνοντας με αυτές τις πολύ συνοπτικές παρατηρήσεις, σίγουρα με τα στοιχεία που συμπληρώσατε στις αιτήσεις, στο έντυπο, θα ενημερωθείτε όλοι ηλεκτρονικά για την λειτουργία των χώρων αυτών που θα είναι και ηλεκτρονικοί αλλά θα έχει και την υπόσταση αυτή, δηλαδή θα κληθείτε σύντομα από την ΚΕΔΚΕ κεντρικά να συμμετάσχετε σε επιμέρους ομάδες εμπειρογνωμόνων, για να συζητήσουμε και να δούμε καλύτερους τρόπους αξιοποίησης της εμπειρίας σας.

Σας ευχαριστούμε. 

ΕΥΡΕΤΗΡΙΟ ΟΜΙΛΗΤΩΝ

(με σειρά ομιλίας)

